text:
金毛尋回犬
金毛尋回犬(Golden Retriever),或者金毛(Golden 或 Goldie),係比較受歡迎嘅狗種.用來搵水禽獵物返嚟(「尋回」嘅意思).今時今日,金毛係最常見嘅家犬之一,因為容易養,好馴並且對主人要求唔多,只要定期運動,餵食同見獸醫檢查就可以.金毛嘅獨特之處在於得人鍾意嘅性格,同人以及其他狗都可以相處得好好.驚嗰陣會呱呱叫,金毛睇門口唔掂,因為太友善啦.容易訓練,因為天生鍾意討好主人,鍾意同人一齊,有人響度嘅時候會好開心,唔會忔人憎.
外形[編輯]
金毛係一種大型狗種,外形同拉布拉多尋回犬相似,後生嗰陣最似,而淺色嘅金毛更似.最明顯區別係金黃色嘅長毛.毛色喺淺金色到深黃色之間.美國狗舍俱樂部(American Kennel Club, AKC)標準規定金毛嘅毛皮係「豐富,有光澤,唔同層次嘅金色」(rich, lustrous golden of various shades),太淺或者太深色都唔得.
金毛尋回犬喺大概一歲就大定,喺約兩歲時到最大最重.雖然體形上喺兩歲成熟,性格上要到三歲以上先至完全成熟,而多主人話佢哋嘅狗一世都保持好似狗仔嘅特性.
性格[編輯]
金毛尋回犬活躍好動,鍾意玩,但係有出奇嘅耐性,可以靜靜咁坐響道幾個鐘頭唔郁,就好似打獵時等獵物咁.可能係打獵嘅遺傳,游水亦好歡喜.金毛重極之想討好主人.
同拉布拉多一樣,金毛嘅智力,對人嘅感情,對細路嘅容忍度都好出眾,鍾意𠱁人,係天生嘅守護者,所以係優秀嘅狗醫生.不過,金毛成日要人陪著先至開心.響服從測驗中表現良好,可以係優秀嘅導盲犬.雖然可能唔夠拉布拉多尋回犬響野外測試(field trial)表現咁出色,以突出嘅嗅覺見稱,亦係出色嘅獵狗.
金毛鍾意玩接嘢,接返掉出去嘅棍,網球,飛碟,可以玩上幾個鐘頭都唔厭,特別係有水玩嘅時候.
今日嘅金毛尋回犬分成兩類:出賽嘅 show dog 和獵狗.Show dog 組嘅金毛尋回犬通常骨骼較大,較長,較重.香檳色嘅長毛受推崇.而另一方面,獵狗相對較細隻,腳較長,較深色.兩類從1960年代嘅著名金毛尋回犬分出來.而家,配種嘅人試圖將兩個分支變成一種多用途嘅尋回犬.
歷史[編輯]
金毛尋回犬呢個品種喺蘇格蘭嘅 Guichan 呢個地方嚟,由 Dudley Majoribanks(後來嘅 Tweedmouth 勛爵)響 1835年配種出嚟.話說 Majoribanks 去英國海邊小鎮 Brighton 旅行,去馬戲團見倒俄羅斯牧羊狗表演,想買兩隻,馬戲團嘅訓練員唔想一竇狗分開,Majoribanks 就將成個馬戲團嘅狗都買晒返嚟配種繁殖.
雖然個故仔好浪漫,唔少人認為唔係真嘅.1952年,Majoribanks 後人將 1835年到 1890年嘅配種記錄公開,配種繁殖嘅品種之中係無俄羅斯牧羊狗份,所以個故仔係冇根據嘅.
1865年,最早將一隻叫 Nous 嘅攣毛尋回犬(wavy-coat retriever)狗公;同一隻叫 Belle 嘅特威德西班牙水獵犬(Tweed Water Spaniel)狗乸打種.特威德西班牙水獵犬而家已經絕晒種啦,但係嗰時喺邊境地區成日見倒.1868年,Nous 同 Belle 生咗一竇四隻黃色狗BB:Crocus,Primrose,Cowslip,Ada.以呢四隻狗為基礎,同愛爾蘭蹲獵犬(Red Setter),沙色尋血獵犬(Bloodhound),聖約翰水犬(St Johns Water Dog of Newfoundland),士兵格獵犬(Springer Spaniel),兩種攣毛嘅黑色尋回犬交配繁殖成一個新血統.Majoribanks 響裏面揀最理想嘅尋回犬出黎,佢嘅目標係要一種有活力,健康,易相處,乖,易訓練嘅狗.
1903年,英格蘭狗隻俱樂部首次接受金毛尋回犬註冊,叫做「平毛—金色」(Flat Coats - Golden).1908年第一次展出,1911年被承認為一個新品種,叫「尋回犬(金色或黃色)」.1913年,金毛尋回犬俱樂部成立.1920年,正式改名做金毛尋回犬.
1881年,Hon. Archie Majoribanks 帶咗一隻金毛到加拿大,喺 1894年響美國狗隻俱樂部(AKC)註冊.係呢金毛第一次響呢兩個國家有記錄.1927年第一次響加拿大註冊,而安大略省嘅金毛尋回犬俱樂部(而家叫加拿大金毛尋回犬俱樂部)響 1958年成立.AKC 於1932年承認呢個狗種,美國金毛尋回犬俱樂 1938年部成立.
營救工作[編輯]
由於呢種狗受歡迎,對純種金毛尋回犬嘅需求亦高,成為一個不幸嘅結果,每年好多金毛俾唔再鍾意佢哋嘅主人遺棄,好多都係比較老而要睇醫生嘅.閂咗嗰啲大型嘅,臭名遠播嘅配種工場(dog farm),成為另一個無家可歸金毛狗嘅來源.
作為回應,好多志願機構進行營救嘅工作,令到被遺棄嘅金毛俾人收養.呢啲組織一方面接受啲狗,令一方面同本地嘅動物收容所協議;保證啲狗得到善待而唔會被人道毀滅,獲救嘅狗隻就會放響寄養嘅地方,直到搵到一個永久嘅屋企為止,通常會篩選領養人,以保證為啲狗提供一個合適嘅家.呢啲一類嘅組織利用互聯網籌錢,教育,揾領養嘅人,宣傳佢哋嘅信息.
出面網頁[編輯]
- Information about the Golden Retriever
- 金毛尋回犬俱樂部(英文)
- 英國金毛尋回犬培育委員會(英文)
- 金毛尋回犬美國俱樂部(英文)
- GRCA 美國國家救援委員會(英文)
- 頂級金毛尋回犬網站(英文)
- 金毛尋回犬加拿大俱樂部(英文)
- 香港金毛尋回犬會
- 金毛尋回犬歷史(英文)


c: text/html

text:
Wikipedia:投票
維基百科有時要用到投票嚟幫手做決定.要記住,維基百科唔係民主政治.一般情況下,通過共識達成嘅決議,好過人多蝦人少(majority rule)嘅結果好多.但係有時用投票都不失為睇清唔同維基人立場嘅做法,而且重可以顯示到咩意見至係大多數人支持嘅,咁咪可以快啲達成共識.
票制[編輯]
維基百科用嘅票制有好多種,以下講吓常用嘅幾種:
共識票制[編輯]
共識票制唔係真係想用投票嚟解決問題,反而係想透過投票嚟尋求共識.投票嗰陣,開票嗰個人會喺版面頂部寫明而家投票投緊乜嘢,然後大眾就喺下面投票嘞.一人只可以投一票,呢一票可以係以下一類:
- 贊成
- 中立 / 棄權 / 純意見(一樣意思)
- 反對
立場要用粗體標明.投完票一定要寫明自己投呢票嘅理由,同埋用 -- ~~~~ 簽名.例如:
投完票你都可以改變自己嘅立場.喺咁嘅情況,原本嗰票唔好就咁完全鏟咗佢,應該用
橫線 劃咗佢,然後喺後面或者第度寫返自己嘅新立場.記住每一處有加減嘢都要簽名噃,例如:
要注意嘅係,共識票制入面,贊成票同反對票嘅比例唔係決定結果嘅絕對因素.贊成同反對兩方面提供嘅理據,先至係決定因素.故此,每個共識票制嘅投票都需要一個負責人,嚟維持投票秩序同埋做最後決定.呢個負責人有時可以投得票,有時唔得,視乎個投票嘅規矩.
共識票制通常都係用嚟決定某樣嘢做定唔做好.例如刪唔刪除一篇文章,或者用嚟選管理員.
贊成票制[編輯]
顧名思義,贊成票制就只可以投贊成票.你可能會諗:唓,淨係投得贊成票,實當選啦,投嚟把鬼?其實,贊成票制係用嚟喺一大堆候選人入面,選出最受人支持嘅一個或者幾個.同共識票制一樣,發起人要寫明今次投咩票,不過下面嘅選擇唔再係贊成或者反對,而係邊個候選人.亦因為淨係可以投贊成票,投票嗰陣就唔使寫明投贊成,反對定係中立.
贊成票制入面,投票唔一定要畀理由,簽個名就得.但係你有咩想講,都當然歡迎你留個言啦.為咗方便點票,贊成票制入面會用數字,即係半形嘅#,而唔係*嚟做點列符號.例如:
贊成票制入面都可能有負責人,亦唔一定有.相比起共識票制,負責人嘅角色比較細啲,只係負責維持秩序同點票,頂多係打和嗰陣,佢嗰票會成為決定性一票.重有,贊成票制入面,一個人可以投票畀多個候選人.
贊成票制通常係喺件事一定會做,但係未決定做啲乜或者邊個做嘅時候用.
多數票制[編輯]
多數票制可以話係贊成票制嘅變種,亦可以話係維基投票最早嘅模式,所有其他投票制度都係由呢度衍生出嚟嘅.多數票制同上面講過嘅贊成票制其實一樣,都係淨係有得投贊成票,冇得投反對票;不過多數票制入面,每人只係准投一票.多數票制通常係用嚟選人,而今次選完之後就唔會再選.
投票人身份[編輯]
投票嘅時候,只有已經登入嘅用戶投嘅票先至有效嘅.匿名人士投嘅票喺點人頭嘅時候唔會算數,但係佢哋嘅意見會同其他人嘅意見一齊考慮.

robotstxt: allowed

filter: keep


text:
蝴蝶刀
蝴蝶刀原名 Balisong,蝴蝶刀呢個譯名係嚟自佢另一個稱呼 butterfly knife,亦有人叫佢做「甩刀」,係一種摺合式嘅刀仔,特點係刀刃可以用刀柄收埋,由於呢種獨特嘅摺合式設計,所以喺經過練習之後,可以好快咁開合,即係叫flipping,所以成為一樣好實用嘅武器.
由於佢獨特嘅開合方式,所以又有好多人鍾意拎嚟玩花式,熟習各種flipping技巧之後,就可以用把刀玩出好多唔同嘅花式,除咗開開合合之外,又可以左手拋右手,右手拋左手,變化多端,亦令蝴蝶刀成為一種文化.
簡史[編輯]
蝴蝶刀來源有好多講法,有人話佢源自菲律賓嘅Batangas,亦有人話佢源自法國.
組件[編輯]
蝴蝶刀除咗自動鎖同手動鎖之外,就無乜分別.蝴蝶刀係由四塊鐵片,刀刃,螺絲同埋最重要嘅兩粒鐵粒就可以整出一把蝴蝶刀,四塊鐵片同螺絲係用嚟做手柄同埋鎖實個四塊鐵同刀刃,而兩粒鐵粒就主要係放喺刀鈍嘅末端同埋於刀刃正下方嘅位置,呢兩粒嘢嘅作用就係等把刀定喺手柄中間,從而刀刃唔會往左右下垂(有某部分蝴蝶刀設計可能唔同,但係呢個係最普遍嘅設計).至於自動鎖同手動鎖,分別在於一條彈弓,其他都無乜分別,鎖嘅一端都會有一塊比較突出嘅嘢去鎖住安全手柄(有鎖嘅手柄係等於刀開鋒嘅位置),而自動鎖同手動鎖嘅開鎖方法係一樣,只係用少少力撳喺鎖嘅上面,個鎖就會自動落嚟,而自動鎖就會因為有條彈弓,會自己彈出嚟,同埋玩花式嗰時,都唔會咁容易自己鎖返埋一齊,手動鎖喺玩嗰時就會飛嚟飛去,所以會比較麻煩,但係鎖刀方法都係一樣,用手將個鎖撳返落去個安全手柄.


text:
陰差陽錯竟然中伏幫襯咗一間無論係食物質數, 服務態度都係劣劣劣嘅日本餐, 一行四人 8:00 入座已經喺比較貴嘅時段, 但係所付出的金錢跟食物質數同服態度都不成正比
先講食物質數
前菜 - 劣, 一入座已經點咗蟹子沙律同其他前菜, 等咗超個一個鐘三催四請下終於有得食, 連扮晒蟹嘅蟹柳都冇一條, 淨番出晒水嘅青瓜同小得可憐嘅蟹子(但食落口冇卜一聲嘅感覺), 其他所點前菜直到埋單都冇影, 評論唔到
魚生 - 劣, 得三文魚叫做稍為正常, 鯛魚已開始變壞出晒水都可以提供比客人 (好嘢), 吞拿魚就好似牛肉咁, 劍魚腩好肯定唔係劍魚, 甜蝦仲正, 原隻上要自己搣殼, 搣完個殼 D 蝦肉得番半隻手指尾咁長仲要係霉嘅, 叫咗第一輪都冇再叫, 同埋因座 bar 枱嘅關係, 睇得好清楚佢個魚生櫃裡面好多倒汗水滴番落 d 魚度
炸物 - 劣, 芝士年糕炸唔透, 咬咗一啖成口粉, 同待應返映佢叫我哋掉咗佢, 佢唔可以控制廚房點整 wor, 其他點嘅天婦羅蠔同蝦就由頭到尾都無影無踪, 跟本冇得食
串燒 - 劣, 多春魚超腥, 牛脷刀工非常好, 薄薄一片, 得雞翼叫做正常, 但係原三樣嘢都係一樣味到的, 因為用嚟用去都係嗰樽味粉, 其實得個咸字, 其他雞軟骨同大蔥由頭到尾都未等到有得食
服務態度 -劣
因為座 bar 枱的關後, 有人全晚喺你頭頂飛紙仔入單, 完全冇考慮客人在用餐, 枱面有一個不銹鋼水壺但裡面嘅茶喺凍嘅, 叫個亞姐比 D 熱茶佢居然可以答我, 係呀, 水壺出面係凍嫁, 裡面咪熱 lor, 致於想要嘅熱茶, 當然又係直至埋單都冇出現過啦 !!!
食物又係等極都冇, 唔知係漏單定係點, 同 d 待應返映, 佢哋可以啋都唔啋, 當你透明, 最後當然又係冇影啦, 返到屋企餓住個肚睇返 d 食評先知應該有汽水同甜品, 但全晚都冇講過比我哋知, 我係佢哋老細就真係開心, 員工咁賣力幫公司慳錢, 枱枱都唔講, 一日都慳唔小
後記 - 今日其中一個人已經食物中毒喺養和打緊針, 如果各位唔信又咁勇嘅就去幫襯啦, 因為冇諗過會寫呢嗰食評同埋食物質數實在太差, 冇諗過影相, 所以抱歉未能提供相片
評分嗰度, 真係焗比, 有負分的話我會比負分
題外話/補充資料
返到屋企睇番 d 食評, 懷疑佢哋唔出 d 食物喺佢哋嘅慣常手法, 等到客人無癮自己走, 一喺話 cut 咗單冇得良, 年終都幫公司慳唔小


text:
文明
文明(粵拼:man⁴ ming⁴)一般係指有人居住,有一定嘅經濟文化嘅地區.佢嘅含義有時同文化相同(但嚮考古學同人類學裏面,文明同文化有截然不同嘅含義).文明經常同城市密切聯繫.文明一詞本身就有「城市化」同埋「城市嘅形成」嘅含義.
英文中嘅文明(Civilization)一詞源於拉丁文「Civis」,意思係城市嘅居民,佢本質含義係人民和睦嘅生活喺城市同社會集團中嘅能力.引申後意為一種先進嘅社會同文化發展狀態,以及到達呢個狀態嘅過程,佢涉及嘅領域廣泛,包括民族意識,技術水準,禮儀規範,宗教思想,風俗習慣以及科學知識嘅發展等等.
最早嘅文明[編輯]
城市出現,文字產生,國家制度,青銅技術出現,可以話係一個地方出現一個成熟文明嘅標誌.而家一般認為,最早嘅文明大概係西元前 3500 年左右係喺美索不達米亞嘅蘇美爾人 [未記出處或冇根據](註:美索不達米亞象形文字大約喺公元前 3200 年出現).
但由於一個人類文明,由一個雛形進而成為成熟係要經過長時間演變,所以學界無法統一每個文明最初嘅誕生時間.就如大英博物館認為冇文字,城市,國家嘅公元前 3500年印度一處所誕生嘅文明做 Indus Valley Civilization,但另一方面一啲學者]]認為有成熟嘅城市,國家制度,文字嘅公元前 1500年嘅中國商文明先至係最早嘅文明.
古代文明[編輯]
西元前3500年到西元前1000年呢段時期,就叫做古代文明時期.
古代文明基本都係喺河流同流域發源,唔同嘅時期往往俾唔同嘅文明佔據,以地域環境大致分為:
- 兩河文明:發源於亞洲底格里斯河(Tigris)同幼發拉底河(Euphrates)河流域,又稱美索不達米亞(Mesopotamia)文明.兩河文明亦係有史可考嘅最古老文明,形成期可以追溯到西元前4000年,大概西元前3500年正式形成.當時生活嚮兩河流域嘅係蘇美爾人,建立咗蘇美爾文明.之後陸續有閃米特人,赫梯人,亞述人,波斯人,馬其頓人,羅馬人,阿拉伯人同突厥人相繼入侵.兩河流域繼蘇美爾人之後最偉大嘅文明就係由閃米特人漢穆拉比建立嘅巴比倫.
- 尼羅河文明:發源於非洲尼羅河(Nile)流域,又稱古埃及文明,佢嘅歷史可追溯到西元前4000年.西元前3100年左右,上埃及國王美尼斯統一上下埃及,開始咗史稱嘅埃及王朝時期,亦代表古埃及文明正式開始.
- 印度河文明:發源於亞洲印度河同恒河(Ganges)流域.文明嘅開始可追溯到西元前3000年,最終喺西元前2500年左右形成.
- 愛琴文明:發源於希臘愛琴海地區,西元前2000年左右形成.米諾斯文明發源於歐洲地中海嘅克里特島(Crete),又稱克里特文明,後被麥錫尼文明所取代.
- 商文明:發源於亞洲黃河流域嘅商文明喺西元前1600年左右形成.更早(但缺乏考古證據)嘅夏文明據推測喺西元前2000年左右形成.
- 奧爾梅克文明:發源於中美洲,西元前1200年左右形成.
古典時期嘅文明[編輯]
西元前1000年到西元500年呢段時期,好多文明進入繁盛時期,通常亦被稱為古典時期.
- 古希臘文明嚮大概西元前500年到西元前300年間達到鼎盛,創造咗燦爛嘅古希臘文化.隨住亞歷山大大帝嘅征服,古典希臘文化被傳到整個地中海地區同中東地區.
- 古羅馬文明嚮西元前300年到西元200年間達到輝煌,建立咗幅員遼闊嘅帝國.
- 印度文明最繁盛嘅時期係西元前三世紀前後嘅孔雀王朝同西元四世紀前後嘅笈多王朝.
- 瑪雅文明嘅輝煌時期嚮大概西元前200年到西元900年間.
- 華夏文明嚮大概西元前700年到西元前200年間(春秋戰國時代)創造咗輝煌嘅文化.嚮大約西元前200年到西元200年嘅漢王朝時期,帝國達到鼎盛.
失落嘅文明[編輯]
科學界普遍認為呢啲只係傳說中嘅文明,但依然有好多人信.
關於文明出現嘅理論[編輯]
文明係點樣出現嘅?呢個對哲學家同人類學家都係好吸引嘅課題,因此亦有好多理論來闡述各自嘅觀點.大部分觀點比較一致嘅睇法係中央集權嘅出現係文明存在嘅起點.因此研究中央集權嘅出現就成為一個焦點.但係所有嘅理論都重未解釋到所有文明嘅起源,佢只係適用於部分文明.
- 灌溉系統(或者叫水利系統):卡爾•威特福格爾係呢個理論嘅最有力支持者.呢種理論認為新石器時代嘅農民認識到洪澇災害雖然會毀壞莊稼,但亦可以提供更加肥沃嘅土壤,因此開始修建水壩,然後用來灌溉農田.隨住規模不斷擴大,就開始出現專門負責管理灌溉系統嘅人.通過呢種灌溉系統嘅集中管理,逐漸發展出最初嘅統治階層,文明由此產生.但係反對意見認為,當時一啲興盛嘅城市,灌溉規模好細;如果由國家管理灌溉,考古發掘嘅資料應該會更多,而實際情況相反.而且文獻中記載,當時嘅灌溉系統係由神廟管理,而唔係政府機構.亦有觀點指,灌溉工程係文明發展嘅結果,而唔係起因.
- 貿易網絡:呢種理論認為貿易嚮文明嘅發展中起決定作用.嚮生態多樣化嘅地區,要獲得稀少嘅資源,就需要貿易機構來組織貿易,咁就需要某種中央集權嘅形式.但呢種理論對於某啲文明係正確嘅,對另外一啲文明就唔係.
- 環境同社會限制:呢個理論由羅伯特•卡內羅提出.佢認為由於地理環境嘅影響,例如山脈,海洋對人類嘅阻隔,至產生咗文明.由於人口增長而冇擴張嘅餘地,從而開始爭奪稀少嘅資源.咁就導致內部出現階級,其中由統治者控制稀少嘅資源.對於外部就有擴張需要,呢啲都需要有一個中央集權嘅政府來嚴密組織.
- 宗教信仰:這種理論認為宗教信仰對文明嘅形成起至關重要嘅作用.
文明所帶來嘅問題[編輯]
文明嘅發展促進咗人類社會嘅進步,但同時亦帶來好多問題.比如衞生問題.重有傳染病嘅問題.此外不同文明間嘅衝突以及文明內部嘅鬥爭令戰爭成為一個好普遍嘅問題.嚮文明內部重有一個階級之間嘅衝突問題.
世界四大文明古國[編輯]
睇埋[編輯]


text:
自閉症
自閉症(Autism),又叫做孤獨症,一般被人歸類為一種由於神經系統失調導致嘅發育障礙.佢嘅病徵包括唔正常(通常係弱過常人)嘅社交能力,溝通能力,興趣同埋行為模式.
自閉症嘅根本病因,而家都重係謎.好多研究人員懷疑:自閉症係由基因控制,再由環境因素觸發嘅.環境因素所扮演嘅角色係乜嘢,目前未有定論,但係研究人員就發現七個經常出現喺自閉症病人身體裏面嘅基因組.
美國國家精神衞生學院保守估計:喺美國每1000人裏面會有5到6個人有自閉症.總括來講,男性患自閉症嘅比率高過女性三到四倍,但係女性發病嗰陣時病徵會嚴重過男性.聯合國發佈嘅數據表明,全球每150人就有一個有唔同程度嘅自閉症.診斷嘅基礎係一系列嘅精神病學原則,同時有一啲臨床測試可以協助斷症.
自閉症冇明顯嘅生理特徵,因此斷症需要完整嘅身體同埋神經評估.根據《精神疾病診斷與統計手冊》同埋《國際疾病傷害及死因分類標準(第十版)》嘅定義,一定要喺三歲之前出現語言同埋社交發展遲緩,先至算係自閉症.部分自閉症患者可以通過診療,實習同埋特殊教育來改善佢哋嘅社交能力,從而可以參與主流教育同埋社交活動.但係從現時嘅醫療科技水平來講,要完全根治自閉症重係無可能嘅.


text:
妖
妖係指低級層次嘅靈異物體,界乎魔與鬼之間,唔可以進入神氐嘅國度,只能夠喺人間活動及修練嘅精靈鬼怪.佢哋多數係動物死後嘅精元,喺機緣巧合之下得到仙氣而變成;又或者係一啲物件吸收咗長年累月嘅日月精華,累積咗一縷精元而成為妖精.佢哋多會施展一啲大小法術,視乎修練嘅程度而定.
妖精當中,有啲得到神氐嘅感化,積極咁渡上千年萬年嚟潛心修練,最終能夠得道成仙,進入極樂;但係有啲妖精則淨係鐘意喺人間搞搞震整蠱人,鐘意將人間搞到天翻地覆,有啲重衰到淪為俾惡魔級鬼怪差遣,助紂為虐,務求令到人類雞犬不寧為最終嘅目的.
傳說[編輯]
人間嘅妖有好多傳說,喺日本更加係數之不盡,用佢作為漫畫而出名嘅有《鬼太郎》.
「狸貓」
- 日本妖精當中,以「狸貓」最為日本人所鍾愛,佢哋本來係狸類嘅動物,機緣之下得到仙氣而變成妖精;佢哋靠一塊樹葉就可以變呢變路,真係天馬行空乜都得咁滯.搞到當今嘅日本動畫大師宮崎駿都要將佢發揚光大,拍攝咗一輯動畫叫做《百變狸貓》,片中嘅一班狸貓團結合力來排除萬難,好鬼正面,因此狸貓更受大家所鐘意.
「狐妖」
- 其實喺日本抑或中國,妖精嘅傳說都可以話好多好多,當中最鐘意搞鬼最出名嘅可謂「狐狸精」嘞,佢哋鐘意喺夜晚勾引嗰啲喺森林中迷路嘅男人,吸盡佢哋嘅精元,用嚟補充妖精所需要嘅元氣.有一本流傳咗好耐嘅中國民間傳說,由蒲松齡所撰寫嘅《聊齋誌異》,就將狐狸精嘅所作所為描繪得淋漓盡至.其它以狐妖作為題材嘅書籍更加係多不勝數.
- 香港都曾經傳過話有狐妖喺市區作怪,曾幾何時喺中區某商業大廈地下嘅雲石外牆上就現出過幾個狐狸頭嘅紋理圖案,睇到嘅人都覺得好詭異,再加上啲傳媒廣泛報導同埋渲染,繪形繪聲咁,使到單嘢愈吹愈勁,成為城市中一時無兩嘅靈異頭條.
「蛇精」
- 蛇類成精亦都係中國民間傳說嘅熱門.蛇精都好鐘意用美色嚟迷惑男人,吸取佢哋嘅陽氣精元嚟強大自己嘅法力,達到魔嘅境界.
- 蛇不嬲都俾人冷酷無情嘅感覺,詭異嘅眼仔加埋吐吓吐吓嘅分叉脷,絕大多數人都覺得蛇只會係醜陋邪惡,冇乜可愛美麗嘅地方,但係原來蛇一旦成咗精,竟然會變成好似天仙下凡咁靚嘅美女,令到凡間嘅傻仔神魂顛倒,都真係可以反映到世界上有好多事都有可能係佛口蛇心,體現咗外表同個心相反嘅一大諷刺.
- 但係若果話所有妖精都係壞蛋冇好嘢,又似乎有啲不公平咁,因此有文學家就為妖精創作出一段段整到好鬼凄美嘅人鬼愛情故事.用凄美嘅人鬼戀做題材嘅作品,最有名嘅梗係要數《白蛇傳》啦,許仙同白素素(白蛇精化身)嘅愛情故事都不知迷倒過幾多人嘅心靈,重被公認為文學藝術上嘅一大名著添.
「樹妖」
- 大樹林立嘅森林往往俾人有啲陰森可怖嘅感覺,尤其是喺夜晚行入去濃密嘅樹叢裏面,風一吹過就好似俾很多會郁嘅樹木包圍咁,因為咁民間流傳關於樹妖嘅傳說都有好多,有啲甚至講到真嘅一樣.
- 1987年,香港有一套叫《倩女幽魂》(出自蒲松齡所撰寫嘅《聊齋誌異》)嘅古裝電影,故事主要係講述男書生同女鬼嘅愛情故事,但係當中郤有關於樹妖嘅描繪.故仔裏面,一個名叫寧采臣嘅戇直書生喺荒山嘅森林裏面迷鬼咗路,居然俾佢遇到鬼魂聶小倩,重迷惑咗佢.而聶小倩呢隻鬼魂就係由一棵俾眾鬼尊稱為姥姥嘅樹妖所控制.因為樹妖姥姥要增強法力同埋要定時補充精氣,於是經常差遣聶小倩同埋其它小鬼去將啲精壯男子勾引到佢座下,然後將啲男人嘅精元吸乾.
- 最初嘅電影版本係由已經仙逝咗嘅歌影巨星張國榮同埋當時嘅影壇玉女王祖賢拍檔合演.後來因太受大眾歡迎,所以電視台就將佢拍成電視連續劇,重搵咗靚仔歌影紅星陳曉東飾演寧采臣添.
「石敢當」
- 關於石敢當嘅傳說有好多,而家最人所週知同埋聽過嘅,應該係呢個「泰山石敢當」.
- 不過講到物件成精呢回事,「石敢當」原來都有咁樣樣嘅得意傳說:石敢當原本係山上嘅一塊巨型石頭,村民見到舊石咁鬼大,覺得佢有幫條村阻擋邪魔煞氣嘅氣勢,於是就喺塊石上面雕刻上「石敢當」三個字,當係一個稱呼咁啦,但係嚿大石因為長年咁吸收日月精華,之後竟然成咗精,重識行識走識講嘢.最初佢唔識好壞就俾惡魔梭擺咗,叫佢將路經嘅人磧死,咁啲惡魔就可以吸納死人嘅靈魂精元,後來嚿大石精受到仙人嘅點化,潛心修道,重幫人類擋晒啲惡魔邪神嘅騷擾,最後就修正果,得道成仙嘞.
- 枯勿論啲傳說係點嚟嘅,佢嘅用途係用嚟鎮煞擋邪呢個就人人都知;從古時開始,啲人已經將石雕嘅石敢當放喺屋企或者庭園裏面,用嚟鎮妖降魔,最緊要係保護到家宅嘅安寧啫.
其實妖嘅種類真是數都數唔晒,以上只係舉出其中嘅幾種啫,咁每一種妖都有佢哋自己嘅故事,有興趣可以自行去參考有關嘅書籍或者相關嘅網站.
引申[編輯]
妖,有令人迷惑,鬼怪異類嘅感覺,因此亦引申出一啲形容詞彙,好似:
「人妖」
- 即係明明係男性,郤鐘意裝扮成女性咁,有啲甚至將上半身嘅性徵用整形嚟突出,但係下半身就重保有原本嘅性徵,呢類人嚟講都被統稱為「人妖」.若果要計算人妖數目同地區人口嘅比例,咁就肯定係泰國最多.
- 注意,呢個詞語只係適用於男性扮成女嘅情況,如果要形容女扮男裝,一般人會用「男人婆」,呢個係暫時唯一嘅中文形容詞,但係就唔多唔少有唔係幾尊重嘅感覺,因為咁有人就索性以「TB」作為對鐘意女扮男裝嘅人嘅稱呼(TB,即係 Tom Boy 嘅英語縮寫),雖然都重係有唔尊重嘅感覺,但係就已經成為俾廣大嘅人所接受同採用,因為感覺上比較有文化啦話晒用英文,同埋冇咁礙耳.
「小妖精」
- 呢個詞語通常用嚟形容嗰啲好鬼得人喜愛,好識得討人歡心嘅女仔.唔一定係話差嘅意思,相反有好多女仔都好鐘意俾人咁樣叫法,可以得到啲男人鐘意,梗係可愛動人啦,點都唔會係差啩.當然嗰啲俾「小妖精」迷惑嘅丈夫,佢哋屋企嘅老婆絕對唔會認為「小妖精」係可愛囉.
「妖艷」/「妖媚」/「妖冶」
- 形容一啲人打扮到好鬼花姿招展,面上好多嘅化粧,將個樣整到邪邪哋咁,好似要迷惑眾生咁嘅款,就可以哩詐詞語去形容佢.
- 妖艷嘅打扮曾經喺七八十年代瘋魔過全球.當時喺香港就有兩位已經仙逝嘅歌手曾經以妖艷打扮及舞蹈而聞名;佢哋試過同台大鬥妖艷舞蹈而成為佳話,佢哋就係:被稱為妖冶鼻祖嘅星級男歌手羅文,同埋走妖艷路線而紅透半邊天嘅星級天后梅艷芳.要數當時喺國外出名嘅妖艷歌手就有:曾經瘋魔一時嘅男歌手佐治童子(Boy George),而喺日本方面嘅代表則有澤田研二,就連香港嘅名藝人鄭少秋當時亦跟佢風同埋改篇佢嘅歌嚟唱.
「妖言惑眾」
- 係話某人講咗啲迷惑群眾,用嚟達到某啲目的或者利益嘅說話.呢啲話就好似妖精嘅詛咒咁,啲人好易就相信同埋跟隨嚟到成就一啲結果,而且多數係壞嘅結果.舉個例咁講:一條村裏面突然落咗一連幾日嘅豪雨,引發山泥傾瀉,嚴重水浸等大災難,咁有人出嚟話呢啲係觸怒神靈嘅天遣,要民眾籌集金錢嚟舉行祭天大典,先可以平息災難;表面話就話係祭神,實際上就係借人心惶惶嚟搜括金錢,呢種做法就可以稱為「妖言惑眾」.
「妖道」
- 修道嘅人,難免當中會有人行差踏錯走咗去邪途,用茅山法術嚟來作惡,或者假借道學嘅名義嚟騙取金錢同埋利益,啲人就會叫佢做「妖道」.呢個詞語多數出現喺啲民間小說嘅故事之中.
「妖」嘅借用字[編輯]
加插一提,「妖」字,係粵語助語詞「吆」嘅借代字 [未記出處或冇根據],以表達唔滿意嘅情緒.而「吆」呢個字,晌好多古籍上已經有.


text:
18世紀
1701年至1800年呢一段期間俾人叫做18世紀.呢個世紀注重嘅係「穩定」同「和諧」,同時亦係人類對自然探索嘅萌芽期.政治上,歐洲各國開始同中國,印度,重有土耳其進行小規模嘅通商貿易,重持續響東南亞同大洋州建立殖民據點.呢個時候多數嘅王權國家(如清,蒙兀兒帝國,法蘭西帝國,奧圖曼土耳其,奧地利帝國,俄羅斯帝國)正係響全盛時期,但民主思潮亦逐漸燃起,最終引發美國獨立戰爭同法國大革命,對後世影響深遠.學術上,西歐興起啟蒙運動,挑戰基督教教會嘅思想體系,令科學嘅成果感染到社會各個層面,而歐洲以外地區亦透過傳教同貿易嘅方式接觸呢股思潮,產生小規模嘅學術復興運動.
另外,由於商業需要,部分技術應運而生,成為工業革命嘅濫觴.而喺技術外,生產同管理方式響西歐逐漸發生改變:傳統世襲嘅學徒制逐漸被破壞,分工同工廠生產方式開始抬頭.
藝術同文化方面,追尋希臘同古羅馬風格嘅新古典主義盛行西方世界,重影響埋印度同中國嘅宮廷藝術.但同時,中國同大洋洲嘅文化物品流入歐洲,令西方世界嘅上流社會吹起非常表面嘅異國風.
目錄
重要事件,發展同成就[編輯]
- 工業革命開始
科學技術[編輯]
- 蒸汽機技術被改良同廣泛應用


text:
係市政廳廣場參觀完韓國農品展之後,我地繼續今日嘅行程去梨大.因為附近路面交通都比較塞車,我地決定坐地鐵過去.本來以為地鐵站就係地面底下,但原來下面係1號線車站,而去梨大要坐嘅2號線車站要行一段頗遠嘅距離先到.
地鐵站內
地鐵站內嘅長板凳有幾款公仔裝飾
從梨花女子大學站走出路面,感覺有D歐洲feel,沿地鐵站前呢條路向前行唔遠就係梨花女子大學.
呢度就係梨花女子大學,遊客都可以入去校園參觀影相,不過就入唔到去教學大樓裡面.
梨花女子大學前面嘅街道開左好多小店舖,當然絕大部份係賣女仔嘢.
離開梨大,下一站我地去到宏大.宏大同梨大之間距離都幾遠,所以我地坐的士過去.
呢條叫西橋路,前面就係宏大校園.
呢條叫未來路,有D似台中逢甲夜市.
呢間Hello Kitty Cafe係未來路中段一個小巷入面,入去見識下.
蛋糕除左有Hello Kitty造型之外,味道並冇咩特別之處.
Cafe裡面賣嘅Hello Kitty禮品
今晚呢餐食日本丸龜製麵
返酒店休息一陣之後,今晚仲有節目,就係去東大門嘅批發市場見識下.Hotel Skypark每晚都有免費穿梭巴士車住客去東大門,我地book左坐9點鐘出發嘅第一班車去.
穿梭巴士只係一部小巴,座位有限,所以一定要預先book位.
車上面除左我地之外其他全部都係日本人
因為演技差又冇做功課,唔識扮係攞貨嘅人,所以係批發市場齋睇冇買.
係批發市場買唔到嘢唯有去返做零售嘅Doota同Migliore商場
返酒店都可以坐酒店穿梭巴士,上車地點就係Migliore同Hello apM之間條內街,不過因為車細人多,要預早去排隊,但係天寒地凍要企街邊排隊等車都幾係嘢.
返到酒店又係宵夜時間
- Day 4 完 -
相關文章:


text:
亞洲國際博覽館
亞洲國際博覽館(AsiaWorld-Expo)係香港其中一個展覽場地,喺赤鱲角東北.亞洲國際博覽館大概用咗23.5億港元去起,係一個公營同埋私營合作聯辦嘅發展項目,由香港特別行政區政府同埋私人財團包括香港寶嘉建築有限公司同中國工商銀行 (亞洲) 有限公司一齊投資,而用地就係由香港機場管理局畀.喺2005年12月21號由香港特別行政區行政長官曾蔭權主持開幕儀式.
亞洲國際博覽館係一個達到咗世界級嘅展覽同活動場地,可以搞展覽,會議,演唱會,體育同各類文娛嘅活動.
特色[編輯]
- 全部展館都係以無柱式設計嚟興建
- 可租用面積超過70,000平方米,10個展館都喺地面,樓底高10至19米
- 亞洲國際博覽館1號展館-Arena,有10,880平方米,係全港最大嘅室內多用途場館,可以坐13,500個人
- 亞洲國際博覽館2號展館-Summit,有10,100平方米,係全港最大嘅室內會議同宴會廳場地.Summit 內間隔靈活,可以因應唔同用途作出一啲靈活嘅組合,是香港而家唯一可以同場搞會議,筵席同展覽嘅大型禮堂
- 由2005年開始,博覽館搞過唔少嘅國際大型會議同展覽,當中包括有「國際電信聯盟2006世界電信展」,「環球資源系列採購交易會」,「亞洲國際航空展覽會暨論壇」,「第四十七屆東南亞獅子大會」同「中外貨代物流企業洽談會」
展覽同活動設施[編輯]
- 高負重量嘅地面,樓頂結構同設施,可以應付最嚴格嘅要求
- 同香港最大嘅電訊商–電訊盈科合作喺館入面提供最先進嘅新世代資訊及通訊科技服務
- 覆蓋室內100%同保安嚴密嘅寬頻
- 20分鐘免費無線上網服務(只提供有限度服務)
- 頂尖視像會議服務輸服務
- 提供即時全球或全場轉播服務
- 2個專屬電話機樓
- 3,000個以太網端口
後勤支援設施[編輯]
- 全部場館都喺地面,方便參展商,活動主辦機構同承建商出入
- 環繞場館起有雙線輔助道路,每個場館外都有大量卸貨區
- 有貨車等候區,方便貨車喺設置同拆除攤位期間停泊
- 場館外有充足嘅貨車起落位
- 寬闊嘅出入口
亞洲國際博覽館 Arena[編輯]
- 係全港最大嘅世界級室內表演及活動場地
- 高標準嘅建築規格同配套,足以應付最嚴格嘅國際水準要求
- 可坐13,500名觀眾
- 樓高19米
- 先進嘅升降裝置
- 靈活嘅座位組合
- 場館設計經專家評核,音質符合國際標準
- 設備完善嘅後台同化粧間設施
- 貴賓廂房
交通配套[編輯]
呢座現代化設施附近嘅香港國際機場並有完善嘅海陸空運輸網絡,交通四通八達,同珠江三角洲一帶嘅城市同全球商業都會連接起嚟.
- 遊客可以喺5個鐘飛行距離內接觸全球一半人口
- 同香港國際機場結合,裏面重有港鐵站
- 掌握地理嘅優勢,連接發展蓬勃嘅珠江三角洲同澳門一帶城市
- 遊客可以搭機場快綫同接駁港鐵網絡去香港各區
附近嘅世界級娛樂同休閒景點[編輯]
亞洲國際博覽館有世界級旅遊景點喺附近,當中包括有香港迪士尼樂園,香港國際機場翔天廊,天壇大佛,昂坪360吊車同航天城高爾夫球場.
酒店住宿[編輯]
亞洲國際博覽館拍住多間星級酒店,為商旅客人提供國際水準嘅客房服務.喺大概1分鐘距離內,遊客可到附近嘅香港天際萬豪酒店同埋香港富豪機場酒店;而10分鐘車程內就有一間諾富特東薈城酒店.另外,喺博覽館30分鐘車程範圍內更有大概30,000間客房畀客人揀.


text:
其實話左寫食評好耐 但係都的唔起心肝寫 呢篇係我第1篇絕對值得我花時間同心機寫嘅食評 完全值得
話說點解我會去呢間餐廳 是原係yahoo團購 我見到呢間餐廳係山林道 始終尖沙咀都唔係1個低消費地方 竟然有團購 仲要98蚊 可以食到1個set lunch 有8件壽司加1個卷物 仲有1個麵食 環境方面係對住維港景色 嘩嘩嘩 簡直就係1個抵字 其實我expect佢只係普通1間日式料理 但竟然係俾到1個超級質素 就算要用原價埋單 亦都係抵食
其實 我估唔到佢係以1個full set黎serve 團購客人 有前菜 主菜 甜品 我見好多賣團購嘅地方都係d人食完話好糟糕收場 今日嘅感覺係 佢地照常當我地係1個用正價消費客人看待 感覺十分良好
其實係果1個鐘入面 佢俾我地嘅食物都係有讚冇彈 我都唔知講左幾多次好味
言歸正傳 先講前菜 有1個沙律同埋1舊冬瓜 佢個沙律嘅dressing味道較得非常好 唔會太酸唔會太甜 令到我食欲大增 而個冬瓜係非常鮮甜 而且鮮甜得黎有冬瓜嘅瓜香味 而2個前菜 1個濃味少少 1個淡味少少 做到1個強烈對比出黎
之後 去到茶碗蒸 我覺得係咁多樣野之中算係最平凡嘅1樣 佢入面有冬菇 蟹柳果d 相對叫做唔太特別 但蒸得十分滑 中上水準
去到壽司部份 我揀左帆立貝 深海池魚 蔥吞拿魚 海膽 中拖羅 海鰻 赤貝 同埋 蟹肉 卷物就揀左三文魚卷
(圖入面唔係我果碟壽司 係我朋友果碟 我果碟原來影唔齊)
先講講佢嘅壽司薑同醃羅白先 壽司薑唔太酸 唔太辣 非常醒胃 而醃羅白做得非常好食 第1眼望落係透明 唔似平時加左色素果D變成黃色 佢食落第1啖好似同黃色果D冇咩分別 但係咬落有淡香柚子味 感覺相當新鮮 就算Wasabi都係用即磨wasabi 食落去只有香味而唔太帶有辣味
講到壽司 食完果1碟壽司令我感覺係日本食咁嘅感覺 估唔到係香港用呢個價錢可以食到有築地市場感覺嘅壽司 真係相當感動 重點推介 1. 海膽壽司 食落係完全清甜同有餘香 完全冇腥味 同入口係滑身 2. 拖羅壽司 我相信呢件佢話嘅中拖羅壽司係大拖羅壽司 入口嘅感覺係件魚嘅油係口入口即溶 3. 海鰻壽司 第1次食呢個海鰻壽司嘅感覺係件壽司係滑 入口件鰻魚係好香燒汁味 而且味道只係好輕 係有鰻魚燒起上黎嘅味道 而且 入口係即溶 比起出面平時嘅鰻魚簡直係第2個層次
去到麵食果PART 我地1行3人 當然係每人試1款麵食 分別有喬麥麵 烏冬 同埋 梅子冷麵 我自己食果碗係梅子冷麵 另外果2樣 我都試過 相對黎講麵食比較普通 但係都係好食
去到最後 想唔到仲要雪糕 而且我相信應該係自家制 而唔係買街外貨 雪糕雖然細杯 但係真係回味冇窮 當日有柚子同埋芝麻雪糕 我當然係食柚子雪糕 而芝麻雪糕我都試左少少 芝麻雪糕都好好食 因為佢嘅芝麻味相當濃郁 而且最大嘅好處係唔係甜 非常適合香港人口味 而柚子雪糕更加係出乎意料地好好食 望見微黃色 我以為會好淡 但係食落柚子味非常濃郁 而且食落 裡面竟然有柚子肉係入面 水準我認為比milk top(大約25蚊1杯) 係更加好食
總括而言 我評分為90+/100分 希望下次再光顧時可以KEEP住水準
題外話/補充資料
有少少題外話 如果order壽司果張紙類似外面食放題果D彩色紙 相對會比1張白紙較好 亦係有些少美中不足地方


text:
𢆡罩
𢆡罩係女性所着嘅內衣之一,又叫胸圍,波罩,乳罩,奶罩或文胸,有時都會泛稱為「內衣」,或者講「內在美」,係用來遮住同埋撐埋個𢆡.𢆡罩最初源自法國,法文叫做「Brassière」,但係依家英文通常簡寫叫做「Bra」.以前啲歐洲噶貴族女性鍾意著一種非常之緊身噶束衣.但系後來由於呢種束衣過於麻煩,就換成兩條手帕改製噶胸衣,成為佐依家𢆡罩的雛型.
結構[編輯]
通常一件波罩有咁多部份組成:
- 杯罩:一般係碗形,左右各有一個,通常罩嘅下面會有定型嘅綱圈(無鋼圈波罩嘅杯罩下部冇定型鋼圈,適合發育之中女仔同埋注重舒適性嘅女性著),可以將乳房下面托起,用來支撑左右兩邊嘅乳房,係𢆡罩嘅最重要部分.杯罩可以按照覆盖面积分成全罩,四分之三罩同半罩三種.
- 背帶:以環繞胸部一周嘅形式圍住成個背部,連結兩個杯罩以固定杯罩.
- 肩帶:由罩杯嘅上端伸长,繞過肩部到背部,與背带相连.使用時可透過肩帶上嘅調節器調整鬆緊長短,使杯罩部分貼胸部.部份款式噶肩帶可以拆落來替換透明肩帶或者蕾絲繞頸肩帶之類裝飾性肩帶衫,半罩款式更是可以將肩帶拆落來成為無肩帶𢆡罩,而杯罩唔會掉落.
- 排扣:通常係背部,都有前扣同埋側面扣噶式,方便穿著.背帶在背部嘅部分透過排扣连接,一般款式通常為雙排扣或者三排扣,而調整式𢆡罩則可能有三到五排扣不等.


text:
正交
正交 (Orthogonal) 係直觀概念入面垂直嘅推廣.作為一個形容詞,只有喺一個確定嘅內積空間當中先至有意義.若果內積空間入面兩向量嘅內積係 0 ,咁就係叫做正交.如果能夠定義向量間嘅夾角,咁正交就可以直接理解成垂直.
各種正交概念[編輯]
正交子空間[編輯]
若內積空間中兩個向量嘅內積都係 0,咁佢地兩者就係正交.類似地,若內積空間入面嘅向量 v 同子空間 A 入面嘅每個向量都正交嘅話,咁呢個向量就係同子空間A正交.若果內積空間嘅子空間 A 同 B 滿足其中一個嘅每個向量都同另一者正交,咁佢地就都係正交子空間.
正交變換[編輯]
正交變換 係保持內積嘅線性變換.即是話,對兩個向量,佢地嘅內積等於佢地喺函數 T 下嘅像嘅內積:
即係話正交變換保持向量嘅長度唔變,亦都保持兩個向量之間嘅角度不變.
歐氏空間嘅例子[編輯]
喺 2D 或者 3D 嘅歐幾裡德空間入面,兩個向量正交 if and only if 佢地嘅點積係零,即係佢地成 90°角.可以睇得出正交嘅概念正係喺呢個基礎上推廣而嚟嘅.喺 3D 空間入面,一條直線嘅正交子空間係一個平面,相反亦都係一樣.4D 空間入面,一條直線嘅正交子空間就係一個超平面(Hyperplane).
正交函數集[編輯]
對於兩個函數 f 同g,可以定義如下的內積:
呢度引進一個非負嘅權函數.呢個內積叫做帶權嘅內積.
兩個函數帶權正交,係指佢地帶權 嘅內積係 0 .
由此可以類似定義帶權 嘅模.
一個函數列{ fi : i = 1, 2, 3, ... }如果滿足:
就叫做帶權 嘅正交函數族.
如果滿足:
其中
- 為克羅內克函數.
就叫做帶權 嘅標準正交函數族
參見正交多項式


text:
愛迪生
愛迪生,全名湯馬士‧歐華‧愛迪生(Thomas Alva Edison,1847年2月11號—1931年10月18號)係美國嘅發明家;佢嘅發明不計其數,而其中一個偉大嘅發明,就係電燈膽.
目錄
- 1 出世及少年時代
- 2 青年時代
- 3 發明家嘅誕生
- 4 發明嘅路
- 5 晚年
- 6 生平小插曲
- 7 資料來源
出世及少年時代[編輯]
愛迪生喺美國俄亥俄州(Ohio)米蘭鎮出世;老豆係森姆.奧丹.愛迪生(Samuel Ogden Edison,1804–1896),之前喺加拿大搞飲食開飯店,後來因為加入革命軍而俾人通輯,於是走去美國米蘭鎮,轉搞木材生意;至於愛迪生嘅媽媽蘭茜.瑪菲斯.伊利沃(Nancy Matthews Elliott,1810–1871)喺加拿大做過小學教師,後來嫁咗之後就冇再教書,做個全職嘅住家婦人.而愛迪生就係佢哋嘅第七個仔.
每事問嘅愛迪生[編輯]
愛迪生細個時候啲人會叫佢做艾爾;佢個頭望落都幾大,而且成日都有好多問題去問啲大人,好似佢會問:「點解蘋果有紅色有綠色?」,「點解一加一會係二?」,「咁兩嚿泥加埋即係幾多?」,「點解蜜蜂嘅屋企同我屋企唔一樣?」,「點解人天生冇翼唔識飛?」……等一大堆好難答嘅問題,搞到啲大人好多時都口啞啞唔識答佢;當佢知道家禽要保溫嚟孵蛋,竟然三更半夜一個人走入穀倉,坐喺堆禾草上面孵蛋,於是除咗佢父母之外,其他人都覺得佢個頭腦有問題.
佢覺得火呢樣嘢好神奇,於是有一次向老豆間木廠嘅工友問長問短,不過得唔到答案,於是自己暱埋喺貨倉嘅一角點火,想研究一吓火係點樣燃燒,點知一發不可收拾,差啲燒晒成個貨倉.
後來佢同屋企人喺1854年搬咗屋去密茲根州(Michigan)嘅波特蘭居住;第一次返學,佢就一直問嘢,問到個神父班主任發晒脾氣,卒之三個月後頂唔順向愛迪生嘅父母提出唔再教佢;好彩媽咪蘭茜曾經教過書,於是好嬲咁同學校講話要退學,決定自己做老師,教個仔學知識同埋畀佢自修.
阿媽嘅啟發[編輯]
愛迪生學嘢好快,而且乜都想知想學,先後讀過《英國史》同埋《世界史》,又睇過好多唔類型嘅文學作品;蘭茜見愛迪生進度咁快,認為佢會對科學有興趣,於是送咗本由R.G.柏加(R.G.Parker)寫嘅書《自然科學的學校》(School of natural philosophy)畀佢睇,點知愛迪生睇過之後就迷咗落去,而蘭茜亦已經一早預備咗屋企嘅地下室一角畀佢學做實驗.
發明嘅第一步~實驗[編輯]
到咗大約十歲,愛迪生基本上已經試過晒所有喺(自然科學的學校)裏面所講嘅實驗,佢亦有將呢啲實驗嘅結果組合,搞咗好多新嘅實驗,不過用貓貓狗狗嚟玩嘅居多,好似喺啲貓狗嘅身上面摩擦,比較吓產生嘅靜電量有幾多……等等,搞到啲貓狗見到佢都怕怕;佢重將全部冇毒嘅物料樽都貼晒毒藥標籤,搞到佢父母落到地牢嘅時候都唔敢走埋去掂呢啲樽.而自從有咗小型「實驗室」之後,愛迪生就好少出去同啲朋友仔玩,但係一有機會佢就會出去整蠱佢啲朋友;佢嘅挑皮同埋愛玩嘢嘅性格,完全係受咗佢老豆嘅樂觀開朗所影響.
有一次,愛迪生做緊升氣球實驗嘅時候,佢見到嚟自荷蘭大佢一歲嘅朋友仔阿麥想捉雀仔捉唔到,於是拿拿林返去調製咗杯可以產生氣體嘅「氣化劑」畀阿麥飲,呢劑嘢係用炭酸鈉再混合幾種藥物而成,以為體內產生氣體就可以減輕重量,點知阿麥飛唔起之餘重勁肚痛,愛迪生終於第一次俾佢阿媽狠狠咁打咗一餐.
做蔬果生意[編輯]
愛迪生十一歲嘅時候,佢意識到做實驗要有一定嘅資金,於是搵埋阿麥一齊種菜出市集賣賺錢,啲人見到兩個賣菜小朋友好可愛,於是都樂於幫襯,令到生意出奇咁好;遇到有人想要一啲特別嘅蔬果而佢哋冇嘅時候,愛迪生重識得去搵低價嘅小販買入,再加返少少價嚟賣出,可以話細細個已經有商業嘅頭腦.不過後來因為放太多時間喺種菜同販賣上面,搞到冇乜時間去做實驗,於是佢唯有放棄種菜,返返去佢嘅實驗小天地.
賣報紙嘅日子[編輯]
喺1859年到1862年呢段其間,愛迪生喺連接侯倫港(Port Huron)到底特律(Detroit)嘅火車上面賣報紙同埋小食雜貨,而當時嘅列車行駛時間係由朝頭早七點到朝早十點;因為愛迪生每次一到底特律就即刻會入去公共圖書館睇書,於是後來啲人傳聞話呢間公共圖書館裏面嘅書幾乎都俾愛迪生睇過晒.
喺愛迪生十三歲嗰年,佢獲批准喺火車嘅車廂裏面設置實驗室,於是佢可以一邊做實驗一邊賺錢,成為咗佢當時最夢寐以求嘅工作.之但係冇幾耐之後,有一日佢喺站上面賣報紙嘅時候趕唔切上返火車,於是即刻搏命咁追,佢用一隻手攬住叠報紙,一隻手拉住車邊嘅欄杆企圖擒上返車,當時介紹佢做呢份工嘅車長喺火車上面見到佢咁危險,於是人急手快即刻用對手就揪住愛迪生對耳借力,終於救咗佢返上車;因為呢一下揪耳仔救命嘅行動,愛迪生嘅聽覺自此以後變得非常之差,正如佢嘅記述咁講:「對耳仔一拉起嗰時剩係聽到轟一聲,跟住聽乜都唔再清楚……」,「…十三歲之後都冇再聽過雀仔嘅叫聲…」.
1861年,美國因為解放奴隸問題而引發嘅南北戰爭爆發,愛迪生要咗比平時數量多幾倍嘅報紙上火車,重加價嚟賣,居然俾佢賺到一大筆錢;佢見辦報紙原來都幾好搵,於是決定用呢筆資金自己做編輯出報紙,命名為(新聞一週)(News Weekly),主要刊登一啲交通工具嘅價錢,火車嘅班次時間同埋失物待領……之類嘅消息,後來慢慢加入咗好多關於其他人嘅私隱同壞話,終於招嚟某啲人嘅不滿而搵佢麻煩,唯有打消做報業大王嘅念頭,重投實驗嘅懷抱.
不過有一次,愛迪生喺流動實驗室裏面用黃燐做實驗嗰陣,因為架列車搖得太犀利,樽易燃嘅黃燐一滑手就跌咗落地,重引發咗一場火災,呢一吓嚇親啲乘客之餘亦驚動到火車當局,於是落命令唔准佢再喺火車度做實驗,不過就照舊畀佢喺車度賣報紙.
青年時代[編輯]
年輕電報員嘅誕生[編輯]
自從喺1838年電報機實用化之後,電報員成為咗好多年青人嘅夢想職業;愛迪生都唔例外,佢為咗想成為一個電報員,喺十一二歲嘅時候利用賣菜賺返嚟嘅錢買咗部標準嘅摩斯電報機,閒來就同阿麥一齊實習收發電報.雖然佢喺十三歲嗰年因為一次意外令到聽覺變壞,但好彩嘅係,電報嘅發報聲佢居然重可以聽得清清楚楚,於是佢重新燃起做電報員嘅鬥志.
喺1862年嘅夏天,十五歲嘅愛迪生喺密蘇里州(Missouri)一個火車站上面等火車埋站,忽然俾佢見到一個細路仔喺火車軌上面玩,重有架列車就快撞埋去,於是佢即刻奮不顧身咁衝出去救返個細路;原來呢個細路仔係曼特.基利文斯車站(Station Mount Clemens)嘅站長麥肯治(J.U.Mackenzie)個三歲嘅仔占美.麥肯治(Jimmie Mackenzie),麥肯治極之感激,佢知道愛迪生想成為一個電報員,為咗報答佢對個仔嘅捨身相救,於是答應收佢做契仔教佢電信嘅各種技術;麥肯治站長邀請愛迪生返佢屋企住,期間剩係需要愛迪生畀伙食費,半年之後愛迪生已經達到電報二級技士嘅資格,而當時二級技士嘅要求係要喺一分鐘之內收發30至51個字母.
1864年,愛迪生正式受僱成為一個集團嘅電報技術員,得閒嘅時候就繼續睇關於科學嘅書同埋做實驗.有一次因為連接美國同加拿大嘅河底電纜斷裂,愛迪生靈機一觸用火車頭嘅汽笛發摩斯訊號畀河嘅加拿大對岸,而對面嘅發報員真係收到訊息,於是愛迪生一夜成名.
獨闖加拿大[編輯]
喺1864年五月,愛迪生隻身去到加拿大搵發展,佢喺加拿大安大略省(Ontario)嘅史德福特火車站(Station Stratford)搵到份夜間嘅電訊技士,工作時間係夜晚七點到第朝七點,但係佢日頭仍然爭取時間睇書同埋做實驗;火車當局為咗監察車站嘅職員有冇蛇王,就規定車站嘅電報員每晚九點之後要每個鐘發個電訊畀車務中心,但係愛迪生憑住佢嘅小聰明發明咗一部連住時鐘嘅定時發報機,自己就爭取時間瞓覺,所以中心方面一度認為佢係最勤力可靠嘅職員,不過因為有次車務中心嘅突擊檢查之中發現愛迪生冇回覆,於是總務由車務中心騎快馬去到史德福特車站,見到愛迪生居然喺度瞓覺,但個電報機就仍然嘟嘟響喺度發訊號,質問之下愛迪生唯有認錯,雖然總務好欣賞愛迪生嘅呢件小作品,但係車站始終係要一個職員而唔係機器,所以叫愛迪生即刻拆走部機,於是愛迪生嘅第一件發明品宣告玩完.五日之後,愛迪生收到電報話車站有列火車要入,通知喺嗰度嘅另外一段貨卡開走,點知愛迪生發訊號畀站頭時候冇回應,衝到去嘅時候兩架火車已經撞埋咗;呢次意外令到愛迪生被叫到多倫多(Toronto)總公司問話,因為佢有偷懶嘅前科,於是問責嘅矛頭就直指愛迪生,除咗即時炒佢魷魚之外,重考慮起訴佢失職,佢驚起坐監上嚟,當晚就即刻執嘢走佬返美國.
流離浪蕩嘅日子[編輯]
愛迪生出走加拿大返到美國之後嘅幾年,先後做過好多間電信公司,並且冇固定屋企,四處流離浪蕩.
喺呢段期間,佢識到人生裏面一個重要嘅朋友--米爾頓.阿當(Milton Adam);阿當係一間電信公司嘅發報員,1865年愛迪生去呢間公司申請電報員工作,就係由佢嚟做考核,之後就非常欣賞愛迪生,最後更成為咗好朋友.同年嘅4月14日,成功解放奴隸制度嘅美國總統林肯(Abraham Lincoln)喺華盛頓福特劇院俾人暗殺,愛迪生因為遲咗收發呢單新聞嘅電報而俾人鬧到狗血淋頭,愛迪生引咎辭職,咁啱阿當亦都想另謀發展,於是同愛迪生一齊唔撈,暫時分開各自再去尋找新天地.
不斷嘅見工同辭職,加上做電報員剩係收收發發冇乜挑戰,於是愛迪生開始厭倦想搵另外一啲工作;1867年,佢諗住遠赴巴西去搵出路,但最後因為唔想離開太遠,於是中途返返轉頭.到到1868年,廿一歲嘅愛迪生喺波士頓一間圖書館睇書時撞返阿當,於是阿當邀請佢一齊住分擔宿舍費用;期間愛迪生日頭喺電信局做嘢,空閒或者夜晚時份就好似以前一樣用嚟做實驗,終於喺同年10月28日,佢得到發明品嘅第一件專利權--電氣投票紀錄機,不過因為一班議會議員覺得用機器點票始終太過兒戲,會忽略少數人嘅意見,所以最終冇俾議會採用,成為咗愛迪生第一件,但係唔實用嘅專利發明.不過愛迪生冇放棄繼續研究,只係認為既然要發展就要去大城市,可惜資金唔夠,於是阿當自願傾盡身家畀愛迪生做水腳去紐約發展.
發明家嘅誕生[編輯]
踏上發明之路[編輯]
愛迪生嘅第一件專利產品雖然唔實用,但係喺1869年嘅一月,電信新聞就刊登咗「愛迪生成為發明家」嘅消息.
愛迪生離開咗波士頓去咗紐約,不過初初去到搵唔到佢嘅朋友,於是喺街度流浪咗幾日,最後俾佢搵到一個電氣廠嘅地下室做暫時棲身嘅地方.三日之後嘅一晚,愛迪生瞓瞓吓聽到上面工廠突然發出好大嘅燥音,於是八卦上去睇吓,原來係有部大型機器壞咗,佢見到成班人流晒汗咁喺度整緊就自動請纓幫手,憑住佢對機器嘅知識,佢好快就發現原來有一條彈弓跌咗落堆齒輪中間卡住;廠長同意愛迪生係有啲料子,於是提出畀月薪300元美金請佢做技師,佢嘅生活得到改善之餘,重認識咗同樣係技師嘅另一個重要朋友--富蘭克林.利安納特.波布(Franklin Leonard Pope),而據聞呢份工都係由波布大力推舉先成事.冇幾耐之後,喺1869年9月24日紐約發生金價大暴漲,佢哋做嘅呢間公司因為支持唔住而俾財團收購,於是兩個人決定自己創業.
開合資公司同埋工廠[編輯]
愛迪生同波布搵多個合伙人一齊開咗間電器公司,專門處理關於電器嘅問題,而且生意唔錯,一路都有好多人嚟搵佢哋做顧問,而愛迪生一邊照顧客戶自己亦一邊進行研究,繼續為佢嘅發明申請專利,而佢喺呢段時期嘅發明多數係用喺商業之上,例如黃金報價機,股市行情機等.
有一次,愛迪生幫一間工廠修理一部大型機器,點知佢拆晒成部機再重新安裝之後,竟然令到生產率提高三倍以上,個工廠嘅老細喜出望外,於是要求愛迪生將呢部機嘅修理同埋構造專利賣畀佢,愛迪生諗住開價三千美金,點知個老細一口價就話畀四萬美金,愛迪生諗都冇諗過收咁多錢,搞到去銀行兌支票攞現金嘅時候,將啲十蚊廿蚊嘅美金紙塞到成個人爆晒.因為呢一大筆資金,喺1871年愛迪生廿三歲嘅時候,佢再融資入去間合資公司,開設咗第一間最初只係請咗18個員工嘅工廠,而喺同年,工廠嘅第一件製成品「電報印刷機」正式面世,呢部係可以將電報打印成文字嘅機器.憑住愛迪生不斷推出發明品,令到工廠越嚟越強大.而佢不斷發明同研究,淨係喺1872年就已經得到37件嘅專利,到咗1873年再加多35件,令到當時佢手上嘅專利權已經有成一百二十幾個.
阿媽嘅死[編輯]
喺愛迪生同人合資開工廠嘅期間(1871年嘅某一日),佢老豆傳嚟電報話佢阿媽--蘭茜.愛迪生因為急病唔掂,點知趕到返去密茲根嘅時候,佢阿媽已經等唔到見佢個仔最後一眼就死咗;佢好傷心.據聞話,愛迪生一見到已經唔再郁唔再同佢講嘢嘅阿媽嘅時候,伏咗喺阿媽屍體嘅床邊喊咗足足一晚都無停.
後來佢回憶話:「如果當初冇媽媽一路悉心嘅教導,就唔會有今日嘅愛迪生;每當我諗起呢一點,我就盡辦法唔好令佢失望.」
第一任老婆[編輯]
1871年冬天嘅某一日,有人向愛迪生提親,於是愛迪生去到瑪莉.史特威爾(Mary Stilwell)嘅屋企作第一次見面(相親),兩個人一直唔出聲,瑪莉嘅家長就好擔心,忽然愛迪生話大家都冇問題,可以即刻結婚,原來佢哋一直用湯馬士密碼溝通;終於喺同年嘅聖誕節當日(1871年12月25日),愛迪生同當時只有十六歲嘅瑪莉成為咗夫婦,後來生咗三個仔女,其中兩個嘅名重加入咗密碼用嘅「點」同「橫」;佢哋分別係:
- 瑪莉安.托特(點).艾斯泰莉.愛迪生(Marion Dot Estelle Edison,1873–1965)
- 湯馬士.戴殊(橫).艾爾巴.小愛迪生(Thomas Dash Alva Edison, Jr,1876–1935)
- 威廉.賴斯利.愛迪生(William Leslie Edison,1878–1937)
不過愛迪生因為十分投入發明同埋研究,所以好多時都唔可以陪伴啲屋企人,令到瑪莉經常抑鬱.瑪莉.愛迪生夫人喺1884年8月9日與世長辭,當時愛迪生三十七歲.
發明嘅路[編輯]
第一間研究所[編輯]
1876年,愛迪生喺新澤西州(New Jersey)嘅文盧柏加(Menlo Park)開設文盧柏加研究所(Menlo Park Laboratory);佢當呢度係佢屋企一樣,經常埋頭喺研究所做實驗搞發明,亦都因為咁,當時好多嘅發明品或者改良品都係喺呢度出品.
電話發明爭奪戰[編輯]
研究所開始冇幾耐之後,有人發表「識講嘢嘅電報機」,即係電話嘅雛型;有一間電信公司邀請愛迪生加入電話發明嘅行列,後來佢同另一個電氣發明家亞歷山大.格拉咸.貝爾(Alexander Graham Bell)差唔多同一時間發表用電磁振動原理嘅電話,不過喺競爭之下,最後俾貝爾攞咗電話嘅發明權(後來再決定真正嘅電話發明者其實早有一人).但係睇返當時愛迪生所設計嘅炭粒振動傳送裝置其實係比貝爾所設計嘅線圈振動傳送裝置更有見地,因為愛迪生嘅呢個發明,正正同後來我哋所用電話嘅傳送構造原理一模一樣.
留聲機[編輯]
愛迪生唔介意失去咗電話嘅發明專利權,佢即刻着手搞下一個項目:「可以紀錄電話聲音喺紙帶上面嘅機器」.因為佢自己嘅耳仔有嚴重嘅聽覺問題,佢知道點樣可以令到細微嘅聲音得到最大嘅傳播,於是佢嘗試將好細小嘅針加入電話入面嘅振動板,希望將好細嘅聲音都紀錄得到,點知靈機一觸,俾佢諗到另一個設計.
及
1877年八月嘅某一日,佢將一幅草圖交畀助手去進行初模生產,而係1877年12月6日,愛迪生喺報紙上發表留聲唱機嘅誕生.佢嘅原理主要喺紀錄嘅唱片部份,用法係一邊搞動搖杆,一邊向住收音口發聲,等振動板振動支針喺錫,鉑等嘅物料上面刻上聲音,然後再轉動支針去讀返啲刻紋,就可以聽返先前錄低嘅嘢,而第一隻俾留聲機錄低嘅就係耳熟能詳嘅經典兒歌:《瑪莉有隻小綿羊》(Mary had a little lamb).當呢一個發明誕生之後,愛迪生就被譽為係「文盧柏加嘅魔術師」;當時愛迪生廿九歲.
電燈[編輯]
自從喺1801年,一個叫大衛嘅英國科學家發現用電流通過白金嚟發光嘅現象之後,於是就有好多人開始研究電燈,但一直成效唔大.
1879年,愛迪生亦都着手參與電燈嘅發明,重承諾用六個禮拜時間去完成呢個「黑暗中嘅太陽」;當時普遍嘅人都只係用煤氣燈,手提油燈或者孤光燈嚟照明.
愛迪生將處理過嘅細絲連喺玻璃球入面嘅兩極線之上,再進行抽真空,但係通電之後所發光嘅效果維持唔到好耐,條細絲會因為加電壓或者抵受唔住高溫而燒斷;之後佢用咗過千種嘅材料加工嚟做燈膽入面燃燒嘅細絲,就連頭髮鬍鬚都用過,期間都諗過用白金嚟做材料,但因為考慮到成本問題,佢明白如果太貴嘅話根本唔會普及,只會淪為實驗嘅玩具,於是實驗一路都冇乜進展,瀕臨放棄邊緣…….喺佢對外公佈限期前嘅冇幾耐,愛迪生喺沉思之中忽然俾佢見到之前用剩嘅綿線材料,於是靈機一觸,將炭混入去綿線度,再經焗處理做成炭絲,作為發熱發光嘅燈絲.
1879年10月21日,當期時已經有新聞記者喺研究所門外守住等消息,而愛迪生亦信心十足咁招開咗即時嘅小型記者招待會.一大班人圍喺實驗室入面議論紛紛,愛迪生叫咗一聲通電之後,用加工綿線做炭絲嘅電燈膽足足長照咗四十個鐘頭,燈光重比起一貫用開嘅所有照明工具猛烈好多倍;呢個時候開始,電燈就正式取代咗孤光燈,成為日常嘅照明工具.
不過愛迪生仍然唔滿足,於是繼續搵材料嚟研究點樣改善延長燈絲嘅燃燒時間,最後俾佢發現,用竹片混合煤炭粒同瀝青加工嚟做燈絲;1880年,愛迪生終於發表可以維持一千兩百幾個鐘頭嘅電燈膽,比起用綿線加工嘅燈膽價錢更平,而且更耐用.佢為咗可以同時間可以用上好多好多個燈膽,愛迪生重着手研究發電機,插頭,開關系統同埋灰士(保險絲)嘅發明.1881年,愛迪生舉行亮燈大會,將好多組嘅燈膽一齊開着,呢單新聞即時轟動全世界,同年重喺巴黎博覽會上面得到第一個國際獎項.當時愛迪生三十四歲.
第二任老婆[編輯]
喺第一任老婆瑪莉.愛迪生死後兩年,即係1886年嘅2月24日,三十九歲嘅愛迪生再同另一個當年得十九歲嘅女仔緬娜.米勒(Mina Miller)結婚,同樣地亦都生咗三個仔女,分別係:
- 瑪特連妮.愛迪生(Madeleine Edison,1888–1979)
- 查理斯.愛迪生(Charles Edison,1890–1969)
- 迪奧多.愛迪生(Theodore Edison,1898–1992)
緬娜.愛迪生夫人喺1947年8月24日離世.至於第二仔查理斯.愛迪生喺愛迪生死後承繼咗愛迪生嘅公司,亦曾經成為新澤西州嘅參議員.
更多嘅發明同研究[編輯]
1880年,愛迪生首次喺美國製造電氣火車頭.1881年,愛迪生搬到去紐約繼續研究,重喺屋企嘅樓上開設學校嚟教電氣技術.而喺1882年,愛迪生喺紐約開設咗第一個發電站.重有新嘅無線電機,研究改良相片嘅技術……等等.
喺1883年,佢喺西奧連治(West Orange)開設臨時研究所,到咗1884年就將文盧柏加研究所關閉,一直到1887年將西奧連治研究所大肆擴建,呢個時候先算係正式成立,並保留到而家.
1889年,四十二歲嘅愛迪生發明咗「會郁嘅相片」--冇聲嘅放映機.1891年發明「愛迪生選礦法」,着手經營鐵礦,但係做咗八年終於失敗.跟住又着手搞水泥工業.1909年發明咗第一嚿鹼性電池,而據聞呢個項目嘅實驗足足做咗五萬次以上.到到1910年就發明咗圓盤唱片,跟住喺1912年,佢將唱機同冇聲影畫結合,變成有聲有畫嘅有聲放映機(即係今日嘅電影),再次震動全世界.
晚年[編輯]
跟住嘅愛迪生仍然繼續研究同發明,包括喺雜草裏面提煉橡膠嘅技術……等.
1929年,全世界為燈膽發明舉行盛大嘅白光燈膽發明五十週年紀念大會;而喺美國,除咗當時嘅總統靴拔.胡佛(Herbert Hoover)出席咗呢個超過五百人嘅盛典之外,就連首位獲得諾貝爾獎嘅女性得主居禮夫人(Maria Skłodowska-Curie)都有嚟道賀燈膽嘅發明家愛迪生.呢個盛會入面,愛迪生喺致辭嘅時候因為有少少唔舒服,忽然頂唔順半跌半坐咁坐返落張櫈度.
兩年之後,即係1931年10月18日,湯馬士.艾爾巴.愛迪生喺美國新澤西州西奧連治嘅屋企安祥咁與世長辭,享年八十四歲.當晚,全美國嘅家家戶戶都熄晒啲唔需要用嘅燈嚟悼念呢個偉大嘅發明家,而自由神像嘅火炬亦都喺呢一晚暫時熄滅.
計返愛迪生一生裏面所發明同埋經佢改良嘅物品總數加埋多達二千幾件,終於被世人公認為一代嘅「發明之王」,而佢留底嘅成功秘訣就係:「百份之一嘅靈感,百份之九十九嘅努力!」.
生平小插曲[編輯]
愛迪生被世人譽為偉大嘅「發明之王」,佢嘅一生對人類貢獻良多,但係佢為人風趣幽默,所以喺其中嘅過程入面都發生唔少得意嘅小事同埋精警嘅語錄,喺呢度就分享幾則佢嘅人生小插曲.
「舊大褸」[編輯]
愛迪生由加拿大走佬返咗美國嘅頭嗰段時間,喺紐約做緊散工電報員同埋散工電氣技師;有一次佢喺街度撞見個朋友,朋友見佢件大褸舊舊地,就話佢:「你件褸咁寒酸好心就買過件新啲啦!」,愛迪生就答:「有乜所謂?呢度都冇人識我.」
到咗佢成為發明家之後,有一日又遇見呢個朋友,朋友重見佢着緊當日件舊大褸,就問佢:「你而家都出咗名啦,重着住呢件咁舊嘅大褸?」,愛迪生又答:「有乜所謂?呢度人人都識我.」
「可以閂制嘅機」[編輯]
發明咗留聲機冇幾耐,有一次喺一個場合度,一個高調嘅女人走埋嚟想擦愛迪生鞋,就問愛迪生:「我親愛嘅愛迪生先生,乜你真係第一個發明識講嘢機器嘅人咩?」
愛迪生笑笑口望望週圍等緊佢答嘅人,就話:「第一件會講嘢嘅器材,係上帝喺伊甸園用阿當嘅肋骨整成嘅(即夏娃),但係我所發明嘅就可以令佢閂制.」
「冇嘢撈」[編輯]
自從投入實驗以嚟,愛迪生基本上每日只係瞓得四個零鐘,而做嘢嘅時間就差唔多佔佢十八個鐘頭,不過佢樂在其中,所以成日同人講自己冇嘢撈,佢話:「我咁大個仔都未撈過世界,成日暱喺實驗室度玩,都唔知幾咁過癮!」
「唔聽好過」[編輯]
愛迪生因為細個嘅意外令到佢聽覺有嚴重問題;有次佢喺一次晚宴入面見到又聾又盲嘅海倫.凱勒(Helen Adams Keller),就同佢表示:「聽唔到嘢都好嘅,起碼唔會有咁多噪音,諗嘢都清晰啲集中啲.」
海倫.凱勒就回應:「如果我好似你咁係一個咁叻嘅發明家,我就會發明幫聾人聽到嘢嘅儀器.」
愛迪生:「乜你咁認為咩?我就唔會搞呢啲咁無聊嘅發明,因為人類講嘅嘢好多都無無謂謂,聽又得,不過唔聽好過.」
「上帝也分神」[編輯]
費城起咗一坐新教堂,成班牧師就為咗使唔使加支避雷針喺度開會爭論,因為有啲認為上帝係會眷顧呢間教堂唔會俾雷劈,最後佢哋就派咗個代表去請教愛迪生,問吓個可行性.
愛迪生聽到之後就微笑咁話:「梗係要裝,上帝都會有神不守舍嘅時候嘅.」
「時間,時間」[編輯]
話說當愛迪生做緊電燈膽實驗嘅時候,佢將一個未上電線底座同燈絲嘅空心玻璃罩交畀佢助手,叫佢量吓呢個玻璃罩嘅容量,跟住又繼續整自己嘢;
過咗一段時間,愛迪生擰轉頭重見佢助手用軟尺量緊個罩嘅周長,直徑嘅嘢,係咁喺張檯度計算式,於是慨嘆咁話:「時間,時間,點解咁簡單嘅嘢要搞咁耐?」,跟住走埋去將個空心玻璃罩嘅開口放喺水喉下面灌水,滿咗水就同個助手講:「將呢啲水倒入個量杯度然後講個容量畀我知!」,話咁快轉個頭,助手即刻就畀咗個容量數字佢.
佢一邊繼續實驗,一邊同個助手講:「你睇!咁簡單,最少嘅時間就搵到最準確嘅答案,點解你諗唔到呢?」,個助手即刻面都紅晒.
跟住佢就自言自語咁話:「人生實在太短暫,太短暫啦!但係要做嘅嘢就實在太多,唔識得慳時間點做得晒…」
資料來源[編輯]
- 內文嘅絕大部份資料來源同埋部份插圖係參考自台灣發行嘅書刊:(世界歷史偉人叢書系列 - 偉大發明家:愛迪生),喺民國六十九年(1980年)經過台灣國立編譯館審批,由林白出版社出版.
- 再加上眾多零碎嘅資料互相印証,補充及整合,當中包括英語維基下嘅相關條目.
- 少量補充自科學名人堂 - 愛迪生


text:
由於太耐冇去食韓燒,於是相約好友去再戰
地址算易搵,而午市仍有空位,人流唔算多,所以都叫坐得舒服
整體環境都可以接受
首先講下服務,本身見到好多食評都話服務一般,所以去之前都有少少擔心
不過今日去果時叫佢換板都好快手(可能因為唔算多人)
態度上都冇咩點
其次,衛生真係要改善下
地下好黏我都可以接受,但係碗碟同盤比我感覺真係接受唔到,拎上手D碟感覺污糟
而廁所衛生情況都係麻麻地
不過,整體食物質素都唔算,而且款式多
肉類方面都係不外乎肥牛,牛肉,雞肉,羊肉,五花腩,魚同魷魚等等
不過原本打算燒住腸仔食先,點知真係麻麻地
反而意外地五花腩同雞肉就真係唔錯,味道真係
推介食物係雞肉!! 醃得幾好味
而除左肉類外,仲有好多熟食選擇..
我記得既包括壽司,餃子,炒飯,燒賣,薑醋 ,炒粉絲,泡菜,沙律,年糕等等
韓式前菜就真係一般,不過壽司我個人幾鐘意食,都唔錯
但唔見有三文魚刺身,原本個位放左D紫米糕..可能因為午市關係唔放出黎?
總之有少少失望
而甜品方面有紫米糕,豆腐花,西米露同雪糕,仲有西瓜等生果
不過雪糕就得原味同朱古力味
飲品方面可選豆漿或酸梅湯,豆漿有怪味
我明係用水溝出黎,但都冇理由咁難飲,所以最後放棄左豆漿
而湯方面有老火湯,碗仔翅,參雞湯等
碗仔翅都幾足料,味道唔錯,同街邊果D好似有少少唔同..
而參雞湯都還可以,但唔算好多料係入面
整體而言,熟食都係麻麻地
而肉類都唔錯,不過燒既以似為主,菜就少左D
午市成人$78+1
都係以前食既漢和比較好食


text:
拿破崙
想搵呢個詞嘅第啲意思,睇下(拿破崙 (搞清楚)).
拿破崙(法文:Napoléon Bonaparte,原名Napoleone di Buonaparte,1769年8月15號—1821年5月5號),法蘭西第一共和國第一執政(1799年—1804年),法蘭西第一帝國同百日王朝嘅皇帝(稱為拿破崙一世,1804年—1814年,1815年),軍事家,政治人,曾經佔領過西歐同中歐嘅大部份地方.
生平[編輯]
早年[編輯]
拿破崙1769年喺科西嘉島嘅阿雅丘城出世.科西嘉島啱啱賣咗畀法國後,法王承認拿破崙嘅老竇係法國貴族.響老竇嘅安排下,拿破崙 9 歲時到法國布裏埃納軍校接受教育.1784年以優異成績畢業後,被選送到巴黎軍官學校.
拿破崙 16 歲時老爸去世,佢中途輟學並被授予炮兵少尉頭銜.喺隨部隊駐防各地期間,佢閱讀咗好多啟蒙思想家嘅著作,其中盧梭嘅思想對佢嘅影響非常大.1789年法國大革命爆發後,拿破崙返到科西嘉,當時科西嘉係三種勢力嘅競逐場,革命派,保皇派同獨立派,拿破崙加入支持革命嘅雅各賓派,喺一個志願軍團得到中校嘅地位,後來因為同科西嘉獨立英雄保利起衝突,拿破崙全家被迫喺1793年6月逃到法國.
喺1793年12月,24歲嘅拿破崙帶兵攻下咗保王黨嘅堡壘土倫.1794年熱月政變中拿破崙由於同羅伯斯比爾兄弟關係緊密而受到調查,後嚟因拒絕到意大利軍團嘅步兵部隊服役而被免去准將軍銜.1795年佢受巴黎督政官巴拉斯之托成功平定保王黨武裝叛亂,一夜之間榮升為陸軍中將兼巴黎衛戍司令,喺軍界同政界中嶄露頭角.
拿破崙係一名出色嘅軍事家,對當時嘅軍事知識深有研究,善於將各種軍事策略運用於實戰之中,尤其係主張將火炮集中使用,以及充分發揮騎兵嘅機動作用.1796年3月2號,26歲嘅拿破崙被任命為法國意大利方面軍總司令,3月9號同情人約瑟芬•博阿爾內結婚,之後就匆匆趕去前線.喺意大利,拿破崙統帥嘅軍隊多次擊退咗奧地利同薩丁組成嘅第一次反法同盟聯軍,最後迫使對方簽署咗有利於法國嘅停戰條約.
埃及之戰同奪取權力[編輯]
取得意大利之役嘅勝利後,拿破崙嘅威信越嚟越高,佢成為法國人嘅新英雄.而佢嘅崛起令督政府感到受威脅,因此任命佢為埃及軍司令,派去東方以抑制英國喺該地區勢力嘅擴張.喺拿破崙嘅遠征軍裏面,除咗2000門大炮外,重帶咗175名各行業嘅學者同成百箱嘅書同研究設備.喺遠征期間拿破崙曾下達過一條著名嘅指令:「俾驢子同學者走喺隊伍中間.」拿破崙本人精通數學,同時重好鍾意文學同宗教,受啟蒙運動嘅影響極大.
然而1798年遠征埃及本身係一個大失敗.拿破崙嘅艦隊被英國嘅海軍上將納爾遜完全摧毀,部隊被困喺埃及.1799年回國時,400艘軍艦只剩低2隻小艦,原本侵略印度嘅計畫受阻,人員損失慘重.
呢個時候歐洲反法同盟逐漸形成,而法國國內保皇派勢力則漸漸上升.1799年8月,拿破崙最終決定趕返巴黎.1799年10月,返到法國嘅拿破崙被當作“救星”嚟歡迎.11月9號,拿破崙發動咗霧月政變並獲得成功,成為法國第一執政,實際為獨裁者.
拿破崙之後進行咗多項政治,教育,司法,行政,立法,經濟方面嘅重大改革,其中最著名並且直到今日依然有重要影響嘅《拿破崙法典》,係政變當晚拿破崙下令起草嘅,好多條款拿破崙本人親自參加討論最終確定,基本上採納咗法國大革命初期提出嘅比較理性嘅原則.法典喺1804年正式實施,即使係喺一個多世紀後依然係法國嘅現行法律.法典對德國,西班牙,瑞士等國嘅立法起到重要影響.喺政變結束後三個禮拜拿破崙向人民發佈嘅公告中,佢自豪噉宣稱:「各位公民,大革命已經返到佢當初籍以發端嘅原則.大革命已經結束.」
1802年8月,修改共和八年憲法,改為終身執政.1804年11月6號,公民投票通過共和十二年憲法,法蘭西共和國改為法蘭西帝國,拿破崙為法蘭西人嘅皇帝,稱為拿破崙一世.12月2號,拿破崙仿效查理曼大帝嘅歷史,以減少革命派對於佢登基帝位嘅不快.呢次係第一次法國皇帝以自己嘅「名」作為皇帝嘅稱號.佢並唔係由教皇庇護七世加冕,而係自己將皇冠戴喺個頭度,然後重為妻子約瑟芬•博阿爾內加冕為皇后.一年之後,佢又喺意大利由教皇加冕為意大利國王.
1805年8月,奧地利,英國,俄國組成咗第三次反法同盟,拿破崙於是喺9月24號離開巴黎,親自揮軍東進,到10月12號法軍已經佔領咗慕尼克.10月17號法國同奧地利喺烏爾姆激戰後,反法同盟投降.之後法國又取得咗奧斯特裏茨戰役嘅勝利,反法同盟再度瓦解,並且迫使奧地利取消神聖羅馬帝國嘅稱號.拿破崙隨後聯合德國境內各諸侯國組成「萊茵邦聯」,將佢置於自己嘅保護之下.次年秋天,英國,俄國,普魯士組成咗第四次反法同盟,但係10月14號法軍同時喺耶拿同奧爾斯塔特擊潰敵軍,普魯士嘅軍隊幾乎全軍覆沒,拿破崙因此取得咗德國大部分地區.1807年6月法軍又喺波蘭大敗俄國軍隊,拿破崙同俄國沙皇亞歷山大一世會面,雙方簽訂同平條約,喺之前一年拿破崙頒佈咗《柏林赦令》,宣佈大陸封鎖政策,禁止歐洲大陸同英倫嘅任何貿易往來.自此,法國喺歐洲大陸嘅霸主地位得到確立.拿破崙一世兼任意大利國王,萊茵邦聯嘅保護者,瑞士聯邦嘅仲裁者,並分別封佢嘅兄弟約瑟夫,路易,熱羅姆為那不勒斯,荷蘭,威斯特伐利亞國王.
轉折:入侵西班牙,奧地利同俄羅斯[編輯]
1807年末西班牙爆發內部動亂,西班牙國王遭到人民嘅唾棄.拿破崙於是乘機入侵西班牙,並畀佢大哥約瑟夫•波拿巴(Joseph Bonaparte)成為西班牙國王.但係呢個舉動遭到西班牙人嘅反對,拿破崙根本無法平息當地嘅暴動.英國喺1808年介入西班牙爭端,英軍8月8號登陸蒙得戈灣,8月30號佔領咗整個葡萄牙.之後佢哋喺當地民族主義者嘅支持下,逐步將法軍趕出伊比利亞半島.
正當拿破崙陷入西班牙泥潭之際,1809年初第五次反法同盟組成.奧地利從後偷襲法國喺德國嘅領土,拿破崙被迫退出西班牙,率軍東征.奧地利軍隊雖然一開始取得優勢,但係拿破崙好快就轉敗為勝,迫使奧地利簽訂維也納和約,再次割讓土地.次年,拿破崙娶奧地利公主瑪麗•路易莎為妻,法奧結成同盟.
到咗1811年末,法俄關係已經開始惡化,俄國沙皇亞歷山大一世拒絕繼續同法國合作抗英,最後戰爭爆發.拿破崙率領操12種語言嘅50萬大軍進入俄羅斯.俄軍採取撤退唔抵抗嘅戰術,直到1812年9月12號法軍歷經博羅金諾戰役(法軍有7萬人陣亡同重傷)後,進入莫斯科.拿破崙本來以為亞歷山大一世將會妥協,但估唔到迎接佢嘅係莫斯科全城嘅大火.而呢個時候國內又有人策劃咗一次失敗嘅政變,令佢不得不趕返法國,最後返到法國嘅只有一萬人.
戰敗,流放,百日政權同滑鐵盧[編輯]
1813年英國,俄國,普魯士同奧地利組成咗第六次反法同盟,雙方喺德國境內多次激戰.雖然法軍取得多次勝利,但係針對拿破崙嘅壓力就越來越大,直到10月嘅萊比錫戰役法軍被擊潰,各附庸國都紛紛脫離法國獨立,同盟軍開始向巴黎推進.1814年3月31號,巴黎被佔領,同盟軍要求法國無條件投降,同時拿破崙必須退位.1814年4月13號拿破崙喺巴黎楓丹白露宮簽署退位詔書,喺之前兩日拿破崙宣佈無條件投降.拿破崙本人喺退位後被流放到地中海嘅一個小島厄爾巴島.拿破崙保留「皇帝」嘅稱號,但係佢嘅領土只局限喺嗰個小島上.
拿破崙喺去厄爾巴島途中幾乎被暗殺,自己都嘗試自殺不遂.而喺巴黎,路易十八返到法國,重新成為法國國王,波旁王朝復辟.拿破崙嘅妻子同個仔被奧地利人囚禁,重有傳聞指拿破崙將被流放到大西洋上嘅一個小島,呢一切令拿破崙別無選擇,最後喺1815年2月26號逃出厄爾巴島,率領1000人於3月1號返到法國.本來被派嚟阻止佢嘅法國軍隊轉而繼續支持拿破崙.3月20號拿破崙返到巴黎,呢個時候佢已經擁有一個 14 萬人嘅正規軍同20萬人嘅志願軍,路易十八逃走,百日王朝開始.
但係好景唔長,歐洲各國迅速組成第七次反法同盟.1815年6月18號拿破崙嘅軍隊喺比利時滑鐵盧戰役中全軍覆沒,7月15號佢正式投降.法蘭西第一帝國覆滅,路易十八再度復辟.拿破崙被流放到聖赫勒拿島.1821年5月5號,拿破崙喺島上去世,5月8號喺禮炮聲中呢位征服者被埋葬喺聖赫勒拿島上嘅托貝特山泉旁邊.直至今日,拿破崙嘅死因重係眾說紛紜,英國醫生嘅驗屍報告顯示佢係死於嚴重胃癌,但新嘅研究認為拿破崙死於砷中毒,而且喺當年貴族鍾意用嘅牆紙上,歷史學家亦發現含有砷嘅礦物,估計係因為環境潮濕而畀砷喺環境中滲透出來.
佢去世後九年,新嘅奧爾良王朝喺人民嘅壓力之下將拿破崙嘅塑像重新豎立喺旺多姆圓柱上.1840年,法國七月王朝嘅路易•菲利浦派佢個仔將拿破崙嘅遺體接返.嗰年12月15號,拿破崙嘅靈柩被運返巴黎,喺經過凱旋門後安葬喺塞納河畔嘅老殘軍人退休院(即榮譽軍人院).
影響[編輯]
拿破崙係一名出色嘅軍事家,佢一生親自參加嘅戰役達到60幾個,而佢指揮嘅多個戰役,直到今日喺軍事史上依然有重要意義.但係佢嘅征戰打破咗歐洲嘅權力均衡,導致其他歐洲強權7次組成反法同盟,最終徹底擊敗拿破崙.喺拿破崙戰敗後嘅維也納會議上,新嘅歐洲秩序同平衡好快被重新建立起來.
雖然拿破崙曾經叱吒風雲幾十載,但係佢嘅功績係短暫嘅,喺佢退位後,法國嘅疆域好快又恢復到佢執政之前嘅樣,拿破崙嘅戎馬生涯對之後嘅歐洲歷史並無重大影響.唯一可以令佢載入史冊嘅,係由佢本人下令編撰嘅《拿破崙法典》,呢部法典係好多現代民主國家法律體系嘅原型.
此外,拿破崙亦係最早提出歐羅巴合眾國構想並試圖通過武力嚟實現嘅人.雖然佢本人並未成功實現呢個夢想,今日嘅歐洲正在朝向一體化嘅目標邁進.
拿破崙為法國帶嚟榮耀,法國人民始終愛戴呢位法蘭西戰士(有趣嘅係,佢喺18歲之前始終認為法國唔係佢嘅祖國),1840年12月佢嘅遺體運抵巴黎後,90萬巴黎市民冒著嚴寒迎接佢.而喺多年後,拿破崙亦贏得對手嘅尊敬.1855年英國維多利亞女王帶王儲(即後來嘅愛德華七世)到老殘軍人院,女王讓王子「喺偉大嘅拿破崙墓前下跪」.
參考[編輯]
- (德)艾米爾•路得維希(Emil Ludwig)著/梅沱等譯:拿破崙傳,1999年廣州:花城出版社,ISBN 7536026441
- (法)布里昂(F. D. Bourrienne)著/鬱飛譯:拿破崙傳,1996年天津:天津人民出版社,ISBN 720111072
事蹟[編輯]
出面網頁[編輯]


text:
光合作用
光合作用(英文:Photosynthesis)係指植物以光作為能源,將二氧化碳同水,轉化成為葡萄糖(Glucose)同氧氣嘅過程.植物會利用大氣中嘅二氧化碳,泥土中吸返嚟嘅水,加埋自己本身有嘅葉綠素,利用太陽光供給嘅能量,製造成糖分.好多粒糖聚埋一齊就會變成澱粉,植物會以澱粉嘅形式嚟儲存過多嘅萄葡糖.除咗糖粉之外,氧氣係光合作用嘅副產品(亦有佢係新陳代謝廢物嘅講法),呢啲氧氣會被釋放出大氣,維持大氣中氧氣嘅含量.光合作用除咗係自養生物嘅食物來源,重係呢個世界上其中一個非常重要嘅生物化學作用,因為全地球嘅生物都依賴佢所製造出嚟嘅氧氣同糖份嚟生存.好多綠色嘅生物,好似藻類,高級植物,某啲細菌,都會做光合作用.
總結[編輯]
成個光合作用好複雜,最簡單而又最多人知嘅講法,就係用水加二氧化碳變成糖加氧氣:
6CO2 + 6H2O + 光 → C6H12O6 + 6O2
6個二氧化碳分子 + 6個水分子 + 光 → 葡萄糖 + 6個氧分子
詳細啲嚟講,光合作用係分兩個階段,第一個叫光反應或者光化反應,呢個反應係指葉綠素或者其他葉片中嘅色素收集太陽光入面嘅能量,將呢啲能量暫時存放係一啲粒子令佢變成為高能量粒子.呢啲高能量粒子(即係NADPH 同埋ATP)會用喺第二個階段度,呢個階段叫暗反應或者固碳作用,並涉及卡爾文循環.呢個循環會用二氧化碳同埋先前嗰啲高能量粒子嚟造3-碳化合物,氧氣同埋將還原咗嘅NADPH2氧化返做NADP.
由卡爾文循環造出嚟嘅三碳化合物(3-磷酸甘油醛,Glyceraldehyde 3-phosphate),就會離開卡爾文循環,用嚟造糖.
植物[編輯]
大部份嘅植物都係光能自養生物,即係話佢哋都可以依賴光能嚟將無機物變成有機食物.光能除咗嚟自太陽光之外,重可以係其他光源.佢哋唔使食其他生物嚟攝取佢哋嘅養份都可以維持生命,所以佢哋又叫做生產者.而自養生物重有另一種,稱為化能自養生物,佢哋用化學能嚟代替光能做「光合作用」,稱為化合作用,用同樣原理製造到食物,呢啲化學能嚟自氧化還原反應.
光合作用所需要嘅能源,完全嚟自光中嘅光子.呢啲光子打中咗葉入面嘅還原劑,即係水,然後將水打散(稱為光解),得出高能量電子同埋氧.呢啲高能量嘅電子會經過一連串嘅電子鏈,釋放出能量,製造ATP同埋NADPH,提供能量進行化合反應.呢啲化合反應簡單啲嚟講就係將二氧化碳入面個碳還原返做碳水化合物(其中一種係糖),所以又叫固碳作用.
n CO2 + 2n H2O + ATP + NADPH → (CH2O)n + n H2O + n O2,
n 係根據最終合成出嚟嘅碳水化合物嘅構造嚟定義
暗反應造出嚟嘅三碳,除咗可以用嚟做糖之外,重可以用嚟做其他有機化合物,好似纖維素,其他脂類同胺基酸嘅生物合成中嘅基礎化合物,或者用嚟做細胞呼吸作用嘅燃料.其實除咗做纖維素呢個用途之外,當其他動物食咗植物之後,呢啲三碳俾動物吸收咗之後,喺動物身體入面都會用做到呢啲用途,呢啲靠食自養生物嚟維生嘅動物稱為異養生物.就結果嚟講,細胞呼吸作用可以作為光合作用嘅相反,呼吸作用就將食物同氧氧化為二氧化碳同埋能量,而光合作用就將二氧化碳同埋能量還原為食物同氧氣.不過,佢哋係用完全唔同嘅過程同機制做呢個轉化,所以絕對唔可以混為一談.
植物利用葉綠素嚟吸光做光合作用,所以大部份嘅植物睇起上嚟都好似綠色咁.不過,好多時葉綠素重會有其他輔助色素幫手吸光,好似胡蘿蔔素同埋葉黃素咁.佢哋同葉綠素一樣存在係葉綠體入面.雖然植物綠色嘅部份都有葉綠素,但主要都係樹葉負責吸光.而葉肉細胞每平方微米中,就擁有大約五十萬個葉綠體.
藻類以及細菌[編輯]
藻類雖然比起陸上植物嚟講,構造比較簡單,但佢哋做光合作用嘅過程同陸上植物毫無分別,而且佢哋重比陸上植物擁有更多嘅輔助色素,所以佢哋又紅又綠,有好多種顏色.佢哋全部都會製造氧氣,而且大部份都係自養生物.佢哋有部份嘅異養生物,因為佢哋靠吸收由其他生物製造嘅物料.
而能夠進行光合作用嘅細菌,由於佢哋無細胞膜包住嘅細胞器,故此佢哋唔會有葉綠體.所以佢哋嘅光合作用會喺細胞入面進行.好似藍藻咁,佢哋有同葉綠體非常相似嘅細胞膜,並且係唯一可以進行有氧氣製造到出嚟嘅光合作用嘅原核生物.所以葉綠體除咗被認為係由細菌同另一啲生物演化而成,重被認為係藍藻嘅祖先.其他可以進行光合作用嘅細菌,佢哋會好多唔同種類嘅色素,稱為菌綠素,但係就唔會製造氧氣.咁有某部份嘅細菌,喺光解中,會用硫化氫代替水作為還原劑,並製造硫而唔係氧作為廢物.
過程[編輯]
光合作用分為兩大步,第一步係將光能轉為化學能嘅光化作用,第二步就係利用轉化咗嘅化學能嚟做固碳嘅固碳作用,其中包括卡爾文循環.
光化作用[編輯]
光化作用(英文:photochemical reactions,light-dependent stage),又稱光作用,發生喺擁有葉綠素同埋葉綠體(或者擁有類葉綠體細胞膜)嘅細胞度.呢個作用並唔涉及任何酶.步驟:
電子激發[編輯]
喺光合作用,可見光中嘅光子係一個能量供給者.當光子打中葉綠素,其中一啲電子就會被激發.一般嚟講,當電子被激發,會被視為唔穩定,咁就會發生幾個情況,放返啲能量出嚟穩定返自己,第一個係變螢光,第二個就係發熱,第三個就係將啲多咗嘅能量畀隔離嗰啲粒子做反應,呢個情況又叫做共震轉送或者電能傳送,而第四個情況就會將嗰粒好高能量嘅電子掉畀隔離嗰粒粒子,但呢個情況會令粒電子所帶住嘅能量變少,呢個情況叫做電子傳遞.第三個同第四個情況就會引致光合作用.
一般嚟講,大部份嘅植物都有幾種唔同嘅葉綠素,而佢哋絕大部份都有葉綠素a 同埋b,再加多幾種唔同嘅色素,嚟將可吸收嘅光系增多,作為一個互補機制,令佢哋可以吸收多啲嘅能量做反應.呢啲都可以算係某啲自養生物嘅適應性,好似一啲生得比較矮嘅植物,或者生於較深海域嘅生物咁,佢哋未必夠人搶光,或者啲光根本入唔到去咁深嘅海域,所以佢哋就要有好多種唔同嘅色素去幫佢哋收集足夠嘅能量.咁成個負責吸光嘅系統就叫做光化系統.
一塊葉入面可以有好多個光化系統,不過喺入面就只得幾粒葉綠素會連到去光化反應中心,而幾粒葉綠素先會專係用嚟將啲光能轉做化學能.加埋先前提到嘅色素,佢哋會將吸收到返嚟嘅光能傳到去光化反應中心進行作用.
當塊葉俾光打中,其中有啲收光粒子嘅電子被激發,就會將激發能量過畀隔離嘅收光粒子,一路直到過到畀光化反應中心嘅葉綠素.呢粒葉綠素會被激發,然後會由電子捐獻者度升級一粒激發咗嘅電子去電子接受者,令到原本嘅電子捐獻者少咁粒電子,而電子接收者就多咗粒電子,於是就形成「+」同「-」二極.呢個光激發最後引致電子極差並誘發後嚟嘅氧化還原反應鏈.
電子傳遞鏈[編輯]
產品[編輯]
演化[編輯]
知多啲[編輯]
參考[編輯]


text:
希特拉
阿道夫希特拉(Adolf Hitler,1889年4月20號—1945年4月30號)喺1933年去到佢死為止係德國總理,由1934年去到佢死為止係德國嘅「元首」(Führer).喺佢做總理同埋帝國元首嗰陣,佢畀人非官方咁樣話係德國嘅「獨裁者」.希特拉由1921年開始亦係國家社會主義德國勞動黨(Nationalsozialistische Deutsche Arbeiterpartei,即係納粹黨)嘅領袖.
希特拉喺德國第一次世界大戰之後嘅危機嗰陣得勢.佢用咗戈培爾嘅宣傳攻勢同埋有說服力嘅演講,令納粹黨成為當時德國國會第一大黨,佢關注中產同埋草根階層嘅經濟需要,並且有一種民族主義,反猶太主義同埋反共產主義嘅味道.喺創立咗一個重新架構過嘅經濟,一個重新武裝過嘅軍隊,同埋一個極權統治嘅政權之後,希特拉採納咗一個向外擴散嘅壓迫性外交政策,嚟擴張日耳曼人嘅生存空間.咁樣,當德國佔領咗全奧地利同埋捷克西北,同埋入侵波蘭之後,就令第二次世界大戰爆發.以上佔領之地大部分後嚟都俾人併入大德意志帝國(Großdeutsches Reich)嘅範圍裏面.
雖然納粹德國同埋軸心國喺顛峰時期佔領咗歐洲大部分國家嘅地,但係佢哋最後都被盟軍打敗.納粹德國總共殺咗大概一千七百萬人,包括屠殺六百萬猶太人.
1945年4月,因為蘇聯紅軍迫近柏林,希特拉同佢新婚老婆伊娃·布朗(Eva Braun)舉行咗個簡單婚禮後冇耐喺地下室吞槍自殺.
睇埋[編輯]


text:
東京迪士尼樂園
東京迪士尼樂園(英文Tokyo Disneyland;日文東京ディズニーランド,拼音Tōkyō Dizunīrando)喺日本千葉縣,就近東京.佢係東京迪士尼渡假區裏面,兩個主題樂園之一.樂園響1983年11月15號開幕,係美國以外,第一個迪士尼樂園.樂園分做七個主題園區,風格各有不同,分別係世界市集,探險樂園,西部樂園,明日樂園,卡通城,動物天地同埋夢幻樂園.東京迪士尼曾經係全世界遊客最多嘅主題樂園.
佢雖然以東京命名,但實際響隔籬嘅千葉縣.東京迪士尼樂園並唔屬於Walt Disney,係由東京政府自己起.
開放時間[編輯]
東京迪士尼樂園營業時間唔固定,會跟季節同禮拜幾而唔同,去之前都要睇官方網站行事曆.之不過,大部分時間,都係朝早九點開,若果撞啱假期或者旺季,會開早啲到八點半,甚至八點開.而閂門時間,九成九都都響夜晚十點,但特殊節日,好似西曆大除夕同聖誕夜咁,就會延長.
園區休息日都係唔定,要睇官方網站.
門票[編輯]
東京迪士尼有好多種飛,若果單去一個樂園,通常買一日票,單日票券只限玩一個樂園.若果重要去海洋迪士尼,多數買兩日或多日飛(護照)比較化算.另外,樂園亦有星光票,比一般票券平約莫1100日圓,但一定要響下晝三點後先可以入場,若果要玩晒成個樂園,時間好緊迫.重有隻假日唔玩得嘅夜間票券,要俟晚6點後入場,同埋冬季夜間護照,要俟晚五點後入場,有特定日子先用得.東京迪士尼,四歲以下係免費嘅.
出面網頁[編輯]
- 東京迪士尼樂園(英文)


text:
戥穿石
戥穿石喺一場婚禮裏便,除咗伴郎之外,係一班陪住新郎,幫新郎打點嘅男人.因為戥讀鄧,所以亦都有人寫做鄧村石,鄧穿石.亦有人考訂寫做幐豬石.
戥穿石通常係新郎哥老死,好好朋友,又或者係親戚來.其中一個最熟嘅就做伴郎.
個名起源[編輯]
戥穿石據考據,係由戥豬石而來.豬仔拎去市集買,都會用擔挑.豬仔就響擔挑一邊籃,而另一邊呢,就放響舊咁上下重嘅石來戥返勻兩邊重量.所以呢舊就叫做戥豬石.因為呢舊石只係用來陪豬運出去買,所以啲就變成陪襯,豬買完就無利用價值,可以掉得.後尾講講下就由戥豬石變成戥穿石,意思係陪襯咁解.
因為新郎娶老婆都要人陪住,呢班人就叫做戥穿石,上下打點,飲完酒後就無用,所以畀人比喻做戥穿石.
做嘅嘢[編輯]
唐人[編輯]
戥穿石係來幫手同新郎搞婚禮,同新娘姊妹夾手.婚禮開始幫手接新婚.婚宴幫手接待安排賓客.有時亦都幫手主持婚宴.
英式[編輯]
英文戥穿石叫Groomsman.戥穿石幫伴郎手搞夜晚個派對,行禮幫手帶位,陪姊妹行敎堂同接待.有時亦都同伴郎做婚禮短講.同伴娘或者單身女賓客跳舞.
軍官婚禮就會有隊揸劍做戥穿石呢個角式.呢班戥穿石通常係同一班一齊同事嘅軍人,同軍官好好朋友嘅.佢哋會響劍做成栱門,畀新人同賓客行過.
出面網頁[編輯]
- 戥穿石.


text:
觀塘的沙爹王
小弟起牛頭角返工,以前經濟能力仲未好似而家咁差嘅時候,日日中午都同老闆加同事一齊出去食飯.行到觀塘郵局前一條街, HSBC 對面有一棟商住樓宇,下面開左好多食肆,其中一間係沙爹王,我地都經常幫櫬.
唔好以為沙爹王真係專門食沙爹(我以前真係以為咁,大大話話都俾佢呃左十年) ,入面菜式我諗沙爹佔 1/4 都冇,不過大部分都係東南亞嘅風味,例如咖哩,白咖哩,冬蔭公等等.沙爹王提供左好多套餐,有辣有唔辣,有米有麵.如果你唔想要套餐,都可以自己散叫,全部價錢都幾平民,龍蝦湯都係 $12,魚翅撈飯都係 $3x.起佢地咁多樣食物入面,我最喜歡食嘅,並唔係佢招牌菜,亦都唔係精算套餐,而係自選配搭嘅麵食:清湯牛肉米線.
所謂清湯,只係唔辣同埋色水幾清澈.味道方面,一D都唔淡,你可以睇到有好多牛肉嘅纖維起裡面,入口肉味都幾濃,幾甜架.佢地嘅牛肉,水準都唔係太統一,有時好軟滑,有時就好韌.跟住碗麵上檯嘅,仲有一少碟自加配料:青檸同埋生嘅紅辣椒粒.呢個,就係我鍾意佢嘅地方.唔好睇佢少少一碟配料,佢可以令到個面昇華去第二個境界.好多同事都問我點解去沙爹王叫清湯,其實,我都係為左呢一少碟野.
原本一碗平平冇奇嘅清湯牛肉米線,加左辣椒之後,香味撲鼻.同平時食果D辣嘅米線唔同,因為果D米線隨左辣椒,仲有其他辣味嘅調味料.調味料雖然係香,但係完全唔可以同淨係落辣椒嘅麵相提並論.落完辣椒,記住落埋果半個青檸去碗麵度,令碗麵散發出清新嘅青檸味,食落口少少香辣,少少麻,少少酸,好醒胃的.
注意: 嗜辣者對呢個食物唔好抱咁大祈望,因為辣椒分量少,落晒去碗麵度都係微辣,可能滿足唔到你嘅要求.
沙嗲王
地址:觀塘裕民坊34-36號1樓
電話:2304-1879
消費:$30 起


text:
小弟第1次寫食評,如果打到1999,敬請見諒!
早前諗住同一班朋友聚會係到煩惱緊食咩好,
突然有個朋友提議不如去佐敦食燒肉放題,
食放題當然好啦,又平,又多野食,最重要係成班男人唔洗就住就住食!
當日去到因為個FD一早訂左位,所以唔洗等餐蒙就入得去!
坐落左之後當然唔留手地點野食啦,不過介於我地成班人都好咀刁嘅關係,樣樣都點D試下先!
D野都出得幾快,點完之後一陣就到,本人最怕話就話比你食2個鐘,等野食都等左你半個鐘!
先嚟嘅係壽司,(相片比較模糊,真係唔好意思)
三文魚有油光,油金魚血位都好鮮,睇落都好新鮮,
花之戀食落去好full,嚟個值得一讚!
之後就到刺身,
刺身款式幾多,睇落有光澤,最抵讚嘅D蝦"MEET"埋殼,唔洗自己"MEET"又要"盛",
之前食D放題要自己"MEET"蝦,鬼死咁麻煩,嚟真係抵讚!
接住嚟就係D燒肉,
帶子都幾新鮮,加埋D香草,牛油帶番起個味,真係幾正!
牛肉食落去冇乜根,重有牛肉味,唔似某D燒肉店D肉用鬆肉粉整到D肉鬆哂,食落去冇牛味又冇肉味,食左D咩肉都唔知道,睇嚟間燒肉店用D貨應該唔差!
不過我自己食牛肉唔鍾意有汁,我鍾意原汁原味,加些少鹽吊一吊個味就夠,
如果可以走汁就非常之好啦!
佢仲有其他好野食,不過因為個個好似餓狼咁開餐,我都唔同佢客氣,所以冇繼續影落去!
埋單個時,有個男人行過嚟同我地問D野點服務如何呀,當D顧客好似朋友咁,都幾親切,
同個男人吹多2句,先知佢係老細,仲話如果我地咁多人呢,可以預早小小BOOK Party房,
唔洗同其他人逼埋一齊,坐得舒服D!
總概嚟講D野食幾好食,以200蚊嚟講算係中上級數,服務態度幾好,唔會因為太忙而冷待客人!


text:
麥馬拿文
麥馬拿文(Steven Charles McManaman,1972年2月11號—)係英格蘭一前職業足球員.佢出身於英國老球會利物浦,嗰時佢已經係英格蘭隊嘅先發球員,同利物浦另一個射手科拿齊名.佢最大嘅特色就係可以喺邊線高速傳波,可以打左翼又可以打右翼.
佢曾經幫國家隊打1996年歐洲國家盃,喺呢個比賽中佢做球隊嘅先發左翼.憑住爾次出色嘅表現,再加上加斯居尼,舒利亞,舒寧咸嗰班人嘅表現,英格蘭打入咗4強,最後係打吡大戰輸咗畀嗰年嘅冠軍德國.球王比利重喺比賽之後話佢係嗰年最好嘅球員.但係之後麥馬拿文無論係球會定係國家隊嘅表現都差,又好唔穩定,時得時唔得噉,1998年嘅世界盃只係打過1場,再到之後嘅2000年歐洲國家盃亦都只係上陣過2場.麥馬拿文係2000年後無再入選過國家隊.
1999年麥馬拿文由利物浦走咗去西班牙嘅皇家馬德里,但係嗰時皇馬由皮里斯做緊會長,佢上咗台之後就放晒聲氣要買費高返來.麥馬拿文同費高都係同一類足球員,但係費高喺西班牙更加多人識,所以麥馬拿文一直都係打後備.之後又有好多世界級嘅球員買咗返來,好似施丹,朗拿度同碧咸之類,最後麥馬拿文就返咗去打英超.
2003年麥馬拿文去咗打英超嘅曼城,但係佢長期有傷,又要打個佢自己唔啱打嘅位,佢根本無得發揮,到咗最後喺2005年收山.


text:
難得的生日放假日,可以同至愛食一餐正常的生日晚餐,由於好多節目想做,想睇戲食飯同埋同至愛懷念下拍拖時的浪漫行沙灘同上山頂吹吹風,所以就想係荃灣搵間浪漫點的餐廳,荃灣資源有限,廖廖數間,隨便就選左OYSTER AMOR !
一入到去,由於都係五點九點既關係,仲有人食緊下午茶, WAITER 問我 下午茶定係晚餐,跟住我就同佢講話係生日的,有無優惠!佢笑笑口!
我同佢講,我兩位想食蠔,佢安排左大台俾我,我有點不好意思!
我一個人坐左一陣等老公放工,waiter 見我一個人呆坐,就過來同我講解menu
哇,一打法國蠔送半打同愛爾蘭蠔,唔係澳洲咩,佢話因為依家季節澳洲蠔唔岩大眾口味,所以轉愛爾蘭蠔,好細心呀
九隻送兩隻,都幾抵!
同老公相量過後都係叫半打,再加一個couple set,兩杯白酒
d蠔好
白酒好飲,好香既花香,易入口,仲有好微微既甜...
到熟食啦,有兩個湯, 一個沙律,兩個扒,西冷/肉眼/自然豬
我要左龍蝦濃湯,個waiter 同我講會濃味d同salty, 需唔需要淡d,我諗住試下,所以就無咩所謂,飲落係有點鹹,但係可以接受,因為有d甜同好香,ok la
老公就要mushroom cream soup, 好多粒粒,佢話好味
沙律,好普通既凱撒
到扒啦,我要西冷5成熟,老公就要左自然豬,waiter 又話會得微溫,不會好熱,需唔需要熟d,唉,有點煩,但都算細心,我未試過有waiter 咁提我!
不得不讚,兩個扒都唔錯,由其豬扒,真係估佢唔到咁嫩,同juicy,
, 仲送左一杯紅酒,好開心!


text:
因為屋企近而爸爸媽媽都唔鍾意出遠街既關係
每憑爸爸節媽媽節爸爸生日同媽媽生日都會黎呢間赤川慶祝架!
因為爸爸鍾意食拉麵媽媽鍾意飲三文魚頭湯
今次都不例外!媽媽生日!一家人一齊去呢到慶祝!
味道好, 只係可能味精既關係...食完好口喝啊!!
但都可以接受!算不錯既選擇啦!
特別想為大家介紹:
咖哩豬排石頭飯
係改良左既版本, 因為個汁變左分開上, 食個時就好似鐵板燒咁, 要自己淋上去
除左幾好玩之外
分開汁上, 好似D汁多左!
以前都冇汁剩, 依家重剩半碗, 我重用黎試下點壽司食tim XDD
海鮮炒烏冬
材料十足!有魚,八爪魚,帶子,蝦,青口等等
食落唔會覺得空虛呀
其實我地呢外重叫左海鮮薄餅架!
我地一家人覺得好味過三文魚薄餅, 因為厚D同埋材料就同炒烏冬一樣多!
而三文角薄短就好似紙咁薄, 但係就好脆!
所以各花入各眼啦!
至於座位方便, 今次去左一個比較大既位置, 外面有幕布半遮住我地咁
都幾舒適! 坐得好鬆動! 又唔會同其他客人太近, 可以自己影下相咁
隔離都坐住一班年青人聚會, 即使人數比我地多, 但都見佢地坐得好鬆動
另外, 雖然一直都聽聞赤川服務唔好
但今次係本人覺得最好既一次, 雖然之前都未遇到唔好既服務生
我以為男侍應會比較隨便, 但今次有位侍應竟然開口好有禮貌
令客人感覺舒服, 我地想要熱水, 就即刻俾一壺熱水我地
因為我地坐得比較入, 佢就放落一壺叫我地慢用
之前大家有咩不滿地方既, 不坊再去一試


text:
直升機
直升機係一挺由一個或多個水平旋轉嘅旋翼提供向上升力同推進力而進行飛行嘅航空器.直升機有多數固定翼機唔具備嘅垂直升降,懸停,細速度向前或向後飛行嘅特點.呢啲特點令到直升機喺好多場合大顯身手.直升機同飛機比較,弱點係速度慢,比較食油,航程較短.
目錄
飛行原理[編輯]
定翼機嘅飛行升力源自固定喺機身上嘅機翼.當定翼機向前飛嗰陣,機翼同空氣之間發生相對運動,甚至乎產生升力.直升機嘅升力產生原理同機翼相似,只不過呢個升力係嚟自圍繞固定軸旋轉嘅「旋翼」.旋翼唔似飛機噉依靠成個機體向前飛嚟令機翼同空氣產生相對運動,而係依靠自轉產生同空氣嘅相對運動.之不過,喺旋翼提供升力嘅同時,直升機機身亦會因反扭矩(同驅動旋翼旋轉等量,但方向相反嘅扭矩,即反作用扭矩)嘅作用而有向相反方向旋轉嘅趨勢.對於單旋翼直升機,為咗平衡反扭矩,常見嘅做法係以另一個細型旋翼,即尾槳,喺機身尾部產生抵消反向運動嘅力矩.對於多旋翼直升機,多採用旋翼之間反向旋轉嘅方法嚟抵消反扭矩嘅作用.
歷史[編輯]
人類有史以嚟就嚮往自由自在飛行.古老嘅神話故事訴說人類早年嘅飛行夢,而夢想嘅飛行方式都係原地騰空而起,似現代直升機噉既可以自由飛翔又可以停留喺空中,並隨意實現定點着陸.譬如話阿拉伯人嘅飛毯,希臘神嘅戰車,都係垂直起落飛行器.其中最有價值,最具代表性嘅係中國古代玩具「竹塘尾」同意大利人達芬奇關於垂直起降航空器嘅畫作.
竹塘尾有據可查嘅歷史記載於晉朝(265年—420年)葛洪寫嘅《抱朴子》一書入便.佢利用「環劍」驅動螺旋槳軸,從而通過旋翼嘅空氣動力實現垂直升空,演示現代直升機旋翼嘅基本工作原理.《簡明不列顛百科全書》第9卷寫道:「直升機係人類最早嘅飛行設想之一,多年嚟啲人一直相信最早提出呢個諗法嘅係達芬奇,不過而家都知,中國人比中世紀嘅歐洲人更早整得出直升機玩具.」呢挺玩具喺14世紀傳到歐洲.「英國航空之父」佐治·凱利(1773年-1857年)製造過幾個竹塘尾,用鐘錶發條作為動力嚟驅動旋轉,飛行高度去到27米.
隨住生產力嘅發展同人類文明嘅進步,直升機嘅發展史由幻想時期進入咗探索時期.歐洲產業革命之後,機械工業迅速倔起,特別係20世紀初汽車同輪船嘅發展,為飛行器準備咗發動機同可供借鑒嘅螺旋槳.經過航空先驅者勇敢而艱苦嘅創造同試驗,1903年萊特兄弟(Wright brothers)製造嘅定翼機飛行成功.期間,即使喺發展直升機方面,航空先驅付出咗相當嘅艱辛同努力,不過因直升機技術嘅複雜性同發動機性能唔好,佢嘅成功飛行比飛機遲咗30幾年.
20世紀初係直升機發展嘅探索期,好多挺試驗性機型相繼問世.試驗機方案嘅多樣性表明咗探索階段嘅技術幾唔成熟.經過多年實踐,呢啲方案中得縱列式同共軸雙旋翼式保留咗落嚟,到而家重應用緊.雙槳橫列式方案未喺直升機家族中延續,不過喺傾轉旋翼飛機中得到繼承同發展.
俄國人尤利耶夫另闢捷徑,提出咗利用尾槳嚟配平旋翼反扭矩嘅設計方案並喺1912年製造出試驗機.呢挺單旋翼帶尾槳式直升機成為到而家最流行嘅形式.
經過20世紀初嘅努力探索,為直升機發展積累咗可貴嘅經驗並取得顯著進展,有多架試驗機實現咗短暫嘅垂直升空同短距飛行,不過離實用重有好大距離.
飛機工業嘅發展,使航空發動機嘅性能迅速提高,為直升機嘅成功提供咗重要條件.旋翼技術嘅第一次突破,歸功於西班牙人Ciervao,佢為咗創造「唔失速」嘅飛機以解決固定翼飛機嘅安全問題,採用自轉旋翼代替機翼,發明咗自轉旋翼機.旋翼技術喺自轉旋翼機上嘅成功應用同發展,為直升機嘅誕生提供咗另一個重要條件.
1907年8月,法國人保羅·科爾尼研製出一架全尺寸載人直升機,重喺同年11月13日試飛成功.呢啲架直升機被嗌做「人類第一架直升機」. 1938年,年輕嘅德國人漢納賴奇駕駛一架雙旋翼直升機喺柏林體育場進得咗一次完美嘅飛行表演.呢啲架直升機被直升機界認為係世界上第一挺試飛成功嘅直升機. 1936年,德國福克公司喺對早期直升機進行多方面改進之後,公開展示咗自己製造嘅FW-61直升機,1年後該機創造咗多項世界紀錄.
1939年春,美國嘅伊戈爾·西科斯基完成咗VS-300直升機嘅冚嘭唥設計工作,同年夏天製造出一架原型機.呢挺單旋翼帶尾槳直升機構型成為而家最常見嘅直升機構型.
1940年代,美國沃特-西科斯基公司研製嘅一挺2座輕型直升機R-4,佢係世界上第一挺投入批量生產嘅直升機,亦係美國陸軍航空兵,海軍,海岸警衛隊同英國空軍,海軍使用嘅第一挺軍用直升機.該機嘅公司編號為VS-316,VS-316A.美國陸軍航空兵嘅編號為R-4,美國海軍同海岸警衛隊嘅編號為HNS-1,英國空軍會其命名為「食蚜虻 1」(Hoverfly 1),英國海軍會其命名為「牛虻」(Gadfly).
1930年代尾,喺法國,德國,美國同前蘇聯都有直升機試飛成功,重迅速改進到能夠實用嘅程度.第二次世界大戰嘅軍事需要,加快呢個進程,促使直升機發展由探索期進入實用期,直升機開始投入生產線生產.到二戰結束嗰陣,德國工廠經已生產咗30幾架直升機,美國交付嘅 R5,R6直升機經已達400幾架.
20世紀嘅後半期直升機進入航空實用期,直升機嘅應用領域不斷擴展,數目迅速增加.
常見類型[編輯]
單旋翼直升機[編輯]
單旋翼帶尾槳(Ducted Fan)[編輯]
最常見嘅直升機類型,一個水平旋翼負責提供升力,尾部一個細型垂直旋翼(尾槳)負責抵消旋翼產生嘅反扭矩.有啲機型重會尾槳設計成涵道式,如歐洲直升機公司製造嘅EC-135直升機.
單旋翼冇尾槳(NOTAR)[編輯]
一個水平旋翼負責提供升力,機身尾部側面得閒氣排出,同旋翼嘅下洗氣流相互作用產生側向力嚟抵消旋翼產生嘅反扭矩.譬如話,美國麥道直升機公司生產嘅MD520N直升機.
雙旋翼直升機[編輯]
縱列式(Tandem)[編輯]
兩個旋翼前後縱向排列,旋轉方向相反,多見於大型運輸直升機.譬如話,美國波音公司製造嘅CH-47「支努干」運輸直升機.
橫列式(Transverse)[編輯]
兩個旋翼左右橫向排列,旋翼軸間隔較遠,旋轉方向相反.譬如話,前蘇聯米里設計局研製嘅Mi-12直升機.
共軸式(Coaxial)[編輯]
兩個旋翼上下排列,喺同一個軸線上反向旋轉.譬如話,前蘇聯卡莫夫設計局研製嘅卡-50武裝直升機.
交叉式(Intermeshing)[編輯]
兩個旋翼左右橫向排列,旋翼軸間隔較細,重唔平行,旋轉方向相反.譬如話,Kaman公司製造嘅K-MAX起重直升機.
操縱系統[編輯]
直升機嘅操縱系統有別於固定翼航空器,通常由以下部分組成:
總距操縱桿[編輯]
簡稱總距桿,用嚟控制旋翼槳葉總距變化.總距操縱桿一般布置喺駕駛員座位嘅左側,繞支座軸線上,下轉動.駕駛員左手上提桿嗰陣,使自動傾斜器整體上升而增大旋翼槳葉總距(即所有槳葉嘅槳距同時增大相同角度)使旋翼拉力增大,反之拉力減細,噉就嚟控制直升機嘅升降運動.通常喺總距操縱桿嘅手柄上設置旋轉式油門操縱機構,用嚟調節發動機油門嘅大細,以便使發動機輸出功率同旋翼槳葉總距變化後嘅旋翼需用功率相適應.於是乎,該操縱桿又被嗌做總距油門桿.
周期變距操縱桿[編輯]
簡稱駕駛桿.同固定翼航空器嘅駕駛桿作用相似,通過操縱線系同自動傾斜器相連接.一般位於駕駛員座椅嘅中央前方.駕駛員沿橫向同縱向操縱周期變距操縱桿嗰陣,自動傾斜器會出現相應方向嘅傾斜,從而導致旋翼拉力方向亦發生相應方向嘅傾斜,噉就得到需要嘅推進力同埋橫向同縱向操縱力,甚至乎改變直升機嘅運動狀態同自身姿態.
腳蹬[編輯]
同固定翼航空器嘅方向舵腳蹬作用相似,都係控制航向工具.因直升機嘅類型比較多,腳蹬起作用嘅方式亦各唔相同.對於單旋翼帶尾槳直升機,腳蹬經操縱線系同尾槳嘅槳距控制裝置相連,通過控制尾槳槳距嘅大細嚟調節尾槳產生嘅側向力,達到控制航向嘅目的.對於單旋翼冇尾槳直升機,就係通過腳蹬控制機身尾部出氣量嘅大細嚟調節側向力.對於雙旋翼直升機,腳蹬控制嘅則係兩旋翼總槳距嘅差動,即一個增大一個減細,使得兩旋翼反扭矩唔能平衡,從而使機身發生航向偏轉.


text:
有人為愛情放棄事業,亦有人認為事業比愛情更為重要!無綫小花黃智雯5年前在男友鼓勵下參選港姐,繼而進身娛樂圈,沒料工作時間顛倒令雙方漸生摩擦,即使多番挽救,惟這段感情最後仍要宣布certified.回復單身的她直言冇牽掛,可專心為事業打拚,故倘若再讓她重新選擇,也會毫不猶豫放棄感情!
藝訓出身 曾選港姐
相信唔係好多人記得我係選港姐入行,記得嗰時自己冇咩勇氣,係媽咪叫我選,我一啲都唔熱衷,又驚當時男友唔鍾意,點知最後係佢鼓勵我參加,但喺選嘅過程入面心態好矛盾,首先自問唔係風頭人物,只係focus自己練習,我係傻到會諗唔好畀我贏,因為驚贏咗就要放棄感情,根本唔知娛樂圈係點,係咪唔可以拍拖呢?直到剩番一星期就總決賽,大家開始估邊啲係熱門,我都叫做係黑馬,可能嗰年好多舞蹈環節,本身有跳舞底,會比其他人pick up快啲,咁就多咗自信,直至當晚五強選三甲,喺宣布冠軍嗰刻,我不停同自己講,千祈唔好係我,最後得獎者係張嘉兒,我覺得係實至名歸,因為佢EQ好高.
黃智雯認為獎項是對藝人的一個肯定,所以都想擁有.
落選感失落
完咗比賽之後我入咗訓練班,但開始好失落,見到當選幾個女仔扮到好靚去做親善,去見識,原來嗰種感覺係會好羨慕,自己就由零開始,會諗,如果攞咗獎嘅話可能會快啲得到知名度,喺個圈條路會好行啲,好在呢個心態好快調節到,冇幾耐公司亦安排我入劇組,正式展開演員生涯.
黃智雯希望接演更多不同類型的角色.
黃智雯為專心發展事業,忍痛與男友分手.
黃智雯於2007年參選港姐,亦打入五強.
重新選擇決定一樣
與此同時,工作時間開始日夜顛倒,同男友見面唔多,以前我係會用大半時間陪佢,但拍劇時間根本唔穩定,我唔可以丟低工作去玩,慢慢大家就有摩擦,加上家庭背景唔同,問題愈趨嚴重,雖然挽救過,但始終唔work,心諗一係唔做嘅啫!好矛盾,拖拉咗一段時間,我知道事業愛情唔可以共存,所以我做咗一個沉重決定,就係捨棄咗4年嘅感情,將重心放喺事業,係殘忍,但其實我冇得揀!
冇拖拍嘅日子,我反而覺得如釋重負,可以更加專心工作,冇咁多牽掛,拍親熱鏡頭又唔驚對方唔開心,冇雜念可以更加專注角色,所以就算今日再畀我揀,我都會毫不猶豫揀事業,我並唔係冷血,只不過覺得既然選擇演員呢條路,就應該全情投入,唔會畀其他嘢影響到,我享受工作帶畀我嗰分滿足感,所以犧牲兒女私情,我絕對無怨言,因為感情係雙方一齊去經營,互相配合,而唔係埋怨!
捧獎有信心
呢幾年我覺得自己都幾好彩,遇到好多角色有發揮機會,好似鵪鶉妹,關二嫂,美雪……到早前嘅泥水妹,對觀眾嚟講都有唔同感覺,見到大家討論,無論批評或者讚賞,對我嚟講都係一個意見,最近被吹捧係今年「飛躍進步女藝員」大熱,受人讚賞當然開心,因為獎對藝人嚟講好緊要,係一個肯定,當然想攞啦!但都知道要有其他因素配合,不過對我嚟講,今年比往年信心大!
多謝潘嘉德捧起鵪鶉妹
唔經唔覺都入咗行5年,計計埋埋拍過好多套劇,雖然唔係第一女主角,但好多監製都好錫我,畀好多機會我發揮,好似潘嘉德,佢絕對係我伯樂,因為係佢搵我拍《搜下留情》,發掘咗鵪鶉妹,令觀眾開始留意我,後來我哋都keep住有合作,好似《On Call 36小時》,《巴不得媽媽》都係有發揮嘅角色,工作以外,我哋都會有定期聚會,大家關係亦師亦友,當遇到咩難題都會問佢意見.
採訪:影視組
攝影:沈健程
髮型:Warden Luk @ IL Colpo
(獲取更多猛料,请關注微信:hkchannel)


text:
山地車
山地車(粵讀:saan1 dei6 ce1)係由美國嘅發明家——加利費沙,查理克里同湯列茲呢3個人喺1974年嗰陣,聯手一齊發明出嚟嘅一部新嘅單車.呢3個人喺發明呢部單車嘅原理係,佢想要整一部可以喺條公路出面騎到嘅單車,重要避開差佬,汽車同建築.而呢部噉嘅車係用咗第二次世界大戰之前發明咗嘅結實單沙灘車入面,裝咗啲摩托車嘅部件同單車嘅配件上去.而呢種單車係專門畀越野(例如丘陵,路仔,森林同沙地爛石路)嚟用嘅.
目錄
史[編輯]
呢種單車喺1977年,第一次出現喺美國加州嘅三藩市度.[1]嗰陣有好多踹緊沙灘單車嘅後生仔响座山度成日玩,結果佢就諗到噉嘅嘢:「如估可以喺座山度踹住部單車飛落嚟嘅,肯定實有好嘺嘅.」結果噉諗啫,佢哋就開始嚟整部越野嘅單車喇,而正式改名嗌「山地車」就係1979年嘅事.就係噉,喺呢種單車出咗嚟之後,吸引咗好多單車發燒友嚟買佢.雖然話响歐洲度係最先出現單車嘅,但美國佬發明嘅山地車,就改變嗮一般嘅單車嘅傳統諗法,重喺成個地球度刮咗一埐單車旋風.而世界上最早踹山地車嚟搞越野嘅係詹士芬尼史哥達(James Finley Scott)呢位美國加州大學嘅學生,佢重係全球第一位將普通單車改裝,變成山地車樣嘅人.[2]之後就喺歐美度刮咗埐越野運動旋風,重搞咗個大賽都有.1990年,國際單車協都承認咗呢項運動,就喺1991年嗰陣第一次舉辦咗單車嘅世界盃賽.
優勢[編輯]
山地車嘅主要優勢係有以下呢啲嘢:
- 1. 佢有闊嘅輪呔同直嘅柄响度
- 如估喺闊嘅輪呔度嚟睇,佢重有前後嘅降震功效,騎起身都好舒服下,重有個輪呔度有好多嘅鋸齒嘅輪呔嚟加大地下嘅摩擦同有降震嘅吸收能力.所以喺20世紀90年代初之後,降震就被人睇重咗,所以就猛咁出咗好多降震嘅車.如估喺直嘅柄度嚟睇,有啲山地車係出現咗副柄嘅,而副柄係有角度提升嘅特效,所以就變咗家陣嘅潮流喇.而家喺單車市場度,成日都見到800mm以上嘅橫柄單車喇.
- 2. 佢有大嘅韌度同行起身嗰陣可以逳得比較多嘅嘢
- 由於佢咁啱得咁嘺就有呢筍嘢,所以喺騎部車嗰陣,就唔使擔心話揀邊條路好唔好行嘅嘢.唔理佢喺橫街窄巷度玩,定係得閒嗰陣嚟踹下,都幾多贊嘅.而騎緊車嘅人重可以喺乜嘢鬼畫符嘅路度,重可以盡量噉享受到好舒服嘅踹車架勢添.
- 3. 佢有實凈,挭操同靚仔嘅樣
- 由於佢有呢筍嘢,重有好多好靚嘅顏色同比較多優勢嘅踹車性能响度,所以咪好快噉變咗家陣城市入面嘅後生仔,成日嚟趕潮流嘅.
- 4. 佢可以揀唔同嘅車速都得
- 佢嘅車速方面,一般有18速,20速,21速,24速,27速同30速呢6種.如估用好個變速器嘅話,可以對付到平地,上落坡,泥路,重有撞風等其它複雜嘅路面同氣候都得,重同一般嘅單車嚟鬥?佢好快噉慳咗好多力添.
- 5. 唔同嘅部件
- 佢嘅邊個部件同一般嘅單車係唔一樣㗎,山地車唔係一般嘅單車.因為佢係有緩衝嘅作用,重有抗震嘅性能比較好嘅輪呔,加上佢又實淨,重有車架係用咗大嘅韌度料嚟整嘅.而呢啲手把係唔會搞到隻手好癐噉,同埋喺好斜嘅路度都可以控制到車速嘅,所以山地車都啱用嚟爬山同越野,重有郊外旅游都得.
- 6. 啱長時間同長距離踹嘅
- 由於呢部單車係可以隨時校到速度嘅.如估覺得好慢嘅,可以校個高速;相反,如估覺得好快嘅,可以校個低速都得.如估識點整呢部單車嘅話,踹過山地車嘅感覺就好似個國王噉,雖然話依家成日用嘅交通工具係汽車,但踹過山地車嚟行下大自然度,唔單止可以放鬆個心情,重可以鍛煉到身體添.所以咪變咗依家嘅新休閒道具囉.
構造[編輯]
呢款單車雖然話睇落去個樣好簡單噉,但話到山地車嘅組件,多到巴閉囉,而且每嚿組件都有佢啱用嘅獨一無二功效,簡直係冇咗個都唔掂.呢度係用咗既可以體育運動又可以用嚟休閒嘅多功能越野單車嚟做介紹嘅:
車架[編輯]
呢個組件係一部單車入面,最主要嘅架構.佢係將車頭頭車尾嘅主架部分接埋一齊,而車架嘅材料分別係用咗以下呢啲材料嚟整嘅:
- 鋁合金,鈦合金,碳纖維,高碳鋼,鉏鉻鋼,同塑膠嘅纖維合成嘅材料.
車柄[編輯]
佢係接埋手柄嘅金屬桿,另外煞掣柄係接响呢度,主要係用槓桿原理嚟控制個方向.
柄套[編輯]
大多數嘅柄套都係用咗塑膠嚟整嘅,另外,喺個柄嘅面度有唔同嘅花紋响度,佢主要係畀啲人喺踹緊車嗰陣揸得重穩陣.
煞掣柄[編輯]
佢係用嚟控制前轆同後轆嘅煞掣.而煞掣系統入面,係有線控,油壓同碟煞呢3樣嘢揀嘅.
變速控制器[編輯]
佢嘅主要功能係控制個車嘅速度,有掹桿同旋轉式兩種.
豎桿[編輯]
豎桿係將個手柄同避震器嘅扣接埋一齊,佢係用嚟控制個方向.
前避震器[編輯]
前避震器嘅功能係加強前轆嘅黐地性能.而避震系統入面,係有油壓避震,氣壓避震,彈簧避震呢3種,喺比較特殊嘅入面,重有襟用嘅複合式避震器.
座墊[編輯]
可以畀踹車嘅人踹得好慢或休息嗰陣嚟用嘅,由於個座墊桿同個車架係接埋一齊嘅,所以重可以睇下個人嘅身高嚟校下個高度都得.
車頂圓組[編輯]
為咗可以喺轉彎嗰陣用得重順啲,所以圓組入面裝咗轆珠或培林响度.
車轆轉柄[編輯]
佢係幫部單車可以行得逳嘅輔助工具,要同條鏈一齊用埋先至得.
鏈[編輯]
扯逳後轆嘅金屬鏈,如估大嘅車轆轉柄轉緊嗰陣,重會配合埋個齒輪嘅轉動都得.
後避震器[編輯]
同前避震器嘅功能同類一樣,都係用嚟加強後轆嘅黐地性.
後變速器[編輯]
變速系統係分開咗有18~27段,如估段數越多嘅話,就更加有轉柄比搭配,而唔同晒士嘅轉柄,係畀行緊嘅車喺唔同嘅馬路面度搞個速度變化都得,而家最好嘅變速器是8嚿,而用喺跑車度嘅嘅變速器係發展到10嚿都有.
搖柄[編輯]
將車架同後轆接埋一齊嘅架桿,佢可以畀部車行得重穩陣.
踏板[編輯]
用嚟畀踹單車嘅人用力嚟踹個單車向前行嘅嘢.
輪呔[編輯]
喺輪呔嗰方面,佢係用咗花鼓,鋼絲,輪框,外胎同內胎呢5樣嘢嚟組成嘅,輪胎嘅紋路同晒士都係按返路面嘅情況嚟定嘅.
品種[編輯]
山地車嘅品種係分開咗以下呢3種:
一般山地車[編輯]
而街邊成日用到嘅一般山地車都有以下嘅優勢同劣勢嘅:
- 優勢
- 佢它有優秀嘅前叉避震器同用咗高品質嘅鋼鋁合金或碳纖維嚟整嘅車身.重有都幾襟用下,即使用咗好多年,都唔會喺保養入面出咩冬瓜豆腐噉.重有佢嘅成個車身構造都好穩陣.
- 劣勢
- 佢除咗係用嚟參加比賽用嘅山地車之外,其它嗰啲山地車都係冇乜點關注佢部車有幾重嘅.
全降震山地車[編輯]
最初將個減震系統裝入去山地車嘅目的係為咗應付落斜坡嘅比賽嗰陣發生嘅衝擊.而最新嘅全降震山地車係用咗結實同舒適呢兩個條件嚟整嘅.不過佢都有優劣勢:
- 優勢
- 成日騎响部車度都唔覺得好攰,可以對付到上坡路同下坡路.
- 劣勢
- 冇乜點留意落坡嗰陣遇到凹凸地帶嘅路.
多功能山地車[編輯]
多功能山地車係用嚟畀鍾意山地車活動同成日喺城市與山區入面嘅路嚟行單車嘅人嚟設計嘅.雖然話車身冇上面嗰兩種山地車噉有比較實淨嘅車身,但佢都要有實淨同襟用嘅要求.尤其係車身嘅噴漆度,一定要OK先至得,佢係用嚟對抗城市入面嘅刮,割,擦,撞.由於要適應城市入面嘅馬路面,所以都要加埋放嘢架同擋泥板.重有佢大部分嘅車身都係用鋼嚟整嘅,雖然話有時都用鋁合金嚟整,但大部分都係用鋼嚟整嘅.不過佢都有優劣勢:
- 優勢
- 既可以用喺城市嘅馬路入面踹,重可以喺山區入面嘅路度踹都得.
- 劣勢
- 冇上面嗰兩種車噉,有比較實淨嘅車身.
同19世紀出現嘅單車係點分?[編輯]
鍾意踹單車嘅人都知,一般嘅單車係分開咗4種嘅:
- 1. 民用單車
- 2. 山地車
- 3. 攀爬車
- 4. (單車比賽用)公路車
雖然話山地車嘅樣睇落去同馬路入面嘅單車差唔多,但如估睇深啲,其實係唔一樣嘅.下面嘅表話畀你知點解:
多人單車[編輯]
- 內文: 多人單車
喺山地車嘅品種入面,重多咗個多人單車嘅嘢.喺美國嗰邊,而家先後有5間單車嘅公司已經發佈咗可以畀2個或重多啲嘅人嚟踹嘅山地車都有.
睇埋[編輯]
連出去[編輯]
- 山地自行车 百度百科
- (山地车)用图解说山地车自行车的结构 360Doc個人圖書館
- 山地车和公路车区别 百度经验
- 山地车和公路车有什么区别呢? 老A仲先生 博客
- 原创 山地自行车和普通自行车有什么区别 天涯博客
- 山地车和公路车区别(图文) BIKETO自行車網
- 山地車 互動百科
註[編輯]
- ↑ Rogers, Seb. Interview: Specialized founder Mike Sinyard. BikeRadar. 23 October 2010. 喺2 December 2010搵到;.
- ↑ 山地车的历史(一) 騰訊大秦社區
- ↑ 3.0 3.1 山地自行车和普通的自行车有什么区别?普通自行车可以进行多远的骑行? 百度知道
- ↑ 4.0 4.1 4.2 4.3 山地车和公路自行车区别在哪里? 新浪博客


text:
RIVA TNT
RIVA TNT(TNT係TwiN Texel 咁解)係nVidia研發嘅顯示晶片,建基於NV4,被稱為「3dfx 嘅終結者」,喺1998年10月發佈.TwiN Texel 就係有2條32bit像素流水線嘅架構,每條流水線都有1個TMU,每個周期可並行處理兩個像素,所以顯示核心嘅時脈達90MHz 嘅RIVA TNT 填充率能夠達到250M Texels/s;同時佢重第一次擁有24bit深度緩衝,並且有成16MB 記憶體.
目標[編輯]
NVIDIA 當初嘅目標係令RIVA TNT 嘅效能可以達到Voodoo 2 嘅兩倍.但係0.25微米制程重未成熟(RIVA TNT 嘅製造工藝係0.35微米制程),令到佢嘅核心頻率比原先預計嘅低咗好多,得90MHz,雖然都擊敗咗Voodoo 2,但其實係未達到目標嘅.要去到RIVA TNT2 嗰時,效能先至達到Voodoo 2 嘅兩倍.
成就同結果[編輯]
RIVA TNT 係當期時最快嘅顯示核心,好多間顯示卡廠商都加入咗NVIDIA 嘅陣營,包括德國嘅ELSA 同美國嘅Canopus.同一時期NVIDIA 成為咗OpenGL Architecture Review Board(OpenGL ARB)嘅成員.
後嚟,NVIDIA 意識到驅動程式嘅重要性,開始為RIVA TNT 寫個全新嘅驅動程式,呢個就係出名嘅「雷管」(Detonator).


text:
翡翠台
翡翠台(Jade),係無綫電視嘅旗艦頻道,喺1967年11月19號正式啟播,大部分時間都係用廣東話播放,部分嘅節目就會利用麗音技術(模擬版本)或者係多重AC-3位流(數碼版本)同時以普通話或者英語等語言播放.翡翠台多元化嘅節目包括新聞,電視劇,綜藝,動畫同埋訪談節目等.主要嘅競爭對手係亞洲電視嘅本港台.
目錄
收視[編輯]
通常翡翠台最高收視嘅時段係星期一至五晚21:35-22:35,平均收視去到32點,佔全港電視觀眾80%以上,而喺其他時段翡翠台都有比較高嘅收視.主要原因係大部份香港觀眾都認同翡翠台嘅節目製作質素總括嚟講都比同樣係免費電視嘅中文頻道本港台好.另一方面,有啲觀眾認為,翡翠台嘅畫面質素好過本港台,對於呢啲見解,曾經有觀眾喺2007年6月30號晚進行比較;嗰晚翡翠台同本港台都係同時播放同一個節目--慶祝香港回歸祖國十週年文藝晚會,觀眾喺睇翡翠台嘅畫面一陣之後,再將畫面轉到本港台,有啲觀眾認為,本港台轉播嘅畫面差過翡翠台.
從90年代到而家,香港成立咗唔少新嘅收費電視台,例如衛星電視,有線電視,寬頻電視等等,但係整體觀眾人數同影響力仍然遠遠唔及無綫,箇中嘅原因,係翡翠台所製作嘅免費節目嘅質素已經可以滿足到大部份香港觀眾,而唔駛再花費收睇收費電視(無線電視本身亦都有開辦收費電視,叫做無綫收費電視,但係開台到而家都係蝕).因為咁樣,造成無綫有唔少高忠誠度嘅觀眾,形成慣性收視;呢種情況喺世界上實屬罕見,喺其他國家同地區,電視行業競爭激烈,幾乎所有電視台都“勢均力敵”,並冇出現好似香港咁樣由一間電視台(就香港嚟講,就係指無綫)「一台獨大」嘅情況.
無綫擁有慣性收視嘅最佳例證,係喺90年代,無綫電視曾經因為發射站故障而令到所有觀眾都睇唔到呢個台嘅節目三十分鐘,畫面剩係見到雪花(無訊號畫面),仍然成功取得五成幾收視.
慣性收視帶嚟嘅結果,係無綫嘅製作同藝員團隊因為咁樣而日益龐大,並且擁有先進嘅電腦設備同擁有兩個金曲頒奬典禮,香港小姐,歌唱賽事,台慶同埋其他大型節目等.
翡翠台全港模擬電視訊號發射頻道同埋頻率[編輯]
數碼同步廣播[編輯]
翡翠台喺2007年12月31號正式開始以地面數碼訊號同步廣播,並用81為台號.數碼廣播嘅翡翠台內容同模擬廣播嘅一樣,但係會以16:9輸出,字幕亦都可以閂咗佢.
中國廣東省收睇翡翠台[編輯]
翡翠台覆蓋範圍覆蓋成個廣東省同埋廣西省梧州市農村(廣西成個省嘅電視信號係由省台嘅數碼電視壟斷,用嚟轉播中央電視台同各地中共所辦嘅電視台頻道,目前剩係得梧州市農村地方可以睇到香港嘅電視台).
廣州[編輯]
廣州而家有兩間有綫電視台,一間係「廣州市有綫電視」(即係「市綫」),由「廣州電視台」負責接收衛星信號播出,另一間係「廣東有綫廣播電視網絡股份有限公司」(以前叫做「廣東省有綫電視台」即係「省綫」)係由「南方電視台」負責接收衛星信號播出.監管廣州市有綫電視嘅政府機構係「廣州市新聞出版和廣播電視局」,監管廣東有綫電視嘅政府機構係「廣東廣播影視局」,呢兩間政府機構都有網上投訴項目,如果觀眾發現翡翠台或者明珠台等等境外電視台被插播圖標廣告,有綫電視就係犯咗法,觀眾可以立即舉報投訴.喺廣州,「省綫」插播嘅本地廣告比較少,所以不時都可以睇到香港翡翠台嘅原裝廣告,而「市綫」就將翡翠台當做自己嘅電視台一樣,喺黃金時段猛播本地廣告,而且就算本地廣告播完,亦都仍然唔退出嚟,而係繼續播宣傳自己廣州電視台節目嘅宣傳片.
廣東其餘地區[編輯]
廣東省入面其他城市收睇到嘅翡翠台節目都係嚟自廣州「省綫」,呢個信號就係喺廣州市播放嘅信號,當呢個信號傳送到下面縣市嘅時候,就會再畀當地市級電視台,縣級電視台,同埋鎮級電視台層層插播,結果往往會導致插播廣告超時,而且由於插播廣告嘅質素參差不齊,通常最底下嘅電視台插嘅廣告最為「嘔心」.
收視服務及費用[編輯]
而家廣東省嘅觀眾如果想睇翡翠台,一定要同所在城市嘅有綫電視台申請報裝有綫電視服務,並以有線電視型式接收電視訊號,每個月畀大概20蚊人民幣嘅收視費(廣州地區¥26.5).不過,地方有線電視台仍然會插播本地廣告以增加收入.
播放內容[編輯]
節目播放方面,中國大陸收睇翡翠台嘅節目同香港收睇嘅一樣(但係因為地方電視台將嚟自廣州嘅有線電視插播廣告遮蓋,所以節目嘅開頭同結尾小部分時段會被剪咗),但喺廣告時段同埋播放中國大陸敏感嘅政治消息時,地方電視台會插播廣告或者預先錄好嘅香港政府宣傳片(1998年之前係測色版畫面).中國大陸民眾會將呢類插播叫做「Cut 咗」(源自英文cut).
海外版本[編輯]
喺洛杉磯有線電視同三藩市有線電視播放,以粵語轉播,著重提供南加州嘅訊息.除咗全日轉播香港,美國同國際新聞之外,另外有當地新聞同社區消息.資訊性節目包括財經報導同時事談討節目.另外有連續劇,娛樂新聞,兒童節目,音樂節目,生活資訊,旅遊節目等等.重有翡翠美東台同翡翠美西台,都以粵語轉播為主.翡翠美東台畀觀眾收睇TVB劇集,馬拉松式不停播放,畀班觀眾一次過睇幾集.TVB劇集分時裝同古裝兩大類.時裝劇包括動作,喜劇,合家歡,浪漫愛情,科幻等等.而古裝劇集就包括參考自中國文化歷史同文學巨著嘅功夫武俠片同歷史巨獻,翡翠美西台提供多元化節目,多數係TVB製作.除咗轉播香港,美國,同國際新聞外,更加有全新嘅TVB劇集,娛樂綜藝,社會民生,兒童節目,卡通片同埋資訊旅遊節目.娛樂節目更加包括音樂節目以及娛樂新聞.
網上直播[編輯]
電視廣播有限公司網站裏面嘅MyTV有直播翡翠台各節新聞嘅功能,同埋24小時直播互動新聞台嘅節目.
參閱[編輯]
節目內容投訴[編輯]
- 香港:香港廣播事務管理局 [1]
- 大陸廣東:
- 廣東省廣播電影電視局[2](負責廣州市同埋成個省嘅有綫電視違例插播廣告嘅投訴處理)
- 廣州市新聞出版和廣播電視局[3](剩係負責對廣州市有綫電視違例插播廣告嘅投訴處理)
資料來源[編輯]
- 香港電視廣播服務頻率表 [4]


text:
體育中心站 (廣州)
呢篇文章講嘅係廣州地鐵1號綫嘅體育中心站.想搵其他城市地鐵或軌道交通嘅體育中心站,睇下(體育中心站).
體育中心站(粵讀:tai2 juk3 zung1 sam1 zaam6;英文:Tianhe Sports Center Station)係廣州地鐵1號綫嘅車站,喺天河區嘅天河體育中心東邊地底.由於呢個站附近有好多商業大廈同住宅樓,所以有好多居民同上班一族成日嚟呢度坐地鐵.由於離呢個站冇幾遠就有間廣州電腦城,所以有好多遊客成日嚟呢個站落車嘅.
目錄
車站嘅結構[編輯]
樓層[編輯]
站廳[編輯]
體育中心站嘅收費區喺站廳嘅西邊,而東邊係人行通道,而車站嘅商舖方面,都喺嗮車站嘅南北兩邊嘅免費區入面,而自助服務喺嗮車站嘅南邊.而收費區有好多部扶手電梯同樓梯往返月台都得.而專用𨋢喺車站嘅南邊免費區域入面,乘客如估有需要嘅話,可以向車站嘅工作人員查咗車飛之後嚟協助用.
站台[編輯]
呢個站有1個島式月台,喺體育東路嘅地底.
商舖同自助服務[編輯]
而家嘅體育中心站入面有唔同類嘅鋪頭畀乘客買嘢同埋食嘢,好似有便利檔,麵包檔同書店,洗衫舖等.
另外,體育中心站入面重有好多自助服務設施畀乘客用,包括咗民生銀行同中國銀行嘅自動櫃員機,自動販賣機,自動影相機等;重有好易機嚟充羊城通,交水電費同交通嘅罰錢呢尐服務;而M-Touch機係可以查地鐵嘅路線,頭尾班車同埋地鐵嘅安全指引,重可以畀乘客登記變成廣州地鐵薈嘅會員嚟查獎分,換獎品都得.下面有寫清楚呢個站係有乜鋪頭同自助服務響度:
出入口[編輯]
車站歷史[編輯]
1號綫規劃時期[編輯]
喺1987年,嗰時嘅廣州市人民政府準備引入德國資本嚟起地鐵而出現嘅四個方案入面,其中方案1就講咗家陣1號綫嘅樣.嗰時天河路口整咗個「體育中心站」,喺天河北路口整咗個「天河北路站」.後嚟喺徵求咗市民意見之後就搞咗「十字線網」規劃.而呢個規劃就係將個天河北路站斬咗,得返個體育中心站,而車站就移到而家嘅體育東路嗰邊.
施工同開通(1號綫時期)[編輯]
1993年12月28日,1號綫正式逳手開始起.到咗1997年6月28號嘅1號綫首通段開通嗰陣,重未開呢個站嘅.而呢個站就一直到1999年6月28號開通咗地鐵1號綫嘅延長段之後先至開咗.
加裝月台幕門[編輯]
喺2005年,地鐵公司為咗慳能源同防止乘客墮軌,所以就喺行緊嘅成條1號綫入面加裝月台幕門,半高式安全門,重搞埋月台風道同埋管線改造工程.而呢個站嘅月台幕門方面,就喺2008年起好重開始用.
利用狀況[編輯]
同體育西路站一樣,隔籬冇幾遠就係天河商業中心區,有好多間商業寫字樓同購物中心響度,所以呢個站有好多人上落車.如估隔籬嘅天河體育中心舉辦大型活動(例如大型運動比賽,某明星嘅演唱會,天河迎春花市)嘅話,客流甚至重出現井噴咁滯.
由於呢個站嘅出面嘅東南邊400米遠就係石牌橋站,嗰時部分住喺天河商業中心東邊嘅乘客,喺2006年12月30號嘅3號綫支綫開通咗之後去咗石牌橋站,結果少咗人用體育中心站,之前嘅晚高峰客流控制都取消咗.


text:
睇返手機d相先發現原來去鼎泰豐食野都已經係上年既,但其實之前都有去咖啦,因為d野食實在太好味啦
該日星期六,當然要排大隊啦(差唔多次次去都要,熱店果然係熱店),等咗好耐有得食啦!
一行四人嗌咗十樣野
呢三碟分別係醉雞,五花腩粉皮同五香肉.
醉雞完全大愛!無骨,雞肉入哂味而且好香.又唔係一般食既肥雞所以雞皮都唔怕食.
五花腩粉皮係驚喜菜,因為無諗到粉皮下原來有五花腩.五花腩同粉皮match埋幾特別,汁同青瓜絲撈埋食仲惹味.呢碟冷盤值得一試!
五香肉既刀功一流,因為真係好薄.就係咁五香肉都入哂滷水汁味.
呢碟魚係唯一一款令我失望既食物
魚質偏乾d汁甜既,配埋食好奇怪
自己本身勁中意飲酸辣湯,貪佢酸酸辣辣醒胃
呢個酸辣湯足料,酸同辣味適中,飲完好暖胃,胃口大開tim
呢兩碟蛋白炒飯如圖所見,係有蝦同無蝦既分別,價錢分別都太
我唔suggest食有蝦既蛋白炒飯,因為d蝦都係小蝦三四隻咁
但味道又真係唔錯既,飯粒粒粒分明又香
五香牛肉麵,不過不失啦
肉質有d硬,但湯底濃所以加返分
黎到鼎泰豐唔食小籠包點可以話黎過呀
食評唔洗多講,必食啦
只係猶記得之前食一籠小籠包係8粒但見圖係6粒,大家明啦
題外話鼎泰豐服務質素真係好好,員工工作效率都好快
仲有黎度食既客可以話係來自世界各地,身邊都有幾台日本客同洋人.可見鼎泰豐既吸引力


text:
http://www.dcfever.com/users/profile.php?id=576477
呢位女士首先pm左我問我幾錢得唔得
我答佢話行情人地賣緊水貨先至全新1.2k,行貨出面係賣緊2.6k
跟住佢話佢淨係諗住自己比600到800蚊
我就問佢850得唔得佢話得
跟住佢問我可唔可以比惠康coupon
講到呢度其實我都已經唔係好高興
買賣交易本來就係要大家換到大家認為有價錢既野先至成立,呢個係貨幣學既基本
又講價又丟埋無實際價值既野人即係當人垃圾桶搵人笨柒
我就諗如果只係800蚊搭一張半張咪當做多個好心做埋比佢算啦
我問佢果張係咪50蚊coupon同埋幾時到期啦佢話無expiry date
約時間啦首先我問佢1300得唔得佢回話要等星期日
跟住又回我今日1500
大佬,可能佢日日遊手好閒唔去番工坐係屋企等運到等人養佢過世大把時間
唔代表其他人都好似佢咁得閒鐘意就幾時陪佢架嘛
當人係賓妹啊家陣?賓妹都有人工逗但係我無喎
講到呢度我都已經面黑架啦
但係我都仲未出聲,諗住咪做埋比佢就算啦
到交收既時候
佢居然比一大疊惠康coupon想叫我梗晒佢
我想問有無人交收唔係一手錢一手貨,而係用coupon同人換物架?
香港而家打緊仗咩?好唔好用大日本佬軍票同人trade啊?
債券係有啊,不過唔係普通人玩既呢
而且重點係我問佢果張係唔係50即係已經係問佢係唔係一張
咁樣已經同當初講好既條件唔一樣,佢出爾反爾
簡單D講就係,呢位女士打算一個崩都唔比,丟低一堆無實質價值既coupon魚目混珠食人夾棍
我都仲忍住唔出聲
同佢解釋話
呢度dcfever人地全新果D係水貨無保養,行貨唔係咁既價
我已經一開始就標價標得低過人,仲肯平埋比佢,佢兩次話改期交收我都比埋佢
咁我叫佢去ATM withdraw錢都好應該啊係咪?用現金交易本來就係做buyer既最低責任
出面豐澤,百老匯,中原電器有無人會比客人用惠康coupon以物換物交易?
有既就麻煩通知一聲等我唔駛切柒
好啦佢draw完錢啦
就走黎同我講
叫我一係就收佢800蚊cash,一係就收佢疊850蚊coupon
下?
我咩都就晒佢佢都仲好意思同我討價還價?咩態度啊?不知所謂
仲話自己新黎唔知行規係一手錢一手貨?
第一
講好左850而唔係800
而且我亦都有問佢係咪一張50 coupon,而唔係比佢用成疊惠康券黎魚目混珠食我夾棍
第二
新黎唔知道行規係一手錢一手貨?
咁駛唔駛要跳過樓先知道跳樓會無左條命,就算唔死都會受傷?
唔拎疊禮券去人地鋪頭買野?食夾棍就食夾棍啦係度搵借口
講價講到離晒譜,鐘意又改期唔鐘意又改期
仲想一個崩都唔比,搵人笨柒食人唔吐骨,
做人做到佢咁賤格點可以唔貼出黎講比大家聽等大家防範?
而家係邊個岩邊個唔岩?
留番呢度咁多位朋友自己判斷
小提醒:近日有騙徒以空頭支票方式來支付貨款,若買家堅持以支票付款,請倍加留意,以免損失.若有詐騙行為請回報檢舉.


text:
Wikipedia:貢獻畀維基百科
維基嘅目的係將整體人類知識匯編成網上內容自由嘅百科全書.為咗呢嗰目的,你可以用以下方式貢獻畀維基百科.如果你想以參與一般維護文章嘅方式畀貢獻,請睇埋Wikipedia:維基維修.大部分需要關心嘅文章都放咗喺Wikipedia:維基維修積壓場.
開戶口
你唔使登入維基去睇維基百科全書,你亦唔使登入維基去修改維基百科全書.基本上所有人都可以係任何時間修改幾乎所有嘅文章,包括未登入嘅人.但係登記戶口係好容易嘅事,而且重有着數.
你可以做乜
文章
維基百科主要由文章組成,而每篇文章嘅文都係要成為正文.維基最重要嘅文章都放喺基礎文章,嗰度有唔同類型嘅文章等你去加,請你揀啲你熟識,又或者你有興趣嘅文章去加.唔好只係整空心文章,要幫文章達到正文嘅標準,因此令佢成為正文候選.另外你亦可以要求未編寫嘅文章,咁樣可以幫我哋了解維基百科重差啲乜野.
重有,寫好文章麻煩畀個類別,可用類別請睇Category:類.
一覽表
一覽表用嚟介紹一列有關文章,形式同文章一樣,但係內容唔係介紹一樣嘢,而係介紹好幾樣相關嘅嘢,例如諾貝爾經濟學獎得主一覽.暫時粵語維基並未引入正表,但如果你寫好咗一組文章介紹同一類嘢,不妨寫埋一覽表一口氣介紹佢哋.另外,有啲嘢唔適合獨立成為一個百科全書文章,好似卡通片人物,但係卡通片人物一覽就好有意義,咁樣編寫一覽表就最好不過.
順帶一提,寫好一個表請喺下面加上「[[Category:一覽]]」,咁人哋識去搵.
圖畫,相
正圖同正相可以令文章更生動,而且一睇就明.如果有正圖正相,不妨加入正圖候選畀大家知.已經編收嘅正圖正相放咗喺Wikipedia:正圖.撳呢度睇乜嘢係正圖.
聲
有啲情況係文字同圖畫所表達唔到,例如粵音點讀,就要用聲去表達.暫時,你可以將聲音上載到 Wikimedia Commons,再用 {{audio|聲}} 語法加入文章內,例如可以參考文章「孲𤘅子」.你要確定把聲可以開放自由版權,侵權嘅聲隨時都會被刪.你亦應該用自由格式(ogg 或 midi)嘅聲,同埋要令把聲清楚,清除雜音.
指南
維基用戶可以利用各個唔同指南搵到一啲話題嘅落腳點,令用戶更容易搵到資訊.要改善維基嘅指南,就要去指南Portal:指南總覽揀一個啱自己嘅去改好佢,令佢符合正題標準.


text:
地圖有搜尋及顯示街道功能:請輸入字詞去查找附近地方,搜尋結果會自動展現在地圖上及右邊.此外,點擊地圖會顯示街道和其號數.
街道包括 – 九如坊 九如坊北 九如坊西 士丹頓街 大安台 干德道 干諾道中 干諾道西 弓絃巷 中和里 中景道 中港道 五桂坊 太平山街 文咸西街 文咸東街 文華里 水池巷 水坑口街 水巷 四方街 平安里 必列者士街 永利街 永樂街 甘雨街 安和里 安泰街 竹連里 老沙路街 西消防街 西街 西摩台 西摩道 孖沙街 李陞街 卑利士道 和風街 居賢坊 東來里 東街 東興里 林士街 城皇街 威利蔴街 律打街 急庇利街 皇后大道中 皇后街 美輪街 香馨里 修打蘭街 差館上街 高陞街 堅巷 堅道 畢街 荷李活道 普仁街 普義街 普慶坊 發興街 善慶街 華里 華寧里 華賢坊西 華賢坊東 華興里 貴華里 新街 新街市街 榮華台 歌賦街 福安里 德輔道中 德輔道西 摩利臣街 摩羅下街 摩羅上街 樓梯台 樓梯街 樂古道 磅巷 衛城坊 衛城道 賢居里 餘慶里 儒林台 鴨巴甸街 禧利街 醫院道 攀桂里 羅便臣道 寶華街 蘇杭街
大廈屋苑 – 一洲大廈 三台大廈 大新行 中源中心 中遠大廈 中銀信用卡中心 友誼商業大廈 太興中心 文咸中心 文華大廈 文樂商業大廈 四海通銀行大廈 世銀花苑 北海商業大廈 永安中心 永安祥大廈 永昌商業大廈 永昇商業中心 永傑中心 永富商業大廈 永業中心 永達商業大廈 永德商業中心 永興商業大廈 生生商業中心 合俊花園 多寧大廈 安泰金融中心 有成大廈 米行大廈 西區中心大廈 西區商業大廈 余氏大廈 利文商業大廈 利基商業大廈 利豐大廈 宏基商業大廈 宏輝商業大廈 岑氏商業大廈 李寶樁大廈 秀平商業大廈 協基商業大廈 招商局大廈 招商局置業大廈 易通商業大廈 昌生商業大廈 昌泰商業大廈 東北商業大廈 東成商業大廈 東利商業大廈 東協商業大廈 東寧大廈 東輝花園 金日集團中心 金佑商業大廈 金冠商業大廈 金煌行 金銀商業大廈 金閣大廈 金融商業大廈 金龍中心 長達大廈 信光商業大廈 信德中心 信德中心招商局大廈 俊陞華庭 南北行商業中心 南和行大廈 南島商業大廈 威勝商業大廈 帝后華庭 建安商業大廈 恆發貿易大廈 恆隆大廈 星衢商業大廈 柏廷坊 皇后商業大廈 盈峰一號 致富商業大廈 恒利商業大廈 時代商業大廈 殷榮閣 殷樺花園 泰基商業大廈 泰達大廈 海外信託銀行大廈 海外銀行大廈 海景大廈 海景商業大廈 海港商業大廈 珠江船務大廈 般安閣 般景台 偉利大廈 康威花園 御林豪庭 統生商業大廈 荷李活中心 荷李活商業中心 荷李活華庭 勝基中心 喜利商業大廈 富昌大廈 富萊閣 富輝商業中心 惠南大廈 普頓臺 登富商業大廈 華昌商業大廈 華東商業大廈 華泰大廈 華傑商業中心 華富商業大廈 萊德商業中心 詠豪軒 開僑商業大廈 順景雅庭 新北江大廈 新紀元廣場 會達中心 萬利商業大廈 萬順昌大廈 粵海投資大廈 粵財大廈 經富中心 義興隆商業大廈 誠利商業大廈 誠信大廈 達隆名居 雍景臺 僑港大廈 嘉安大廈 嘉威花園 嘉發商業中心 嘉華銀行中心 嘉匯商業中心 嘉豐大廈 榮裕商業大廈 榮興商業大廈 漢貿商業中心 維德廣場 翠麗軒 聚賢居 趙氏大廈 億利商業大廈 億豐大廈 廣利大廈 廣記大廈 廣發行大廈 德祐大廈 德輔商業中心 德輔道西九號 德豐大廈 慶豐商業大廈 樂基商業中心 盤谷銀行商業大廈 蔚晴軒 蔚華閣 蔚巒閣 輝煌臺 輝煌豪園 樹福商業大廈 興隆大廈 興業商業中心 豫泰商業大廈 錦安大廈 錦甡大廈 龍記大廈 聯威商業大廈 聯發商業中心 聯業大廈 聯興發大廈 豐生貿易大廈 豐和大廈 啓時大廈 啓煌商業大廈 啓德商業大廈 啓豐大廈 中環麗柏酒店 華泰賓館
學校包括 – 香港公開大學李嘉誠專業進修學院 英華女學校 天主教總堂區學校 中西區聖安多尼學校 英皇書院同學會小學 英皇書院同學會小學第二校 新會商會學校 聖公會基恩小學 聖公會聖馬太小學 弘爵國際學校 香港西區婦女福利會幼稚園 聖馬太堂幼稚園
服務設施 – 上環市政大廈 東華醫院 東華醫院中醫普通科門診部 中區健康院 上環郵政局 上環消防局 海傍分區警署 消防處離島及海務總部 申訴專員公署 兒童癌病基金 港健醫療中心 廉政公署西港島及離島辦事處 中華基督教會合一堂香港堂 中華基督教會公理堂必列者士街堂 聖公會聖馬太堂
文娛康樂 – 上環文娛中心 荷李活道公園 中山紀念公園 李陞街遊樂場 荷李活道兒童遊樂場 九如坊兒童遊樂場 必列者士街街市兒童遊樂場 堅巷花園 堅道花園 卜公花園 般咸道休憩花園 皇后街休憩花園 永利街休憩花園 中和里休憩處 羅便臣道西摩道休憩處 急庇利街休憩處 差館上街休憩處 永利街休憩處 上環體育館 香港醫學博物館 中華基督教青年會必列者士街會所
其他地方 – 林士街多層停車場 摩羅街 西港城 藥材街(高陞街) 海味街(德輔道西) 參茸燕窩街(永樂街及文咸西街) 港澳碼頭 必列者士街街市 上環街市 上環街市熟食中心 皇后街熟食市場 西港城(前上環街市北座) 廣福義祠(百姓廟) 猶太教莉亞堂(猶太廟) 東華三院文武廟
以下找來一些有提及到 上環 的報章新聞,希望對你有幫助.註:只顯示最近二十個連結,而且每天更新一次.
一些有提及到 上環 的報章新聞
- 掃欄飛轆險衝坡 「凌志」變V形廢鐵 : 2011-09-05
- 舊唐樓墜石屎 婦雨傘卸力保命 : 2011-09-01
- 婦遭石屎傷頭 警拘單位一男子 : 2011-09-01
- 半山居民遊行 斥公民黨禍港 : 2011-08-28
- 建築奪命意外近半跌死 : 2011-08-27
- 港鐵臨時隧道可建酒窖 業界指有噱頭表歡迎 : 2011-08-23
- 陳永傑:樓價短期料平穩 : 2011-08-21
- 李兆基不反對建居屋 年建1萬也不怕 : 2011-08-19
- 港鐵工程墜巨石擊斃尼籍工 : 2011-08-10
- 東華推醫療捐助 籌錢助貧病者 : 2011-08-10
- 地盤意外 : 2011-08-10
- 尖沙咀細葉榕受損被移除 : 2011-08-08
- 范太勉年輕人「行行出狀元」 : 2011-08-08
- 港鐵上環站料如期明恢復通車 : 2011-08-08
- 工程進展順利 上環站今早重開 : 2011-08-08
- 95年兩周內三泳客遇害 : 2011-08-07
- 近年鯊魚出沒傷人事件簿 : 2011-08-07
- 200工程人員日夜趕工 : 2011-08-07
- 上環站工程順利 有信心如期重開 : 2011-08-07
- 逸東居民冀設夜市好搵食 : 2011-08-07


text:
神秘主義
神秘主義(Mysticism,希臘話 uuσtιkός mystikos)係一種宗教現象,即係指通過某啲修煉或者方法,去達到某一種精神或者靈性嘅境界,至於達到乜嘢境界,就要視乎唔同宗教嘅信仰目的而定,唔同宗教嘅神秘主義表達方式都唔同,但普遍計都係以感受同神之間關係為主要目的,所以以有神論做基礎嘅宗教,都會涉及神秘主義.
宗教學角度認為,神秘主義係所有宗教嘅核心,甚至就係宗教嘅本質,但亦有啲學者認為神秘主義只係構成宗教嘅其中一個元素.神秘主義嘅神秘,其實係指每個宗教信仰最終極嘅對象,而呢個對象好多時係唔可以解釋,接觸或者表達得到,所以為之神秘.
雖然有人認為神秘主義只係喺宗教入面其中一種形式,不過亦有純粹神秘主義嘅宗教或者宗教派系,例如諾斯替主義就係一種神秘主義嘅信仰,而諾斯替主義亦對基督教,猶太教重有好多宗教都造成影響,好似猶太教嘅神秘主義派系喀巴拉,或者伊斯蘭教嘅蘇菲派,都係純粹以神秘主義作為宗教形式.
定義[編輯]
廣義上神秘主義唔一定係同宗教有關,例如突然聽到一個詞,或者見到一個景物,或者任何一種感受,會突然吸引咗去,而且覺得同自己好有關係,至於點解會有咁強烈感受,自己都解釋唔到,呢啲都屬於一種神秘經驗.
宗教神秘主義[編輯]
宗教學角度認為神秘主義係所有宗教嘅基礎,甚至認為神秘主義就係宗教本身,不過亦有一個學術定義,宗教神秘主義要合乎四點:
不可言說性[編輯]
可知性[編輯]
暫時性[編輯]
被動性[編輯]
精神修煉[編輯]
神秘主義悖論[編輯]
心理學角度[編輯]
參考[編輯]
- 《宗教經驗之種種》立緒出版社 ISBN 957-0411-36-8
- 《猶太教神秘主義主流》 四川人民出版社 ISBN 722004181/B213


text:
虛擬主機
虛擬主機,又叫做虛擬伺服器,主機空間或者網頁空間,虛擬並唔係話佢唔存在,而係因為空間係由實體嘅伺服器延伸而來,佢個硬件系統可以基於伺服器群,又可以基於單個伺服器.
佢嘅技術,係用嚟節省伺服器硬體成本嘅,虛擬主機技術主要應用於HTTP,FTP,EMAIL等多項服務,將一部伺服器嘅某項或者全部服務內容邏輯劃分為多個服務單位,對外表現為多個伺服器,從而充分利用伺服器硬件資源.如果劃分係系統級別嘅,就叫做「虛擬伺服器」.
點解要用虛擬伺服器[編輯]
提高性能[編輯]
有時單個伺服器滿足唔到使用需求,或者係單個伺服器可以達到呢個要求,但係成本太高.所以就用虛擬伺服器來達到運作需求.
降低成本[編輯]
多個虛擬伺服器,可以通過軟件架設喺同一個實體伺服器上邊,而每個虛擬伺服器都可以提供伺服器嘅所有功能,咁樣相對嚟講,每個虛擬伺服器嘅成本都可以降低唔少.
點樣揀虛擬主機[編輯]
睇主機嘅硬件設施情況[編輯]
虛擬主機供應商嘅機房,係乜嘢規模嘅數據中心.有冇充足嘅機房頻寬,同埋虛擬主機嘅連線速度可唔可以同時滿足所有客戶嘅流量頻寬.
睇主機上邊有幾多個網站[編輯]
一般嚟講,一個服務器可以架設幾百甚至幾千個網站,如果網站數量越多,即係共享同一部服務器嘅人數就越多;相對嚟講資源就好牙淹.性能同機器嘅CPU,內存,硬碟有關.


text:
嘻嘻,又有uncle請小肥試新地方,真係口福不淺
.今次決戰新潮潮州菜館,雙潮之「潮廳」!
唔知uncle係咪VIP呢,定係潮廳服務本身就係咁好?我地當晚個飯局長時間都有兩三位姐姐仔或哥哥仔斟酒,加水,分餸,換碟.經理哥哥Remy亦不時巡視打點,所以XO仔不忘把握機會向佢了解一下潮廳o既運作
.據Remy哥哥所講,潮廳個老板好注重私人空間,所以設計潮廳o既間隔時,講明唔要有大廳,全部要做房,而且不設最低消費.唔計間K房,潮廳只係有四間房招呼客人,每間大小不同,最細嗰間都可以招待四個人.我地當晚嗰間係最豪華最大間o既,既有私人洗手間,亦有酒吧,更可同K房打通.
間房好夠光猛,企理,舒適,不過坐耐左就覺得個冷氣唔係好夠,就算開到盡,連平時怕涷o既姨媽同姨丈都要寬衣
,小肥同大肥就當然係不停滴汗啦.
席上共十六人,坐得都好鬆動,似乎坐多四五個都冇問題.房中最特別o既就係個自動轉盤,如果開左,就會一個速度慢慢轉,冇得加速或減速,只可以停,所以轉緊時夾餸,真係手快有,手慢就要等佢轉
.好彩大部份食物都係姐姐仔幫我地分埋,所以個轉盤郁唔郁都冇乜所謂. 潮式大紅蟹
:XO仔由細到大都對蟹敏感,所以冇份食.不過,依味餸就成功地取悅大肥爸爸啦,仲話同中華總商會嗰個有得fight,叫我一定要喺openrice度表揚
!佢解釋,個蟹唔難煮,最重要係貨源好,因為D蟹靚,蟹肉就自然會如此鮮甜肥美.爸爸特別欣賞個蟹容易食,佢完全唔需要用到蟹鉗.烹飪有兩手o既媽媽話:只要將煮熟左o既蟹放入冰水浸一陣,啲蟹肉就唔會黐住個殼,食起上黎就唔洗咁多功夫啦. 滷水鵝肝拼盆
:去到潮州菜館當然係要食返啲傳統潮州菜,試下佢啲Chinese Kungfu啦!XO仔對依個拼盆基本上好滿意,尤其係個滷水鵝肝,真係覺得中國廚藝絕不比法式料理遜色!潮廳o既滷水鵝肝肥厚得黎唔硬兼唔粉,口感非常實在,而且食完唔覺好溜,不過就好難同法式香煎鵝肝o既脆皮軟心比較,因煮法不同,只可以話係各有千秋
.長輩們怕膽固醇,所以都要就住黎食,不過佢地大多喜愛揀食滷水豬腳仔同豬耳,因兩者都好香脆入味.XO唯一對個拼盆o既鵝腸有微言,因為鵝腸比人去哂肥,食落去幾爽口都已經唔係嗰回事
. 潮州紅燒大魚翅
:魚翅每碗份量都好足,真係好有睇頭,絕對唔失禮!個湯底亦好夠味,似乎用足料黎餚,只係個人覺得偏咸,不過,好彩加左兩滴醋中和返,味道變得更香濃
. 黃金蝦蟹棗
:首先要讚個餸夠熱,因為就算姐姐仔幫我地分埋先上,入口時嗰兩粒蝦蟹棗仲好熱辣辣!蝦蟹棗都炸得又香又爽口,食得出佢加左幼細o既馬蹄粒黎做出依個效果
;伴碟o既炸米餅網都幾得意,只係可能用油多左,所以唔夠脆.另外,每人隻碟上都已分有甜醬,衛生得黎客人又唔洗排隊等轉盤點汁,真係好周到. 鹽燒海「魚立」魚
:揀飲擇食o既XO仔唔係好食中式烹調o既魚,因為怕骨,好多時都唔食魚,或者只係食魚皮.咬左一口,覺得依味鹽燒「魚立」魚個魚皮非常香脆入味,明知大肥勁鍾意食,小肥就好孝順地比哂爸爸
!
芝麻炆魚鰾:細老見識少,從未聽過「魚鰾」係乜.XO一向求知慾強,又唔怕羞,所以就問左姐姐仔兩句,佢就話我知「魚鰾」等同魚肚,即做花膠之材料.第一次食魚鰾,口感好似點心「棉花雞」入面o既「棉花」咁,爽口得黎又好軟棉棉.潮廳用芝麻黎炆唔知係咪想玩fusion呢?個人覺得個味道似花生醬多過芝麻醬,有少少怪怪地咁,所以建議師傅用返個傳統茨汁效果可能會更受歡迎.
鹹香走地雞:可能小肥食得太多鵝肝啦,食到依味已經食唔落要中場休息.雖然冇食到,不過見到雞骨間帶鮮紅色就知隻雞係新鮮,而非冰鮮o既. 糖醋乾燒伊麵
:每人一份小圓餅形o既兩面黃,簡單精巧,燒得亦好香熱脆口.每人一碟私人糖醋,食得乾淨衛生,份量又剛剛好,好恰當o既單尾
. 翻沙金銀條
:因為XO仔約左女仔食完晚飯去跳舞
,所以唔可以食得太飽,只好選擇唔食依味較油o既甜品.睇相(分開上載)都睇得出個翻沙金銀條做得好夠乾身,而且姨媽亦覺得個味道唔會太甜,應該幾唔錯. 法式甜品薈萃
:依味甜品係師傅為晚宴特製o既.睇相未別睇得到,不過個甜品係杯中有杯,甜品中有更多甜品.問一問姐姐仔先知原來底杯中黃色幼粒只係裝飾,唔食得o既
.而面杯入面除左有相中可見o既士多啤梨,黑梅,藍梅同栗子之外,其實仲有雲呢嗱雪糕,朱古力慕絲同一粒糖喺中間,無論味道或口感都好有層次,可以自選成越食越甜,即由外食至內,又或者係甜淡中和,好啱小肥口味
!
Remy哥哥解釋,人少時,餸菜可以例牌咁叫,不過人多時,佢就會提議幫客人度身訂做一個套餐,價錢就用人頭計.當晚個菜單有翅,大概每位一千蚊左右,酒水加一另計.私人房黎計,有翅,有蟹,又有水準,一千蚊位其實都可以算係合理.小肥有人請,個心當然仲覺得抵啲啦
!
後記:
1)據說,潮廳並非酒店內之餐廳.小弟上過Cosmo酒店網頁查證過,真係冇被列入在酒店餐廳內.
2)潮廳個開瓶費好特別,因為佢唔係續枝計,而係每個人頭計,每位一百.
3)K房包房費為HK$5,000,當晚小肥都試過,唱左一首歌.可能人少,嗰度個冷氣又OK wor,而且可以用pad pad點歌,尚算先進,只不過音響就有待改善啦
!


text:
油塘站
油塘站係港鐵觀塘綫同埋將軍澳綫嘅一個跨月台轉車站,喺九龍觀塘區油塘,由2002年8月4號開始啟用.本站亦係最接近東區海底隧道嘅鐵路車站,嘅將軍澳綫中唯一一個位於九龍區車站.本站設有四個月台,所有月台都設有月台幕門.本站用鮮黃色做主要色調.
雖然本站屬於地面車站,亦同時係觀塘綫唯一一個地面車站,但係為咗避免對附近居民造成滋擾,成個車站俾石屎封住,令裏面嘅人以為身處地底.
目錄
車站結構[編輯]
本站有3層,車站出口,大堂同商店位於U4層,並設有平台.而月台位於U1同埋U2層,畀乘客由觀塘綫同將軍澳互相轉車.
喺車站頂部,有一條預留通道,原本係用嚟畀市民來往鯉魚門廣場同喺B出口外面嘅商場,及後計劃改做購物街.但由於該商場未有發展,預留空間一直未有使用.
車站樓層[編輯]
車站大堂[編輯]
車站商店及自助服務[編輯]
車站月台[編輯]
油塘站月台設有4個月台,位於U1層同U2層,所有月台都裝咗月台幕門.其中U1層係1號月台(觀塘綫往調景嶺方向)同4號月台(將軍澳綫往北角方向),並位於同一島式月台,方便由九龍過香港島嘅乘客,直接由觀塘綫月台行去將軍澳綫月台,轉往北角嘅列車,再經東區海底隧道過香港島.
U2層係2號月台(觀塘綫往油麻地方向)同3號月台(將軍澳綫往寶琳/康城方向),同樣位於同一島式月台,方便由香港島過九龍嘅乘客,直接由將軍澳綫月台行去觀塘綫月台,轉往油麻地方向嘅列車.
車站出口[編輯]
縱使油塘站有唔少出入閘嘅人流,但大部分都集中用A1同A2出口,相反B1同B2出口則極少人流.因此地鐵公司曾經將B1出口暫停使用,並喺B2出口加上自動門,減少車站大堂冷氣流失[2].
- A1 - 油塘邨
- A2 - 高輝道
- B1 - 油麗邨
- B2 - 茶果嶺道
鄰接車站[編輯]
接駁交通[編輯]
由於油塘站位於茶果嶺道附近嘅山邊,車站喺設計嗰時並冇設立公共運輸交匯處.因此喺啟用嗰時,唔少接駁巴士同小巴路線只能延伸至油塘站附近嘅鯉魚門道做中途站,乘客需利用A1出口嘅扶手電梯同油塘邨往返車站大堂同埋接駁工具嘅車站.
而大部份接駁巴士同小巴路線多數係連接藍田嘅廣田邨,茶果嶺一帶,部份住喺藍田東北嘅居民轉接駁工具往返油塘站,可直接去港島或九龍一帶,唔使搭多一程觀塘綫列車往返藍田站.
- 九巴:
- 14 - 油塘 ↔ 中港碼頭
- 14B - 藍田(廣田邨) ↔ 牛頭角
- 14S - 油塘 ↔ 將軍澳華人永遠墳場(淨係喺清明節或重陽節提供服務)
- 14X - 鯉魚門(三家村) ↔ 中港碼頭
- 62X - 屯門市中心 ↔ 油塘
- 216M - 藍田鐵路站 ↺ 油塘鐵路站
- 259D - 龍門居 ↔ 油塘
- 過海隧道巴士:
- 603
- 九龍專線小巴:
- 23C - 油塘站 ↔ 匯景花園
- 24 - 三家村碼頭 ↺ 藍田啟田邨
- 24M - 三家村碼頭 ↺ 油塘站
- 63M - 藍田(廣田邨) ↺ 油塘站(只限繁忙時間服務)
- 新界專線小巴:
- 108M - 維景灣畔 ↺ 藍田站
利用狀況[編輯]
油塘站係觀塘綫同將軍澳綫嘅重要轉車站.因此每日繁忙時間都有好多乘客喺呢道轉車,往返香港島同九龍東一帶.所有利用東區海底隧道往返觀塘綫同港島綫嘅乘客,除咗要喺原有嘅鰂魚涌站或北角站轉車之外,要經將軍澳綫喺呢個站轉多一程車.因此大部份用呢個站嘅人流係轉車客,往返港島或九龍東一帶.所以,本站係香港九龍觀塘區較繁忙嘅港鐵站之一.另外,車站周邊有多個大型屋邨,學校,鯉魚門廣場及油塘中心,所以用本站出入嘅人流都係居住喺附近屋苑同屋邨嘅居民,中小學學生或者喺附近辦公室返工嘅市民.所以,本站平日都有平穩嘅出入閘人流.
而每逢清明節同重陽節,九巴特別路線14S服務期間,都會出現大批拜山人士由本站去聖安當女書院對開嘅巴士站搭該線上去將軍澳華人永遠墳場.到時警方可能會喺本站A出口實施人流管制,以分流大批拜山人士.雖然喺以上兩個節日嘅正日,14S會暫停服務,但仍然會有大量出入閘人流,而油塘站缺點就係令無數觀塘同藍田區市民轉用巴士前往港島區.
車站歷史[編輯]
早期系統[編輯]
- 內文: 觀塘綫
早喺1970年地鐵擬建嘅「早期系統」中,曾經建議喺而家油塘邨一帶設「馬游塘站」,係油塘站前身,但最後因為早期系統規模縮減,設站計劃被暫時擱置.直到2000年代發展將軍澳綫,油塘地區先有地鐵站.
將軍澳綫[編輯]
- 內文: 將軍澳綫
油塘站喺2002年8月4號啟用.呢個站啟用後,觀塘綫所有列車唔再直接經東區海底隧道過海.觀塘綫同將軍澳綫嘅上行綫總站由香港島嘅北角站臨時改做呢個站,為期2個星期,以方便乘客熟習新轉車安排.同時間,北角站同鰂魚涌站亦暫時改屬將軍澳綫嘅短線,列車離開鰂魚涌站同埋東區海底隧道路段之後,唔再前往藍田站,改行一段新起嘅路段前往呢個站.此外,連接東區海底隧道至藍田站嘅路段亦完全停用.
8月18日,地鐵將軍澳綫一期通車,觀塘綫嘅上行綫總站正式改做新界西貢區嘅調景嶺站,而將軍澳綫亦正式改以位於將軍澳嘅寶琳站做上行綫總站,本站成為觀塘綫同將軍澳綫嘅中途站.
鰂魚涌站同北角站嘅路段改動之後亦成為將軍澳綫同港島綫嘅轉綫站.搭觀塘綫嘅乘客前往香港島要喺呢個站轉將軍澳綫列車,經東區海底隧道過海,再到鰂魚涌站或北角站轉港島綫.
將軍澳綫新行車模式[編輯]
為配合康城站喺2009年7月26號啟用,將軍澳綫喺7月19號開始實施新行車模式.繁忙時間(平日上下晝,星期六上晝)列車以四班做一組,每隔2分30秒一班,頭三班列車將來往寶琳站,第四班就來往康城站.四班列車聯合服務將軍澳站至北角站一段路線,實際上係加密咗班次,但係去寶琳站同坑口站嘅列車就減少,等車時間亦會長咗.
而喺非繁忙時間,若果乘客要去康城站,要喺調景嶺站或者將軍澳站轉康城穿梭列車.
上一站‧下一站[編輯]
列車班次[編輯]
註[編輯]
- ↑ 非繁忙時間要喺調景嶺站或者將軍澳站轉穿梭列車去康城站
- ↑ 地鐵公司 - 油塘站B1出口暫停使用通告


text:
方言
想搵呢個詞嘅第啲意思,睇下(方言 (搞清楚)).
方言係一個語言學術語,英文係Dialect.方言分兩種,一種叫「地域方言」(英文:regional dialect),另一種叫「社會方言」(英文:Sociolect 或 Social Dialect).地域方言係語言嘅地域變體,多數嚟講地域方言係因為大規模移民之後,久而久之演變出嚟.而社會方言係語言嘅社會變體,同一種話因為唔同人嘅職業,階層,年紀,性別差異,而喺講嘢嘅口音,措辭,言談之間會有唔同,例如上流社會同低下層社會嘅人講嘢就有唔同.社會方言之下又有所謂個人方言(英文:idiolect),即係每個人講嘢自己嘅特點.
「方言」相對「語言」[編輯]
通常任何有語言差異嘅社會,基本上每個人講嘢都係講方言,方言相對於語言嚟講,語言屬於一個抽象觀念,因為實際上每個人講嘢都係講方言而唔係講語言.對於語言一個比較實在啲嘅理解,可以講成「民族共同語」或者「民族語言」,即係指一個民族講嘢嘅大圍基礎.例如中國嘅民族共同語就係普通話,但實際上唔同地方嘅人講普通話都帶有方言嘅特性,就算係以標準普通話,即北京話嚟計,佢本身亦係一種地域方言,所以民族共同語其實本身都係以某一種方言作為基礎,所以又有分非基礎方言同基礎方言,但兩種嘢之間都有好多相通.


text:
石頭
石頭,石,或者岩石係一隻或幾隻礦物黐黐埋埋,結合成嘅一嚿嚿固體,天然嘅石可以大體分成三種:火成岩,沉積岩,變質岩.地球嘅最外層(地殼)就係石頭嚟.
分類[編輯]
喺地質學上,石頭跟佢哋含礦物質,化學成分,花紋粗幼,紋理走向,形成過程嚟分類.可以分成火山岩,沉積岩同變質岩.而跟嚿石裏面粒粒嘅大細(grain size)嚟細分,火山岩細分做苦欖岩,玄武岩,安山岩,花崗岩,粗面岩,響岩,脈岩.沉積岩分做頁岩,砂岩,石灰岩,生物岩,化學岩.而由一隻岩石類型變到另一隻嘅叫做岩石週期.
火成岩係由岩槳凍咗之後形成嘅,沉積岩就係啲石頭,沙,泥俾水或冰川移郁,沉底,積積埋埋形成嘅,有時啲沙石撈埋其他嘢;好似生物嘅屍體都會留低痕跡,甚至成棚骨變成石頭,呢啲就係化石.變質岩就係因為地質活動,啲石頭受到大壓力,高溫度令佢喺物理化學上變咗質而形成嘅.
石頭同文明[編輯]
石頭對人類文化同科技有好大影響.早喺二佰萬年前,智人(homo sapiens)同原始人類已經識得攞啲石頭用嚟做架生,武器.直到今時今日,人繼續用石頭嚟整嘢,採礦就係將啲含金屬嘅沙石掘出嚟,提煉金屬出嚟.一笪地方有幾先進就是乎附近有冇同有啲乜石頭可以攞嚟用喇.
文明史將史前分做石器時代,青銅器時代同鐵器時代.火石用嚟點火同造斧頭.雖然喺地球上石器時代嘅文明已經冇晒,石頭繼續用喺起屋同基礎設施.重係而家好多好重要嘅物料,麻石係加工過嘅玄武岩,有磁石同鐵就係由種沉積岩提煉出嚟,喺一啲沉積岩嘅窿窿罅罅就有天燃氣同石油.而玉石(翡翠)喺高溫低壓下形成嘅變質岩處搵倒.重有鑽石同雲石都係.而起樓用得最多嘅石屎,原材料都係石頭度嚟.
人造石[編輯]
而家人類可以造「石頭」出嚟.呢啲石都係裝修物料,現時叫人造石可以係亞加力高分子同氧化鋁合成廚房檯面(Corian 或者 Staron)或者係石粉或碎石加樹脂嘅石板[1].


text:
蘇格蘭皇家銀行
蘇格蘭皇家銀行(集團)(英文:The Royal Bank of Scotland PLC;蘇格蘭蓋爾語:Banca Rìoghail na h-Alba)係一間跨國嘅銀行,總部喺蘇格蘭嘅愛丁堡.以市場資金嚟計,呢個集團係蘇格蘭最大嘅銀行,喺英國同全歐洲排第二,而全世界嚟講就第五大.佢係蘇格蘭嘅其中一間發鈔銀行.個集團除咗一般嘅銀行理財服務之外,重有做保險,公司財務嗰啲.
史[編輯]
間銀行嚮1727年成立.佢響1728年成為全世界第一間有透支服務嘅銀行.
佢同蘇格蘭銀行一路都係競爭對手,佢喺1727-28年企圖收購蘇格蘭銀行,但最後唔成功.
除左喺蘇格蘭發展之外,佢喺十九世紀後期見到倫敦慢慢成為世界最大嘅金融中心,就開始向英格蘭擴張佢嘅銀行生意.佢喺1874年喺倫敦開咗第一間分行.
英格蘭嗰啲銀行唔想畀蘇格蘭嘅銀行同自己爭生意,於是就設法去處理呢個問題.後來呢兩個國家簽咗份約,講明英格蘭嘅銀行唔會喺蘇格蘭開分行,而蘇格蘭嘅銀行嚮英國就只可以喺倫敦開分行.呢條約一直有效到二十世紀六十年代,不過中間都有一啲跨境嘅收購.
佢喺1960年喺紐約再開埋英國以外嘅第一間分行;而家佢係好多個國家都有分行喇.
雜錦[編輯]
佢係香港都有分行,以前係嚮銅鑼灣嘅時代廣場樓上,而且因為佢喺嗰座商廈租得比較多地方,嗰座嘢曾經係叫做RBS Tower(RBS 即係 Royal Bank of Scotland).但後來因為個業主加租加得太犀利,佢喺2006年已經搬咗去中環喇.
出面網頁[編輯]
- 官方網頁(英文)


text:
元係中國史上一朝,由蒙古族阿頭忽必烈響1271年立國,並響1279年滅咗南宋.元朝領土西到新疆,南到緬甸同越南北部,東到鄂霍次克海,北到貝加爾湖.1368年,元朝俾朱元璋嘅明朝趕出中原,1402年冇埋個國號.
元朝嘅歷史係可以追溯到成吉思汗嗰時.嗰個時候蒙古人勢力越嚟越大,之後消滅咗金國,重三次西征,一度走到東歐.於是乎就出咗一個橫跨歐亞嘅大帝國,係人類史上最大.
之不過由於範圍太大,後尾元朝能夠控制到嘅就剩低東亞一帶.元朝喺1279年消滅咗南宋,重三度出兵日本同攻打真臘(柬埔寨),爪哇,之不過都失敗咗.
由於元朝要管嘅民族好多,所以種族之間嘅問題一直困擾住元朝.忽必烈最初起用劉秉忠,許衡,姚樞等等漢族人,之但係好多外族人唔服,所以又用咗阿合馬同桑哥呢啲外族人.呢兩個人專門整頓財政,但佢哋都因為得罪咗漢人,而俾漢人陷害而死[1].
元朝喺忽必烈過身之後越嚟越亂,差唔多個個皇帝都短命,而每一次新皇帝登基都有權力鬥爭.1368年江南一帶民變多多,中央同地方都有內鬥,最後元朝俾朱元璋嘅明朝趕出中原.
元朝嘅農業產量已經有好大進展.好似棉花就係喺元朝嗰陣傳入嚟中國,重開始廣泛種植.由於蒙古人傳統上以畜牧為主,經濟單一,成日需要商品交換,所以元朝都好重視商業.嗰陣時元朝開始建立世界上最早嘅紙幣流通制度,係中國歷史上第一個完全以紙幣作為流通貨幣嘅朝代,比歐洲早400幾年.


text:
擁躉
擁躉(讀音:yõnk dãnt,英文係 Fanatics,簡稱「Fans」或者「Fan」,香港人鍾意讀成FAN屎/FAN士,臺灣人就鍾意用國語「粉絲」)係好迷好擁護啲偶像,球隊,或者事嘅人,即好「狂熱」嘅支持者.
成因同價值[編輯]
俾人擁載嘅人,會稱佢哋為偶像;偶像通常會係一啲歷史人物,舉世名人,組織/國家領導人,知名藝人……等等.亦有人會因應佢自己體會到嘅行為價值,而封個別嘅人做佢嘅偶像.可以咁講,能夠成為偶像嘅人,佢本身一定係有啲值得人欣賞,尊敬同欽佩嘅地方.
除咗人會被擁載之外,其他嘢都可以擁有「FAN屎」,好似足球籃球隊,支持者不斷咁喺場邊打氣,激起隊波嘅鬥志,去贏波,又可以幫手睇鬼;所以有人會話,擁躉就好似第十二個球員.
同義[編輯]
擁躉嘅出現係因為佢哋對一啲人物或事情產生着迷,傾慕嘅精神情緒,所以亦有用嗰樣被擁載嘅人或嘢之後加個「迷」字嚟形容呢班擁躉,好似:球迷,車迷,歌迷,影迷…等.
發燒友亦有類似意思.
形態及影響[編輯]
擁躉可以有好多唔同嘅層次,有所謂「普通擁躉」,亦有俗稱「狂迷」嘅瘋狂擁躉,呢啲稱呼似乎可以代表擁載行為嘅唔同程度.
[未記出處或冇根據].
不過有個別嘅激進擁躉會用非理性嘅態度去表現自己,有啲係希望得到偶像嘅注意,可能只係想偶像望自己一眼,握一握手,將精神情緒推到瘋狂嘅極限,做出完全喪失理智嘅行為;有啲就為咗支時自己偶像而同其他唔同路嘅擁躉鬧交,甚至打起上嚟,最後變成大禍收場.
1983年,當時香港南華足球隊因為喺香港甲組足球聯賽嘅排名好低,最後要面對喺第二年降班到乙組比賽嘅命運,但呢件事就令到一眾擁護南華嘅球迷十分鼓燥,最後演變成香港史上嘅一次大暴動.而喺歐美一啲足球狂熱嘅國家,因為球迷爭執變成大騷亂,大暴動,最後釀成傷亡嘅事亦間唔中都會發生 [未記出處或冇根據].
至於時下青少年喺追捧偶像嘅態度上亦似乎變得比以前盲目,有啲只得三分鐘熱度經常轉換偶像,只會人云亦云;而有啲更加用咗好多本來應該工作或者學習嘅時間嚟追星(呢班人被稱為追星族),除咗浪費大量時間同金錢之外,亦可能影響本身同影響埋偶像嘅日常生活,甚至影響自己嘅前途 [未記出處或冇根據].


text:
PTU (電影)
想搵呢個詞嘅第啲意思,睇下(PTU).
《PTU》係齣港產片,導演杜琪峰,係2003年香港國際電影節嘅開片.
電影資料[編輯]
制作嘅單位同演員[編輯]
- 出品機構:銀河映像(香港)有限公司
- 出品人:李國興
- 監製:杜琪峰,唐慶枝(行政監制)
- 導演:杜琪峰,羅永昌(執行導演)
- 編劇:游乃海,歐健兒
- 主演:任達華,邵美琪,林雪,黃浩然,黃卓玲,盧海鵬,高雄,張滿源……等.
背景資料[編輯]
PTU,即係香港警察機動部隊(Police Tactical Unit,又叫做「藍帽子」),經過嚴格訓練,負責防暴同反罪惡,喺大量人流嘅地方控制秩序,支援第啲警察部門.
套片嘅背景係現代嘅香港,講警方同黑社會嘅瓜葛,圍繞住駐守尖沙咀一隊 PTU 一晚出勤嘅遭遇.
劇情大綱[編輯]
啱啱入夜嘅時份,駐守尖沙咀嘅一隊 PTU 坐住俗稱「豬籠車」嘅警車出勤,期間聽收音機知道較早前喺北角嘅一單解款車劫案裏面,一個頭部中咗鎗嘅警員喺醫院經搶救後傷重不治,車裏面嘅所有隊員為此議論紛紛,而佢哋嘅工作就係喺一片哀傷嘅氣氛之下開始.架車停低喺路口,PTU 各隊員就落車分成兩個小隊各自出發巡邏.
同一時間,反黑組(俗稱「O記」)沙展(警長)肥沙一個人去到火鍋店度遇到黑社會其中一個大哥馬尾同四個細佬喺度食飯,馬尾因為唔滿意肥沙一路咁盯住佢,於是叫四個細佬出去設計伏擊肥沙;當肥沙離開火鍋店一出門口,就見到其中個古惑仔畫花佢架車,於是肥沙就即刻追住佢,另一個古惑仔就用油漆淋到佢架車花喱碌;呢個時候,重喺火鍋店入面嘅馬尾被偷襲,俾個坐後面嘅後生仔從後一刀貫穿心臟,馬尾負傷衝出去截咗架的士,但係個的士佬因為驚得滯,掉低架車落車走咗去(後來因為嚇親而入咗醫院),於是馬尾自己坐咗喺司機位度諗住駕車去醫院,點知頂唔順死咗,而架車就撞咗埋路邊.
肥沙追住個古惑仔追到去後巷邊,佢估到後巷裏面一定有埋伏,於是拎出支配鎗兜後面路,諗住從另外一邊入口入去巷度制服班古惑仔,點知喺巷口俾堆垃圾跣一跣成個仆低暈咗,班古惑仔因為大佬命令,見肥沙暈咗都照樣打咗佢一餐.由女沙展(警長)阿 KAT 帶隊嘅一隊 PTU 小隊發現咗俾人打到不似人形嘅肥沙,於是通知由沙展(警長)阿展帶隊嘅另一組 PTU 到場支援,並且幫手包紥;後來肥沙發現自己唔見咗支配鎗,懷疑係嗰四個古惑仔拎咗去,當阿 KAT 正想通知上鋒有警員懷疑配鎗俾人搶咗嘅時候,同肥沙好熟嘅阿展立即制止,並且要求畀一晚時間幫肥沙搵返支鎗,阿 KAT 喺唔情願嘅情況之下畀佢哋時間搵失鎗.
阿展嗰組一行四人落到一間遊戲機中心搵馬尾嘅表哥阿 MATT,屈佢藏毒,阿展見 Matt 唔多合作,於是轉移叫馬尾個多咀嘅細佬用自己手指捽甩頸上嘅紋身,重不斷咁兜巴摑到佢頭暈暈,迫佢通知馬尾搵嗰四個細佬出嚟,但係打畀馬尾個電話就打極都打唔通;而喺馬尾撞車嘅現場,指揮嘅反黑組陳幫辦(督察)叫手下收集証物同埋將佢哋分類,再等重案組(CID)嚟接手,期間遺留喺現場屬於馬尾嘅電話就唔停咁響.無助嘅肥沙收到陳幫辦電話話有嘢做叫佢快啲趕去,心想呢舖仆街,唯有即刻去模型舖買枝模型鎗,然後趕到現場.佢見馬尾喺証物袋入面個電話係咁響就想去聽,諗住會有支鎗嘅消息,但係俾陳幫辦阻止,不過肥沙就趁收集証物嘅同事唔為意,靜靜雞聽咗個電話;遊戲機中心嗰邊阿展拎咗電話一聽發現原來係肥沙,先知道馬尾已經俾人殺咗,於是離開遊戲機中心,去搵專做假信用咭嘅線人.阿展叫隊員阿泰將個線人打到抖唔到氣,查問到嗰四個古惑仔嘅藏身之所,原來喺一棟舊樓嘅其中一個單位.打緊人嘅途中,大隊入面負責內外務嘅傳令員嚟到搵阿展,想話跟佢學吓嘢,但係幾個人都唔想畀佢知正喺度搵緊失鎗,於是呢個傳令員喺唔知做咩嘅情況下跟住阿展佢哋四圍巡.馬尾死亡現場嗰邊,因為重案組女幫辦(督察)MADAM 張殺到,肥沙臨急臨忙之下竟然將馬尾個電話同自己一樣型號嘅電話掉換咗都唔知.
肥沙去搵其中一個江湖中嘅老叔父肥祥叔打聽,點知肥祥叔話佢知做龍頭大哥嘅大眼喺度搵緊佢,想佢通知O記同其他手足提供保護;原來馬尾嘅龍頭老豆禿頭一口咬定佢個仔係俾大眼搵人殺死,大眼怕會掀起江湖嘅一場腥風血雨,所以想暫時暱埋避一避風頭.同一時間喺同一條街嘅另外一邊,MADAM 張亦都喺度向做臥底嘅貓仔攞料,但貓仔做得太耐臥底沉淪咗,於是俾 Madam 省咗一輪,要佢積極咁搵大眼出嚟查清楚件事.
阿展一行五人一路行到懷疑搶鎗嗰四個古惑仔嘅藏身唐樓,幾個人破門而入,剩係見到有三個女仔喺度喊,原來喺阿展嚟到之前,嗰四個古惑仔俾佢哋頂爺禿頭派人捉走咗,三個女仔重俾個班打手打咗一餐.離開單位之後,阿展即刻諗住打畀肥沙,但係接電話嘅竟然係重案組 MADAM 張嘅手下,阿展一聽唔對路就即刻收線;MADAM 張聽到裝喺物証袋裏面嘅電話居然係搵肥沙,於是懷疑之下叫手下去查吓個電話嘅物主同埋有咩號碼記錄.而肥沙嗰邊,佢手機不斷有好多人打嚟搵馬尾,直至馬尾個老豆禿頭打嚟,肥沙先醒覺到個電話唔係自己嘅,於是肥沙乘機約禿頭會面希望打聽失鎗下落,去到禿頭間貨倉時見到嗰四個古惑仔俾禿頭執行緊家法,將佢哋剝晒衫褲剃光晒頭,分別困喺四個細鐵籠入面;禿頭知道肥沙同大眼有連絡,於是要肥沙搵阿大眼出嚟講數,作為交換失鎗嘅條件,令到肥沙好難做.
天空忽然落起雨上嚟,PTU 嘅隊員紛紛去到指定地點等豬籠車嚟派雨褸;等緊嘅時候,肥沙打畀阿展要搵佢斟斟,阿展就約肥沙兩點鐘去中國冰室度會合.警方每次巡邏嘅時候,都要去到某啲巡邏路線嘅簽到箱攞本簽到簿報到,警員係要喺指定時間到達,如果有誤時就一定要向上頭解釋.肥沙喺茶餐廳度要求阿展唔好喺原定嘅四點去廣東道簽到,想佢四點半先簽,阿展左右為難,但係因為一早拍咗心口要幫手,所以默許咗;MADAM 張喺茶餐廳門口認得肥沙架佈滿黃色漆油嘅車,於是走咗入去,點知撞到正想走嘅肥沙,MADAM 張即刻質問點解佢個電話會裝咗喺証物袋裏面,肥沙一聽到即刻掉頭走咗去;MADAM 嘅手下追唔到肥沙,於是 MADAM 張就警告班在場嘅 PTU 隊員唔好幫肥沙隱瞞,唔係就會有麻煩.
喺廣東道口,有個成身行裝拎住旅行袋嘅黃衫後生仔企喺碼頭仔邊向黑漆漆嘅大海張望,等緊嚟接載嘅舢舨;肥沙就喺碼頭側邊嘅公眾電話亭打畀禿頭,話畀佢知大眼四點會喺廣東道呢度出現,於是禿頭即刻揸車出發.另一方面,MADAM 張由貓仔口中得知禿頭會去搵大眼,叫佢跟住禿頭就可以搵到大眼.呢個時候,阿 KAT 一隊人正喺廣東道附近發現咗好多架俾人惡意破壞嘅車,啲車嘅車門玻璃都俾人整到爛晒,重響晒防盜警鐘,不過就唔見有人,於是幾個人就埋伏喺路邊度等待犯人嘅出現.呢個時候,跟住阿展一隊人四圍遊嘅傳令員發現阿展佢哋冇跟住原定嘅路線前往簽到地點,於是就向阿展提出.阿展立即命令手下慢慢查清楚對面一個路人嘅身份證,同時記得要Call 翻電台留低紀錄.傳令員知道阿展咁做係同肥沙有關,雖然佢唔知咩事,但佢就勸告阿展唔好因為肥沙單嘢而令到成隊人有麻煩;阿展諗諗吓亦覺得有道理,於是帶住隊人往原定路線廣東道進發.
以下落嚟嘅一連串劇情係喺好短嘅時間內發生:
- 又再有汽車防盜響起警號,阿 KAT 等幾個慢慢咁向住聲音進發,當暱喺廣東道右邊一架泊好嘅車後面觀察時,見到個刑事毀壞者原來係一個踩單車嘅細路!佢掟爛啲車門玻璃,跟住開門偷晒啲擺喺櫃桶仔嘅碎銀;
- 呢個時候,大眼架車喺廣東道街尾轉入,停低喺廣東道左邊停車位;
- 肥沙喺T字路口電話亭前面望入廣東道見到大眼落車,跟住又見到禿頭架車由佢右邊而嚟轉入廣東道,一直去到大眼架車迎面冇幾遠停低;大眼見到前面架車落車嘅竟然係禿頭,先知道肥沙呃咗佢,於是好嬲咁遠遠望住呆企喺路口嘅肥沙;
- 肥沙望住街裏面兩大龍頭對峙,跟住又一架車由佢右邊駛過嚟,經過佢身邊時見到 MADAM 張同手足喺車度;架車停喺肥沙左手邊冇幾遠,MADAM 張就喺車裏面靜靜咁監視廣東道裏面嘅動靜.
- MADAM 架車呢頭停低,佢迎面就嚟咗架的士,的士打橫正正停喺廣東道口肥沙前面冇幾遠,放低咗三個又係滿身行裝嘅男人,跟住嗰個等船嘅黃衫後生仔就跑上嚟迎接佢哋;
- 阿展一班人跑到嚟廣東道,由街尾一轉入嚟就見到咁嘅情況:
- ⊕肥沙 □MADAM 架車 ▽禿頭 ▲大眼
- ●旅行袋男人 ◎阿展一隊人 ⊙阿KAT一隊人
-
- ────────────────
- ●●●● ⊕
- □
- ────┐ ┌─────
- │ │
- │▽ 廣 │
- │ 東 │
- │▲ 道 │
- │ ⊙│⊙
- │ ⊙│⊙
- │ ◎ │
- │ ◎◎◎◎│
- │ │
四個週身旅行袋嘅男子企喺路口,見到街尾阿展一班警員正慢慢咁行緊過嚟,於是各自喺旅行袋裏頭拎出重火力嘅鎗械準備向街裏面開火,而兩組 PTU 因為一早已經按住鎗袋戒備,一見勢色唔對,就即刻掹鎗向四個男人開火嚟個先發制人;原來佢哋就係較早時候係北角持械行劫嘅四個賊.同一時間,大眼同禿頭亦各自拎出短鎗向對方開火攻擊,直至雙雙倒地.肥沙因為冇咗支警鎗,袋住支係膠鎗,唯有即刻搵地方暱埋;而 MADAM 張本來想同班賊駁火,點知一開車門支鎗就跌咗落地,嗰個黃衫賊人見到佢想執鎗就即刻向佢開火,嚇到佢縮返入架車度唔敢出嚟;個黃衫賊見到肥沙經過 MADAM 架車走咗去,於是喺後面窮追不捨,一路追到去肥沙先前俾人襲擊嘅後巷,點知肥沙跑跑吓又喺呢條後巷度跣親仆喺度,不過今次冇暈底,重喺垃圾堆度摸返自己把失鎗!佢回身一鎗,就將緊追到巷口嘅黃衫賊打死咗;至於另外嗰三個賊人亦都因為突擊失敗而全部死晒.
四個械劫賊人死晒,兩大黑社會龍頭又死埋,而肥沙搵返支配鎗成個人輕鬆晒;臨尾肥沙重寸Madam 張,教佢向天開兩鎗叫做參與咗鎗戰,到時寫份靚Report博吓獎賞.事後各警員夾埋口供講自己點樣神勇開火擊斃悍匪,之前所有嘢如過眼雲煙.呢單因為搵失鎗而引發嘅一連串事件,喺個細路踩住單車嘅吱吱聲之中告一段落.


text:
上星期六係十日內第三次去「三星」食晏.可能因為頭兩次去都係閒日,所以唔需要等位.其實,第一次係要等.不過唔係等位坐,係等「三星」開門.由於有過兩次經驗,所以以為兩點三去到,應該一定有位啦!點知去到門口見到已經有幾個人「棟」咗係到等位.
亦都持住有經驗,所以不以為然.因為之前見廚房都幾有效率,所以諗佢轉枱都應該幾快.點知上當!一等就等咗差唔多九個字!個廚房完來完全踢哂腳!一路等都覺得好奇怪,點解明明好地地有兩張可以坐四個人嘅枱,佢地只係每張枱俾兩個人坐.
最初以為門口張四人枱未人齊
點知,翻枱後都係俾兩個人坐.最後嗰張都係四人枱
坐低後,唔覺意聽到原來因為廚房跟本做唔切,所以先唔放太多人入去.我仲聽到原來樓上都有位,不過無開.我諗原因都係因為做唔切.不過,其實廚房咁踢腳除咗係因為人多之外,仲有係因為落單過程混亂同廚房經常出錯.好似我叫嘅麻辣三星牛肉麵就無咗牛肚同牛筋.連落單個哥哥一睇都知道錯咗.廚房二話不說即刻加番俾我.除咗我之外,坐我隔離嘅人客亦都遇上同一錯漏.不過,又真係唔可以怪個廚,因為我見得佢一個人煮麵.另外,因為我坐係open kitchen嘅 counter位,所以我見到佢一路用個背脊對住我煮麵嘅時候,一路要不時轉身睇住放哂係counter上面嘅手寫單.咁又點會唔睇錯單呢?本來我食一碗麵,好快食完走得(計埋整番好碗麵),想埋單走人先知原來廚房話無見過我係落單時一齊叫嘅外賣(係買俾老婆係屋企食,好彩佢無嚟,唔係實媽媽聲).如是這,又坐咗十幾廿分鐘等外賣.不過,雖然錯漏百出,但係幾個後生仔都期實做得好賣力,服務態度亦都唔錯.
到咗真係可以埋單嘅時候,係門口收錢嘅哥哥同我講唔見咗我張單,問我介唔介意話俾佢聽我食過啲乜
漏咗牛筋同牛肚嘅麻辣三星牛肉麵
「人齊」嘅麻辣三星牛肉麵
買比老婆嘅外賣:紅燒三星牛肉麵,滷牛肚同炸花支丸
第一次試嘅紅燒三星牛肉麵
珍珠奶茶
滷大腸,滷牛肚
滷豬頸肉,滷蛋
見我食得咁乾淨就知好食啦!
第二次試嘅魯肉飯


text:
如果方便既,我諗實多人
點評
回覆:大角咀開playtown
呢間野D員工係超級不知所謂架, 經理直頭唔知咩叫服務態度.
我之前係團購買左COUPON約左日期, 但到當日個細路發燒去唔到, 於是打去改期, 點知條唔知男定女既經理話:
經理: 無得改期, 唔黎就無得改期同退錢,
我: 你地無講WOR
經理: 團購條款寫得好清潔架啦, 邊個叫你買之前唔睇清潔
我: 咁係咪個細路發燒都要照黎?
經理: 總之你今日黎我地都會照比你入去玩啦!
我: 你叫咩名? staff number幾號, 我要complaint 你既態度
經理: 總之你今日黎我地都會照比你入去玩啦! 我係呢度最大既, 你同我講啦
(嘩真係火都黎呀, 呢條X人真係WELL TRAIN LOR.)
我: 我問你叫咩名呀!
經理: jeff呀!
我: 點串呀?
經理: jeff都唔識串呀! (嘩pk到呢)
我: 我唔識字架咁點呀!
經理:總之你今日黎我地都會照比你入去玩啦! 係咁啦.
你地話, 呢d係咩服務態度呢? 環境又唔安全, 員工態度又唔好, 而家唔洗比錢架咩! 我一定一定唔會去, 唔洗錢都唔去.
後話: 經我睇完又睇, 再睇d TERMS後, 係無講唔可以改期, 只有話如當天不出席亦當coupon已使用, 於是我去消費者complaint, 已開file.
希望各位媽媽唔好再比錢仲要受氣.
只係打算係我BB生日去玩 (係平日).. 咁我請左假, 早四日打去BOOK都話FULL晒?! 我心諗你團購得幾個位嫁? 平日+四日前打去都無位.. 唯有帶BB去第二度玩~~~


text:
其實太瘦做gym跟本無力舉野, 要練好深層肌肉先夠力去做, 唔係真係浪費時間, 舉得唔夠重肌肉無feel跟本生唔大 小弟186cm 之前110磅 依加一路打拳一路舉重 增到155磅 :o) :o) 食多d飯ok 跟本唔洗咩奶粉#kill2#
打咩拳?
打boxing 練手 背 腳
屌,我都係瘦仔,我都覺得太瘦根本一開始都無力舉野
舉埋d輕到仆街又好似冇撚用咁
唔好戇撚尻啦,肥既話會舉得重d咖咩?
你唔舉又何來會有肌肉增長呀?係人都玩輕先咖啦
無人可以一訓低就bench每邊兩個大餅咖
健身心急無撚用咖,瘦人咪由輕開始囉
人人都要開左個頭先咖,唔好學人諗一步登天啦高登仔
我唔怕衰咖,我見夜先同你講啦,我開始玩果陣,淨係用條空bar黎做bench press,玩好個姿勢,都玩撚左成個尻幾月,先搵到個感覺,知道完來要鎖肩先唔會用晒手力咖喎,知道落到邊一點先唔會傷到個膊咖喎.
健身千奇唔好怕醜平樣衰,再樣衰D再醜既我都試過:)
師兄我想問下推胸點想鎖肩
我而家習慣係:拉埋背後嗰兩舊骨,谷一谷胸先推,o唔ok?
因為我發覺成日而家係外圍大,中間冇乜大到:~(
好多動作都要鎖肩先有用,特別係背/胸既動作
好多人唔鎖肩做,用晒手力去拉去推,咪用錯晒力練唔到野
要廷撚腰骨+唔要寒背,2隻手去背方向夾緊,膀頭唔要豎起,胸部要好明顯show左出黎既
咁先叫收左肩
玩胸起碼都要幾個動作,
可以先用啞鈴推上胸,平胸,再做上胸飛鳥,平胸飛鳥
之後barbell推上胸,平胸 ,唔用barbell用史密夫機都得
最尾就做蝴蝶機
果d乜撚野增肥再增肌既on9理論,我諗好多巴打都解釋過好撚多次係唔關事既
增肥係增脂肪,脂肪係肥肉,唔撚係肌肉,肥肉係變唔到肌肉的,唔好再on9攪錯晒
要增肌既,要少食多餐,食既唔撚係要餐餐m記,公仔面,炸雞呢d
而係食面包,飯,雞肉(唔炸)等等高碳水化合物既野
再配合每隔2~3日一次既做gym,每次訓練一組大肌肉+小肌肉(eg:背+2頭3頭 or 胸+3角 or 腳+腹等等)
訓練既重量,組數要岩,姿勢要正確,針對正所練既肌肉
持之以恆,咁先有用


text:
石灰
石灰係含鈣嘅其中一類礦石,又或係用呢類礦石整出來嘅礦物,主要成係碳酸鈣,氧化鈣同氫氧化鈣.礦石主要石灰岩.係其實石灰來源唔單止係來自礦石,亦都可以係蠔殼,貝殼,珊瑚呢類有好多碳酸鈣嘅生物.氧化鈣通常叫做生石灰,而氫氧化鈣就叫做熟石灰.佢哋之所以分生熟,係因過處理過程嘅先後.
通常石灰都係講熟石灰,因為生石灰都幾危險下.
石灰係無論係起屋,化工定耕田都會用得,用途好廣泛.響史前時代人已經知道佢嘅用處.
制作[編輯]
自然界通常係碳酸鈣,係用來做其他兩種石灰嘅材料.大自然嘅甲殼,石灰岩,石灰石等就係天然嘅石灰.要整其他石灰,傳統做法係就將材料整碎佢,同啲炭撈埋,放入個窰度,再放一浸乾草.個窰頂係通氣嘅,而窟底係有留窿畀空氣入.跟住就放火等佢燒,呢個時間就同個窟打氣,等佢燒旺啲,將所有石灰材料燒到好熱,大概攝氏825度到.燒夠六個鐘,石灰材料啲二氧化碳走晒出來,就變成鹼性都極之強嘅生石灰喇.生石灰可以強到揦[1]爛嘢.呢個過程就係叫做熱分解.
等佢響個窰度攤凍一日,就剷晒佢出來,堆埋一堆,然後加水.咁就會有好多煙走出來,呢個時候,就變成熟石灰.熟石灰無生石灰鹼性咁強,但係仍然都幾強下.由佢等一日,等佢全部都轉晒做熟石灰.
最後用個篩將啲渣隔走,淨低落來嘅石灰就包埋來賣.
級數[編輯]
石級可以跟佢粗幼分三級.最粗嘅係沙灰,用來批牆.其次係塵灰,用來批天花板.最幼嘅係上灰,用來整皮革.
用[編輯]
田落咗石灰就無咁酸,亦都可殺蟲.落落水度可以改善水質.整批蕩會用到.
石灰可以測試有冇二氧化碳嘅存在.如果石灰遇到二氧化碳,會形成乳白色固態物質,即係碳酸鈣,水亦會喺呢個時候形成.如果再繼續將二氧化碳加入去碳酸鈣同埋水嘅話,碳酸鈣同埋二氧化碳就會溶喺水裏面,而碳酸氫鈣就係呢個化學反應嘅產物.
注[編輯]
- ↑ 音"那",腐蝕之意


text:
黑店元朗大棠路"衫友"車房"聞"哥
大約九個月前小弟部MOVE壞咗個Turbo,咁就經我老表介紹,去咗呢間"衫友"車房,搵咗呢個阿"聞"哥整車,點知換完個Turbo之後,個bar表個bar數竟然可以去到1.2(未壞前個bar數最高都係0.7),
條死氣喉又嘈到連音響都聽唔到,自己又唔係好識喎,咁阿"聞"哥又話係咁喎,咁我都算嘞,又唔係咩靚車,又唔係成日揸,最多行車時咪就下囉!點知一個唔好彩,响三個月前我部車就俾差佬捉咗去朗月街驗車驗嘈音,咁我就攞咗部車去第二間車房度換條死氣喉之後咪自己揸出驗囉,點知就唔Pass,個驗車官就話"死氣喉排出過量廢氣",自己搞就緊係驗唔到啦,咁我就搵番"衫友"車房"聞"哥叫佢幫我搞啦,
阿"聞"哥呢佢就話掂嘞,同我加夠兩個催化,個轉數較低小小,佢就話整完幫我揸去再驗過,點知搵車房搞驗完都係唔Pass,咁無計啦,唯有排到5/10再驗第三次啦,因為第三次驗要開始罰錢,所以呢次點都要驗到,咁我就同阿"聞"哥講叫佢同我唸唸計,佢就緊係乜都話掂啦,呢次佢就話同我換個條原裝死氣喉,又話拆咗個Turbo當NA車去驗,點知最後都係驗唔到,呢次個結果就話個"遮鈴"漏氣,影響個出氣又乜又物,又話排到14/10再驗過,咁我就緊係唔信佢啦,就叫個fd幫我去攞番部車,因為我個fd响"戴槍"度做,假假地都叫大公司,佢又係做整車嘅,呢d嘢就緊係佢熟個我啦,點知前幾日8/10我個fd去到呢間"衫友"車房度攞車,牌簿同啲文件,但阿"聞"哥話我部車响九龍,個Turbo拆咗出泥,未裝番,叫我個fd聽日再去攞過啦,都唔知呢個"聞"哥堅定流,最慘就係唔知佢會唔會拆咁d嘢出泥,不過咁都無計,因為我對呢間"衫友"車房阿"聞"哥無晒信心,第日9/10咁我個fd就再去攞,好彩最後都攞到,咁阿"聞"哥話係咁意收番千六蚊(因為第二次驗唔使罰錢,第三次先要,所以當收一次人工千六蚊),咁都無計架,都要俾,最緊要攞得番部車,點知我個fd攞埋d文件後,原來唔係14/10驗,係26/10驗至真,咁阿"聞"哥咪即係"話"14/10出去驗又收多我一次錢?咁我個fd又幫我睇下架車有無俾人拆咁d嘢,好在就無,之但係連拆個嘢嘅痕跡,即係由頭到尾根本無整過嘢就揸出去驗啦,同埋我個fd話根本個Turbo啲出入氣唔啱,個bar數無可能去到1.2,再聽我個fd啲行家講呢間"衫友"車房原來真係一間黑店,所以咁多位朋友如果睇完呢編文章之後,有機會千期唔好去呢間車房整車或者買車,無謂有不必要嘅損失!!
ps:我老表就去開呢間"衫友"車房整開車,大家話我好唔好同佢講聲叫佢留意下呢?


text:
是日星期6, book左19:30
19:15黎到, 只係半滿
坐位方面, 除左最入面有sofa位(約可坐10個人)
其餘都是普通sofa坐椅
坐位唔算逼
set方面有7款選擇, 包湯, 麵包, 同$22或以下之野飲(貴過可補差價)
基本上除左一般凍檸茶, 咖啡之外, 其餘都係$36-38
另有廚師精選, 但佢個價錢就唔跟餐, 要另外加$25先跟餐
湯有紅白湯, salad係另加$8先有, 另外加$20仲可以有cake, 有2款cheese cake選擇
餐都跟飯/意粉/薯菜, 薯菜係薯角來的
雜扒餐都幾足料, 有牛扒, 腸仔, 雞扒, 豬扒同煙肉
食物其實普通, 揀哩度主要諗住哩度冇咁多人, 可坐耐d
但估唔到野飲方面有驚喜, 本身好鍾意朱古力, 所以o係出面食野成日叫
但奈何好多都好淡, 但哩間野使耐到最後, d冰融左d, 都唔淡
有朋友叫焦糖朱古力就話甜左少少
哩度雖然唔係主打玩board game, 但都有幾塊野玩
猜猜畫畫, UNO, deal, 大富翁, 層層疊....都有
黎之前睇評語話哩度比較靜所以揀哩度
但可能weekend關係, 又有人玩board game, 冇想像咁靜
但又唔算好嘈
仲有免費搭羅占卜tim


text:
富康花園
富康花園(英语:Beverly Garden)是一個位於香港西貢區將軍澳的私人機構參建居屋屋苑,其屋苑之發展商為其士發展國際有限公司全資附屬公司祥龍興業有限公司(Talent Luck Limited)發展 , 由周氏建築師事務所有限公司(周念申建築師)設計,耀榮建築有限公司承建,而管理公司為港深聯合物業管理有限公司.於1998年9月11日落成.富康花園在西貢區議會跟君傲灣一起共同組成Q11富君選區.
簡介[编辑]
富康花園屬於居者有其屋計劃第19期甲(第一期)及乙(第二期)的屋苑,位於將軍澳唐明街一號,鄰近有多個大型屋苑以及於2008年底落成的將軍澳運動場.屋苑包括有3座39層高和7座40層高的住宅樓宇,共有3966個單位.屋苑亦建有商舖,有蓋行人通道連接各座住宅大廈及其他休憩遊樂設施.區內亦有大型商場及街市.富康花園附近交通方面,只需步行數分鐘便可抵達港鐵將軍澳站.鄰近亦設有巴士站及小巴站.富康花園內亦設有月租車位,可供居民泊車.屋苑內設有幼稚園,附近亦有多間中小學校等各種社區設施.
設施[编辑]
每座亦設有斜路,方便傷殘人士出入.每座之間設有有蓋行人通道,亦設有小型商場.屋苑設有業主立案法團,經常舉辦屋苑活動給住戶參加,例如元宵晚會,中秋晚會等.


text:
隨住時代進步,好多日本AV女優嘅技術亦日漸提高,以十年前仲未普及嘅潮吹為例,依家唔少女優已經深諳此道,而且仲顯示出龐大出水量,好似著名嘅紅音螢以及大塚咲咁,更加可以爆發出擎天水柱,至於新人瀨名一花嘅散射式潮吹亦唔輸蝕噃.
日本AV界有唔少名廠都相當值得留意,好似S1咁新人又多又索,舊人亦技術高超,而同一集團嘅MAX-A亦不容忽視.先講佢嘅舊人,單係一個小倉奈奈就已經夠晒煞食,因為佢擁有童顏巨乳,素有蒼井空二世之稱,同一時間其連環潮吹絕技更令人嘖嘖稱奇.不過,其潮吹一姐嘅地位好有可能被後輩代替,而擁有如此能力嘅女優就係瀨名一花.今年20歲嘅一花樣子清純嫩口,誘發出少女嘅可愛同陽光氣質.身材方面,一花雖然上圍瘦削,唔能夠滿足普遍巨乳迷,但係勝在夠薄身,水蛇腰加上圓潤玉臀足以彌補不足.另一方面,最值得一讚嘅係阿妹佢嘅肌膚又薄又鮮嫩,亦正因為夠薄皮,所以MAX-A就以「透明感No.1」嚟形容佢.
見到一花個樣咁純品,而且皮膚白滑得有一種神聖不可侵犯嘅感覺,但係其實阿妹骨子裏絕對唔單純.MAX-A呢間廠一直都以發掘美少女為己任,不過由於此類型女優太多,為令出品更加多元化,所以就特別將一花打造成為淫邪小惡魔.阿妹佢經過廠方調教之後,演床上戲多作主動,其如狼似虎,欲一舉將男優快速引爆嘅動態相當有威勢,外表同演出之間嘅正邪反差,令場面更具刺激感.不過,男優面對佢都唔係冇辦法,皆因一花體質超級敏感,要害經指技一挑一撥,就令佢呻吟大作,再加多兩錢肉緊,一花更加會爆發連連潮吹,噴出一批又一批嘅水珠來,直情好似開着浴室個花灑一樣.更令人蔚為奇觀嘅係,水珠連綿不絕,真係睇見都驚阿妹佢脫水.
年齡:20歲
身高:5呎3吋
三圍:32-22-31
推介作品:《Splash!川流不息的潮吹》
推介場口:本作分為四大段落,每個段落當中,瀨名一花都會盡展自己鮮嫩又具透明感嘅胴體,最重要係每場都會表演其高超潮吹絕技,大家一定會覺得滋潤無比.
撰文:賢


text:
尤德觀鳥園
尤德觀鳥園(Youde Aviary)喺香港公園內,佔地3000平方米,係世界上最大嘅觀鳥園之一.觀鳥園嘅雀仔可隨意喺遊客面前周圍飛.
設計構思[編輯]
市政局管嘅香港公園喺1992年9月開放啱啱起好嘅觀鳥園畀市民參觀.觀鳥園以已故港督尤德爵士命名.佢響1982年至1986年做港督.
觀鳥園有一條行人天橋,設計到輪椅都行得;遊人可以響唔同高度睇樹,植物同雀仔,同埋由唔同角度欣賞園內嘅全景.
園內底層設有淺水池同小瀑布,流向園內地勢較低嗰邊,最後喺一個大型水池滙合.呢個水池同位於園外出口嘅小型人工湖相連,響禽流感出現前,人工湖係欣賞水禽嘅地方.
喺觀鳥園嘅入口度展出咗唔少圖文並茂嘅資料,介紹熱帶雨林嘅結構同生態系統,而且重特別介紹林內雀鳥群落.出口位於園內地勢較低嗰邊,遊人可以沿住行人天橋單向漫步而下,沿途設有多個觀景台.
為免觀鳥園內出現礙眼嘅支柱,建築師用咗4個跨越整個觀鳥園嘅巨大拱架,將不透鋼圍網托起嚟.圍網覆蓋範圍約3000平方米.上蓋最高點離園內底部達30米.
除咗現有樹木,觀鳥園內外亦種咗大量植物;假以時日,會遮住大部分圍網.
展覽主題[編輯]
馬來群島係一個植物區,範圍廣闊,由馬來半島同大巽他群島(即蘇門答臘,婆羅洲同爪哇),菲律賓同所有印度尼西亞島嶼起,伸展至新畿內亞同俾斯麥群島.
呢啲雨林有地球上最高嘅雨林樹木,亦係多種動物棲息之地,其中包括一啲世界上最靚嘅雀仔.
雀仔品種[編輯]
觀鳥園嘅雀仔,大多嚟自馬來群島,但近年亦有飼養本地鳥種,例如珠頸斑鳩.有響地上棲息嘅雉雞,鷓鴣,鳩鴿同鶇等.有啲品種,例如產新畿內亞嘅鳳冠鳩,而家重瀕緊危.重有大眼斑雉,擬啄木鳥,鳴禽類等.總數大約90品種近700隻.
以前有養馬來鼷鹿,響觀鳥園內自由奔跑,而家無養嘞.
植物品種[編輯]
起觀鳥園之前,山谷已經有一啲成齡樹;公園施工期間,呢啲樹木大都得以保存.此外,觀鳥園亦種咗好多樹木.
園內盡可能引入源自馬來群島嘅植物或相似品種,以適應香港冬天.
樹木品種主要係無花果樹(例如唔同品種榕樹),木棉,石栗,棕櫚樹,竹及羊齒植物等,豐富林內植物品種.
水禽湖[編輯]
水禽湖位於觀鳥園旁邊,原本係養塘鵝同其他水禽嘅地方.自從禽流感爆發後,為免受到感染,塘鵝已經搬咗去園內飼養,水禽湖亦都唔用.
2005年9月,觀鳥園從澳洲買咗3隻塘鵝.如果水禽湖未棄用,應該會喺呢度養.
雀鳥展覽區[編輯]
由於大隻嘅犀鳥會捉其他雀仔食,所以觀鳥園編咗佢哋去入口旁嘅展覽區內,展覽區而家重整緊.
開放時間[編輯]
每日上晝9:00至下晝5:00
入場費[編輯]
唔使錢


text:
同名同姓
會有諗過數數世界上有幾多個同自己同名同姓既人嗎?如果遇到完全唔相識但同自己同名同姓既人,我諗個感覺會幾特別.記得係我十四五歲第一次走上去香港圍棋協會個陣,位當席女秘書就話我聽有個台灣女作家又係叫『曉陽』,所以最初見我個名個陣,仲以為我係女仔.後唻我係學校圖書館搵到呢位女作家既作品,知道佢叫『鍾曉陽』.不過係唻自香港而非台灣,或者係佢既作品係台灣收歡迎 D . (都有唔少香港歌手係係台灣紅再走返唻香港,如王傑同周華建等) 不過呢位作家既作品,我由始至終都無打開去睇過.
同名但非同性都算幾邪,但同名同姓都有唔少.我係 TCL BBS 做Unix 板板主個陣,就經常走去台灣搵料做轉貼.有一次就發現左真係有位 台灣人我同名同姓,仲寫左唔少關於 Unix 同 Internet 既文章同書籍,亦曾為 alt.chinese.big5 寫過一份 Big5 環境 FAQ .我用過 d search engine 搵過,搵到香港都有個,做地產既. 似乎我算係叫『曉陽』之中,最無乜用個個. ^_*
同名同姓,有 d 仲係不同性別,有乜感覺?幾得意,不過好彩當年我 d 同學仲未有呢個程度去玩呢個名,最少我唔會有情書 個情況. ^_*
- search 陳曉陽 in AltaVista
- search 陳曉陽 in Google
PS. 同名同姓(二)


text:
今晚收左工!仲要同阿媽去銅鑼灣睇家私,因為屋企裝修!其實爆累,但無計,頂硬上!
去IKEA前打算搵餐好野食!點知都係唔太滿意既一餐!
入到餐廳...無乜人,好多空位,被安排到一個近窗口位置,仲好近一個自彈自唱既叔叔
佢自己一個唱,所以我覺得嚴格黎講唔算live band
仲要唱到好細聲,佢唱緊咩文既歌都唔知,不過甘都好,太嘈傾唔到計,安排佢係度都旨在營造下氣氛遮!
餐廳環境都好有泰國feel喎!燈光暗暗再加上有點泰國佛像擺設,同埋地方都好大,適合大班人幫襯!
兩個人唔可以叫甘多野食,我們淨係擇有兩樣:
1. 軟殼蟹南瓜 (真實名稱唔記得,但道菜係得呢兩樣野)
軟殼蟹份量奇少!d南瓜原來係炸既!真係估你唔到
其實味道都還可以,加上隻辣辣地酸酸地既汁,幾香口!炸到唔係脆卜卜,而係幾林
媽鐘意脆點,我就無乜所謂,除非食薯條先鐘意脆點
2. 椰汁
呢杯野收$30真係好唔化算啊!
裡面全部都係冰之餘,仲要無味既!叫完後俾阿媽鵝左勁奈!
3. 南瓜炒飯
呢個飯無乜味!阿媽鐘意佢個殼,因為有南瓜係裡面俾佢摑黎食!但佢話d南瓜都麻麻地,都係無乜味!
我們仲吃淨好多,最後打埋包,俾我聽日帶
服務方面都唔錯,頻頻加水,唔趕時間既又可以坐好奈!但食物方面真係唔係好得,仲要唔係平,兩個人加起三百,阿媽之後兩日都係度呻!有時好怕同佢食飯!


text:
貓頭鷹
貓頭鷹,係鴞形目(學名 Strigiformes),係鳥綱中嘅一個目.有超過130種.響所有大洲(南極洲除外)都有.大部分種係夜行食肉動物,而其身體特徵同生態配合得好啱.
鴞形目特徵[編輯]
本目鳥類嘅大細差好遠,大隻例如鵰鴞體長去到 90 cm,細嘅例如東方角鴞體長唔到 20 厘米.
本目鳥類頭大,嘴短而粗,嘴尖成鉤狀.兩隻眼向前,眼同個頭嘅比例相對大,係本目鳥類共有,同其他鳥類嘅區,頭部正面嘅羽毛排列成面盤,部分種類具有耳仔壯羽毛.對眼,面盤同耳仔嘅分佈同貓好相似,本目鳥類俗稱貓頭鷹.
本目鳥類嘅耳窿喺頭嘅兩側,分佈同形狀都唔對稱,有利佢哋係黑麻麻嘅還景準確確定聲音嘅來源.
本目鳥類瞳孔大,多啲光入眼,視網膜中視桿細胞(只有一種視覺色素,即視紫紅質可以分辨明暗,唔識分辨細節同顏色)非常之多,冇視錐細胞(喺強光刺激下,有三種視覺色素,能分辨細節同顏色),以至眼內成圓柱狀(而唔係球狀),對弱光亦好敏感,適合夜間活動.
長耳鴞嘅耳孔由於柱狀嘅眼球有堅硬鞏膜環支撐住,所以眼睛並唔可以向唔同方向轉動,要望唔同方向嗰陣,需要轉動整個頭部.亦因此本目嘅鳥有著靈活嘅頸骨,頸部可旋轉270度.另外,眼中有3張眼瞼,上眼瞼會響眨眼時放下,下眼瞼會響睡覺時蓋上,而中眼瞼係一線狀組織,會響眼面上下移動清潔眼面.同其他雀鳥唔同嘅另一地方,係佢哋雙眼向前,視區重疊,可因此分辨到距離.本目雀鳥翼嘅形狀不一,一般較短圓,初級飛羽11枚,次級飛羽缺第五枚,尾短圓,尾羽12枚,部分種類10枚.
領角鴞快要蓋上嘅上下眼瞼.本目鳥類腿強健有力,爪強銳內彎,部分種類例如鵰鴞,成隻腳部均被羽,外觀極其強悍.本目鳥類趾形均為轉趾足,即第四趾可以前後轉動.
長耳鴞嘅全身羽毛柔軟輕鬆,羽色大多數為啞暗嘅棕褐灰色,柔軟嘅羽毛有消音嘅作用,令本目鳥類飛行起來迅速而安靜,加上啞暗的羽色,非常適合夜間活動.
鴞形目鳥類嘅進化[編輯]
呢個目嘅化石資料始終有限,可能源自始新世嘅原鴞科鳥類,現已絕種;響法國中新世地層,就曾發現過草鴞屬鳥類嘅化石;德國嘅中新世地層,就發現到角鴞屬嘅化石;法國嘅下漸新世地層發現鵰鴞屬同耳鴞屬嘅化石;德國同北美洲嘅中新世地層發現林鴞屬化石;而中國無鴞形目鳥類化石出土.
鴞形目習性[編輯]
貓頭鷹晚上大多數喺樹上休息,部分種類住喺岩石間同草地上.
本目鳥類絕大多數係夜行性動物,晝伏夜出,白天隱匿響樹叢岩穴或者屋檐中唔易見到,但也有部分種類例如斑頭鵂鶹,縱紋腹小鴞同鵰鴞等白天亦不甘寂寞,常外出活動;一貫夜行嘅種類,一旦嘅白天活動,常飛行顛簸不定好似啲人喝醉酒咁.
本目鳥類鳴聲多變,嘶啞刺耳者有,悅耳如樂音者亦有.
本目鳥類均以動物為食,食物包括昆蟲,蚯蚓,青蛙,蜥蜴,雀鳥同細隻嘅哺乳動物等.體形較大隻嘅鴞類例如鵰鴞,雪鴞多以中小型哺乳動物如鼠類兔類為食,體形較小嘅鴞類如紅角鴞則以昆蟲為食;亦有部分種類如漁鴞屬嘅雀鳥,以魚類等水生動物為食.本目鳥類常將獵物成隻吞落肚,等消化後再將唔能夠吸收嘅皮毛骨頭幾丁質等雜物混成團狀吐出嚟,稱為唾餘,通常通過分析唾餘中嘅殘骸可以準確地瞭解一種鴞類嘅食性.中國古人好早就觀察到呢這一個現象,但錯誤咁認為唾餘係鴞類吞噬父母後吐出嘅骸骨,因而認為鴞係一種不孝之鳥.大隻嘅貓頭鷹有時重會捕食其他細隻屬嘅貓頭鷹.特別係對於雕鴞,灰林鴞同長耳鴞係不可忽視嘅食物來源.
鴞形目繁殖[編輯]
本目鳥類通常一雄一雌配對,但個別種類(如鬼鴞)嘅配對係一雄多雌或一雌多雄.本目鳥類嘅繁殖一般從3月至5~6月,有啲種類較早,1月就已經開始繁殖.除咗個別種類之外,本目鳥類喺繁殖過程中唔會築巢,而係利用樹洞,岩穴或其他雀鳥合適嘅棄巢孵卵育雛.
本目鳥類一窩產卵數量不定,體形較大者產卵較少,而體形較小嘅種類產卵通常較多.孵化期約一月左右.孵卵一般僅由雌鳥完成,育雛則雄雌共同承擔.本目鳥類均為完成雛,孵化後體被絨羽,耳目緊閉.鴞類產卵孵卵周期較長,喺同一個巢內由於產卵時間和孵化時間嘅差異,雛鳥體形大小常有巨大嘅差異,個別種類如雪鴞喺食物蕭條的年景會出現較大雛鳥殘食幼小雛鳥嘅現象,但呢種現象並唔普遍.
本目鳥類壽命較短,例如倉鴞壽命僅16個月,只有少數鳥類能夠達到9年壽命.
歐洲貓頭鷹種[編輯]
歐洲大陸有13種貓頭鷹,但係大多數住喺亞洲同北美洲.因此佢哋有唔同嘅活動空間,並且同棲息環境相適應.
喺北歐生存嘅雪鴞,同其他貓頭鷹種相比,和猛鴞,鬼梟同烏林梟一樣,雪鴞係被迫往得最北遷移嘅貓頭鷹種.雕鴞係歐洲最大嘅貓頭鷹種,數量喺長達百年嘅人類獵殺後逐步回升.長耳鴞,短耳鴞同灰林鴞呢啲常見嘅貓頭鷹都屬於佢嘅獵物.
最為人所識嘅可能就係倉鴞,因為佢非常鍾意喺人類墾殖(或居住)嘅地方活動.歐洲最細嘅貓頭鷹當屬花頭鵂鶹.大啲啲嘅係紅角梟同縱紋腹小鴞.
繁殖動向[編輯]
喺香港,海洋公園有養貓頭鷹,而香港濕地公園裏面亦有一啲人工鳥巢,有貓頭鷹繁殖嘅記錄.


text:
宗教
宗教(粵拼:zung¹ gaau³)係一種人類文化現象,世界上有好多唔同形式嘅宗教,每一個宗教喺佢哋嘅信仰,教義,習俗,禮儀,價值觀,道德觀同社會規範等各方面都有唔同嘅要求.由於每一個宗教都對宗教都有唔同定義,而幾乎每一個定義都受到質疑或者反駁,有啲宗教嘅定義甚至會否定其他宗教定義,所以宗教係乜呢個問題,實在無一個一致公認嘅答案.不過喺學術上對宗教定義,基本上都係以普遍性嚟概括,認為宗教係多層次,多方面同多樣性.
宗教詞源[編輯]
中文嘅「宗教」,「宗」即係尊崇,「教」即係令人識嘢,而將個「宗」同個「教」呢兩個字合埋一齊變成「宗教」,最早就源自佛教禪宗開始,至於英文嘅religion,原本意思係指人同神之間,有限嘅存在物同無限嘅至上關係.所以原本「宗教」同英文嘅「religion」其實係兩樣嘢.不過後來由於研究呢樣嘢嘅學者喺全世發現越來越多唔同形式嘅宗教,已經唔可以再一概而論咁話乜嘢乜嘢先係宗教或者religion,於是「宗教」同英文嘅「religion」嘅定義就變得越來越廣泛,因為「宗教」同英文嘅「religion」就變成相應詞,而且同步發展,而家中文嘅「宗教」同英文嘅「religion」係一樣解[1][2].
各種宗教定義[編輯]
唔同人對宗教嘅理解,都會因應對宗教嘅認識同本質而有唔同定義,研究宗教嘅人,都會由唔同方向入手,好似文化,歷史,人類學,心理學,社會學等,唔同方向又會對宗教有唔同理解,而多數嚟計,宗教嘅本質都離唔開以下三種:
信仰對象[編輯]
傳統上對宗教嘅理解,都會歸結做對一啲神靈,上帝,神仙作為信仰嘅中心基礎,呢種以神道作為信仰中心,多數涉及祖先或者萬物有靈,不過亦有唔涉及神,例如佛教嘅法,道教嘅道,印度教嘅梵,呢啲叫「終極實在」,都屬於一種信仰對象.而呢個「終極實在」會作為一個崇拜對象,喺每個宗教都有唔同定義,但共通點都係會將呢個崇拜對象神聖化,而呢啲宗教都相信呢個世界之外會有一種神秘力量或者主宰,以追求認識呢種神秘領域為目的,根據佢哋對呢種神秘領域嘅見解,而構成各種生活約束.例如猶太教,基督教咁,佢哋認為人嘅生命,地位,禍福,尊嚴,都係神嘅恩賜,只有神先可以潔淨自己,解救苦難.虔誠嘅信徒會為咗實現宗教理想而不惜一切.
以信仰對象作為理解宗教嘅出發點,多數係宗教人類學同宗教歷史學為主,主要方向係著眼喺宗教起源同歷史.
信仰主體[編輯]
心理學將宗教視為一種精神需要,人除咗要滿足現實生活之外,精神上都需要寄託,尤其是一啲仲未有辦法用科學方法解釋嘅嘢,只有當做一種超驗,以直覺去感受同理解,但呢種體驗又唔可以証明.好多宗教都有呢種特質,就係強調要有信心,根據信仰者自己對宗教嘅理解,以個人主觀經驗同感受確定信仰.好多時大前提都係早已經肯定咗某一種宗教定義,而認為自己宗教或者宗教派系係最完備同聖潔.喺信徒心目中,呢啲個人神秘經驗係無可否認,真實,無得拗.呢種以心理作為基礎嘅信仰,由於係基於頑固意志,信仰對象都係神聖不可侵犯,所以通常會有好強排他性.
信仰社會[編輯]
社會學上認為宗教係一種社會意識,通過一種超越性嘅追求,達到追求某種人生目標,而呢種目標又會變成一種社會制度,例如對聖潔嘅追求,係反映出社會上對罪惡嘅反感,通過宗教而建立社會規範.其中以馬克思主義對宗教同社會之間關嘅論述最有代表性,佢認為宗教係有社會功能,係維持社會功能嘅一種手段.社會學家韋伯(Max Weber)認為西方近代文化同宗教有密切關係.用宗教嘅教法嚟做人類行為準則,好似伊斯蘭教,基督教入面諸多禁忌,喺維持社會秩序上有明顯作用.
宗教文化[編輯]
世界宗教分佈[編輯]
爭議[編輯]
對宗教嘅爭議,主要針對喺亞伯拉罕系嘅宗教,例如基督教,伊斯蘭教,猶太教,好多經典著作例如哲學家羅素(Bertrand Russell)嘅為何我不是基督徒,道金斯嘅上帝大騙局等等,都對宗教有好尖銳嘅批判.香港李天命亦對宗教有過批判,認為創立宗教嘅人要喺自己嘅經典加一句自己個神係最勁根本好容易,批評一啲宗教宣稱嘅絕對價值觀,同埋質疑全能神呢個觀念[3].
19世紀曾經有三個人對宗教批判有過好大影響力,佢哋分別係馬克思,尼采同弗洛伊德,佢哋對宗教嘅批判,影響咗之後嘅人對宗教嘅諗法.
馬克思[編輯]
- 內文: 馬克思評宗教
馬克思認為,宗教係階級壓迫同剝削嘅工具,佢有一句名句:「宗教講嘅苦難既係現實苦難嘅表現,又係對呢種現實苦難嘅抗議.宗教係被壓迫生靈嘅嘆息,係無情世界嘅情感,正好似佢係喺無精神制度之下嘅制度一樣,宗教係人民嘅鴉片.」好多人拎咗最後一句「宗教是人民的鴉片」去代表晒,用鴉片去比喻統治者點樣用宗教去壓迫同剝削.
尼采[編輯]
- 內文: 尼采
尼采認為,任何一個人宣稱自己擁有真理,其實不過係一種「權力意志」,用嚟控制其他人,所以佢認為上帝根本就係由人作出嚟,根本唔存在,因為咁佢宣佈「上帝己死」.
弗洛伊德[編輯]
- 內文: 弗洛伊德
弗洛伊德認為,宗教只係有啲人因為覺得自己罪孽深重,需要自我潔淨而強制上帝祝福嘅一種遊戲.
參考[編輯]
- ↑ 《宗教與文化》同濟大學出版社 ISBN 7-5608-2343-2/G238
- ↑ 《宗教論》馮天策 著 山東人民出版社 ISBN 7-209-03628-8
- ↑ 《哲道行者》 李天命著 明報出版社 ISBN 962-8871-18-8M


text:
地圖有搜尋及顯示街道功能:請輸入字詞去查找附近地方,搜尋結果會自動展現在地圖上及右邊.此外,點擊地圖會顯示街道和其號數.
街道包括 – 二陂圳路 二陂坊 三阪坊 三棟屋路 大河道 大陂坊 大屋街 大涌道 大壩街 川龍街 半山街 古坑道 四陂坊 永立街 永孝街 永建路 永基路 永創街 永順街 永德街 永賢街 白田灞街 禾笛街 兆和街 同和街 安育路 安逸街 安榮街 安賢街 灰窰角街 老圍路 西樓角路 沙咀道 享成街 享和街 怡康街 怡樂街 昌泰街 東林台 河背街 芙蓉山路 芙蓉街 長隆街 長達路 長輝路 長環街 青山公路荃灣段 青衣交匯處 青葵公路 建明街 美環街 香車街 柴灣角街 海安路 海角街 海盛路 海貴路 海德街 海興路 海壩街 荃青交匯處 荃富街 荃景圍 荃業街 荃興徑 荃錦公路 荃錦交匯處 荃灣街市街 荃灣路 馬角里 馬角街 馬頭壩道 悠麗路 啟志街 曹公坊 曹公街 眾安街 勝耀街 富華街 富榮街 登發街 發業里 象山邨東路 圓墩圍 新村街 楊屋道 照潭徑 葵裕里 葵裕街 葵靑路 路德圍 運通街 福來里 德士古道 德海街 德華街 橫窩仔街 橫龍街 蕙荃路 龍德街 聯仁街 關門口街 麗志路 麗順路 寶豐台 鹹田街 顯達路 鱟地坊 啓志街 啓康街
大廈屋苑 – 99廣場 TCL工業中心 力生廣場 大生貨櫃倉庫中心 山德士中心 中宇科技大廈 中染大廈 中國染廠大廈 文迪工業大廈 牛津工業大廈 王子工業大廈 半島工業大廈 正好工業大廈 永昇工業大廈 永桂第三工業大廈 永健工業大廈 永華工業大廈 石圍角邨 立坊 立泰工業中心 全發商業大廈 如心海景酒店暨會議中心 如心廣場 有線電視大樓 江南工業大廈 百匯中心 百萬行 利時工業大廈 利興強中心 宏昌企業中心 宏貿中心 協和廣場 和記電訊大廈 周氏商業中心 怡景園 昌興盛中心 明華工業大業 東昌工業大廈 東南工業大廈 芙蓉雅苑 芬記工業大廈 金熊工業中心 金豐閣 信義工業大廈 信興中心 南豐中心 品質工業大廈 祈德尊新邨 科技中心 美德大廈 英皇娛樂廣場 恒生荃灣大廈 悅來酒店 時貿中心 朗逸峰 海天豪苑 海欣花園 海晴軒 海濱花園 海灣花園 荃昌中心 荃威花園 荃景花園 荃運工業中心 荃德花園 荃興工業大廈 荃錦中心 荃豐中心 荃灣工業大廈 荃灣工業中心 荃灣中心 荃灣屈臣氏大廈 荃灣花園 荃灣城市中心 荃灣城市廣場 荃灣國際中心 荃灣廣場 高威工業大廈 國際訊通中心 崇利中心 康睦庭園 康德花園 康輝花園 盛逸酒店 連豐中心 富華中心 富源工業大廈 富麗花園 惠里中銀貨倉2 愉景新城 普新大廈 華比銀行大廈 華利工業大廈 華都中心 華逸酒店 華懋荃灣廣場 象山邨 隆盛工業大廈 順力工業大廈 順豐工業中心 匯力工業中心 匯利工業中心 新@城 新領域廣場 新豐工業大廈 萬景峯 萬象工業大廈 達貿中心 嘉力工業中心 榮來工業大廈 榮豐工業大廈 滿樂大廈 福來邨 綠楊坊 綠楊新邨 翠臺臺 翠濤閣 翡翠廣場 豪力中心 遠東帝豪酒店 德士古道工業中心 德豐工業大廈 樂信工廠大廈 樂悠居 蔚景花園 錦豐國 爵悦庭 環球實業大廈 聯合貨運中心 藍澄灣 麗城花園 靑衣工業中心 靑逸酒店 荃灣新之城 嘉里溫控貨倉2
學校包括 – 中華基督教會全完第一小學 中華基督教會基慧小學 仁濟醫院周卓明護士學校 仁濟醫院林百欣中學 天主教石鐘山紀念小學 天佑小學 王仁曼芭蕾舞學校 保良局李城璧中學 保良局姚連生中學 香港浸信會聯會小學 柴灣角天主教小學 海壩街官立小學 珠海中學 紡織學會美國商會胡漢輝中學 荃灣公立何傳耀紀念中學 荃灣公園荃灣天主教小學 荃灣官立中學 荃灣信義學校 荃灣聖芳濟中學 荃灣潮州公學 博愛醫院歷屆總理聯誼會梁省德中學 聖公會李炳中學 聖芳濟中學 路德會呂明才中學 路德會聖十架學校 廖寶珊紀念書院 寶安商會王小清中學 寶血會伍季明紀念學校
服務設施 – 工聯會工人醫療所 仁濟醫院 東普陀 紅十字會捐血站 家計會荃灣指導所 荃灣民政事務處 荃灣政府合署 荃灣浸信會 荃灣港安醫院 荃灣華人永遠墳場 荃灣裁判署 街坊工友服務處馮漢柱資優中心 聖母領報堂 葵浦公眾殮房 葵涌火葬場 葛量洪夫人健康院 戴麟趾夫人分科診療所
文娛康樂 – 三棟屋博物館 沙咀道遊樂場 城門谷公園 城門谷游泳池 城門谷運動場 城門谷綜合泳館 海濱溜冰場 荃景圍胡忠游泳池 荃景圍遊樂場 荃景園體育館 荃灣大會堂 荃灣公共圖書館 荃灣公園 荃灣西約體育館 荃灣海濱公園 楊屋道體育館 蕙荃體育館 賽馬會德華公園
其他地方 – 千色店百貨 大廈管理資源中心 竹林禪院 芙蓉山新村 荃景圍 荃灣街市 圓玄學院 廉政公署 楊屋道街市
以下找來一些有提及到 荃灣 的報章新聞,希望對你有幫助.註:只顯示最近二十個連結,而且每天更新一次.
一些有提及到 荃灣 的報章新聞
- 「O記」破「標車參」集團 拘3漢起3車 : 2011-09-08
- 勒索車主 偷車賊被捕 : 2011-09-08
- 紅磡荃灣亦襲警 4警受傷 : 2011-09-07
- 司機襲警 : 2011-09-07
- 假日2宗單車意外 青年重傷婦命危 : 2011-09-05
- 精神康復中心嘆難落戶 : 2011-09-04
- 臻美前校監 馬返港機場被捕 : 2011-09-03
- 跑車闖工地 撞傷人不顧去 : 2011-09-03
- 瀕殺校危機小學大減25% : 2011-09-03
- 臻美前校監梁淑貞歸案 : 2011-09-03
- 九巴着火 : 2011-09-03
- 港米芝蓮食府 油條含硼砂 : 2011-09-01
- 小學老師打2南亞裔生罪成 : 2011-09-01
- 名店「正斗」油條驗出硼砂 : 2011-09-01
- 踩單車捱撞 一死一傷 : 2011-08-31
- 新界青聯第六屆執委就職 : 2011-08-31
- 中年漢城門樹林自縊亡 : 2011-08-31
- 慳得就慳:通脹劇增7.9% 打工仔節衣縮食 : 2011-08-30
- 7人車撞斃單車翁 司機涉危駕 : 2011-08-30
- 離島太平清醮遊涌入文遺名錄 : 2011-08-30


text:
一個月前師傅黎過呢間食店, 印象不差, 感覺都可以, 仍記得話會黎試小炒, 不過喺試小炒之前, 師傅決定再黎呢度試埋個下午茶先, 美其名為試食, 實情係呢頭選擇不多; 就係咁樣師傅就入左去呢間食店!
入到食店人唔算太多, 求其搵個位就坐底, 坐底就睇到個下午潮州粉麵餐, 見都幾吸引就瞄住個餐牌揀樣野食啦; 師傅本來想柯打牛腩, 但見個餐牌大大隻字寫住潮州兩個字, 於是即刻轉軚, 應該柯打碗潮州米穩陣d, 餐飲係凍檸茶; 由於師傅恐怕份量太少, 決定加多碟炸魚皮!
最先登場嘅當然係炸魚皮, 師傅第一時間即食, 炸魚皮都算得上脆口, 但談不上鬆脆, 皆因咬下去有少少硬, 令到牙肉有少少痛, 呢下師傅即刻覺得炸魚皮己變為雞肋了, 真的無心戀戰; 再講魚蛋米等嘅時間頗耐, 但師傅真係唔係好明點解會咁耐喇, 理論上魚蛋應該喺個煲有, 就算即刻放幾粒落去滾, 都應該好快熟, 冇理由需時咁耐, 師傅真係有d費解; 望穿秋水終於等到魚蛋河, 第一時間師傅即刻試下湯底, 湯底望埋去清, 入口後發覺味精好重, 絕對唔掂, 師傅心知不妙, 似乎又賴野喇, 但仍然要硬著頭皮完成埋餘下賽事; 魚蛋米一碗有七粒魚蛋, 魚蛋入口勁粉而且唔彈牙, 絕對唔爽, 就如師傅一樣食得唔爽; 米粉普普通通, 無咩特別; 而凍檸茶茶底不算香濃, 茶味唔夠檸檬唔香, 好一般!
總括黎講呢碗味精魚蛋米水準絕對唔合格, 服務一般, 環境清潔乾淨, 價錢係算平, 廿二蚊一個下午茶餐, 加兩蚊凍飲, 魚皮都係十雞, 以價錢黎講可以啦; 講真師傅真係唔知淨係魚蛋唔得定係潮州粉麵都唔得呢? 不過好肯定係魚蛋唔爽, 食得唔爽! 有可能牛腩會更好, 但亦可能更甚; 師傅短期內唔會再去, 是次真係比唔到笑臉喇, 唔喊係唔想咁快判佢死刑咋!


text:
燒炭自殺
燒炭自殺,或者就咁叫燒炭,係香港1997年之後流行嘅新自殺方法.之後就傳到澳門,華南,台灣等世界各地華人社區.
想自殺嘅人會將一間房所有門窗閂晒,造成一個密室.然後響房將燒烤炭點着,等佢燒嘅時間消耗房裏面氧氣.由於房裏面嘅氧唔夠,炭消得唔完全,就產生大量一氧化碳.人吸咗一氧化碳之後,紅血球表面就畀一氧化碳分子黐住,等佢無辦法帶氧分子.咁最後個人唔一氧化碳中毒就係缺氧而死.
起源[編輯]
1998年11月,一位中年女人自創燒炭自殺,將自己同燒烤爐封響沖涼房裏面.由於呢種方法之前,未有先例,相信係女死者以佢化工背景自創.因為咁,呢種自殺方法引起好多報紙大幅報導,令到好多模仿以呢種方式自殺.更適逢1997年後香港經濟低潮,有唔少人失業兼負債纍纍,以呢種方式自尋短見.結果短短兩個月就成為香港第三多人用嘅自殺方法,排響跳樓同吊頸之後.到咗第2001年,呢個方法多人用到變咗第二位.由於各傳媒咁樣繪形繪聲報導,大陸,台灣,日本都有唔少人仿效.
在燒炭自殺普及之後,就有父母要仔女陪葬,趁仔女睏緊覺就開爐燒炭.
流行原因[編輯]
除咗因為有好多傳媒詳細報導之外,令到好多人知道點用呢個方法之外,另一個原因係唔少人認為呢個方法,唔使好似跳樓,割脈咁面對痛苦同恐懼咁死,唔似跳樓,開煤氣後果影響咁多人.由於過程之中自殺者會無氣呌好痛若,通常佢哋都會食藥或者飲酒令到自己麻醉,昏睡.
後果[編輯]
好多燒炭但係唔死嘅人,都要深切治療.事實上缺氧會令到腦部受損,救返後部份身體機能可能會恢愎唔到.
法律上自殺已經係罪.如果父母自殺不成,仔女死咗嘅話,有可能畀人告謀殺或誤殺.
社會影響[編輯]
新嘅自殺方法引起社會關注想自殺嘅原因.由於燒炭自殺所以而家嘅香港市面上賣嘅炭都寫有求助電話同標語.


text:
擁躉
擁躉(讀音:yõnk dãnt,英文係 Fanatics,簡稱「Fans」或者「Fan」,香港人多數講成fen1 si2,臺灣人就多數講「粉絲」)係好迷好擁護啲偶像,球隊,或者事嘅人,即好「狂熱」嘅支持者.
成因同價值[編輯]
俾人擁載嘅人,會稱佢哋為偶像;偶像通常會係一啲歷史人物,舉世名人,組織/國家領導人,知名藝人……等等.亦有人會因應佢自己體會到嘅行為價值,而封個別嘅人做佢嘅偶像.可以咁講,能夠成為偶像嘅人,佢本身一定係有啲值得人欣賞,尊敬同欽佩嘅地方.
除咗人會被擁載之外,其他嘢都可以有擁躉,好似足球籃球隊,支持者不斷咁喺場邊打氣,激起隊波嘅鬥志,去贏波,又可以幫手睇鬼;所以有人會話,擁躉就好似第十二個球員.
同義[編輯]
擁躉嘅出現係因為佢哋對一啲人物或事情產生着迷,傾慕嘅精神情緒,所以亦有用嗰樣被擁載嘅人或嘢之後加個「迷」字嚟形容呢班擁躉,好似:球迷,車迷,歌迷,影迷…等.
發燒友亦有類似意思.
形態及影響[編輯]
擁躉可以有好多唔同嘅層次,有所謂「普通擁躉」,亦有俗稱「狂迷」嘅瘋狂擁躉,呢啲稱呼似乎可以代表擁載行為嘅唔同程度.
[未記出處或冇根據].
不過有個別嘅激進擁躉會用非理性嘅態度去表現自己,有啲係希望得到偶像嘅注意,可能只係想偶像望自己一眼,握一握手,將精神情緒推到瘋狂嘅極限,做出完全喪失理智嘅行為;有啲就為咗支時自己偶像而同其他唔同路嘅擁躉鬧交,甚至打起上嚟,最後變成大禍收場.
1983年,當時香港南華足球隊因為喺香港甲組足球聯賽嘅排名好低,最後要面對喺第二年降班到乙組比賽嘅命運,但呢件事就令到一眾擁護南華嘅球迷十分鼓燥,最後演變成香港史上嘅一次大暴動.而喺歐美一啲足球狂熱嘅國家,因為球迷爭執變成大騷亂,大暴動,最後釀成傷亡嘅事亦間唔中都會發生 [未記出處或冇根據].
至於時下青少年喺追捧偶像嘅態度上亦似乎變得比以前盲目,有啲只得三分鐘熱度經常轉換偶像,只會人云亦云;而有啲更加用咗好多本來應該工作或者學習嘅時間嚟追星(呢班人被稱為追星族),除咗浪費大量時間同金錢之外,亦可能影響本身同影響埋偶像嘅日常生活,甚至影響自己嘅前途 [未記出處或冇根據].


text:
打仗理由
打仗理由(casus belli)係指聲稱有權開戰嘅理由,不論係真定係假.打仗係紛爭嘅一種,就算係硬搶都要有個理由去拗.中國古代打仗都要求出師有名.
正義仗[編輯]
- 內文: 正義仗
亞里士多德,西塞羅同埋聖奧古斯丁就有提出正義仗嘅觀念[1],一般認為打仗係最後嘅選擇,而且需要打仗理由.有時為咗證明打仗係迫於無奈,政府喺訂立外交政策時要確立戰爭條件,為可能打仗做準備,一旦到咗就宣佈打仗理由說服其他政權.
基於自身利益,多數人都會唔講理由而好自然咁抗拒打仗嘅,而且冇人想不明不白死喺戰場,無論係進攻定係防守都一樣.畀個理由嘅目的有時唔係說服其他政府,而係說服民眾,令佢哋冇咁抗拒打仗同徵兵,例如納粹德國嘅教育主張民族統一最重要,不惜要人民犧牲都要侵略捷克,利用社會價值內化加強打仗理由嘅說服力.
好多時作為宣傳戰,宣稱嘅打仗理由唔一定係真,因為合乎道德嘅打仗理由未必夠渲染力,而夠渲染力嘅打仗理由亦唔一定合乎道德.
詞語嘅使用[編輯]
Casus belli係拉丁文,但係要到咗十七世紀後先多人用,主要原因係主張正義仗先至係道德興起(正義仗論,相對有利益無道德嘅現實主義,同埋永遠唔主動打扙嘅和平主義)
聯合國[編輯]
聯合國憲章大大限制會員國可以用嘅打仗理由嘅範圍,主要指防止侵略同埋聯合國行動.另外,聯合國亦保留權力向非會員國嘅侵略行為作出制裁同干預,因此,打仗理由喺現代社會係好重要.
流行文化[編輯]
喺電腦遊戲 Europa Universalis 同埋佢嘅續集,喺無指定打仗理由下開戰會令社會穩定度下降,導致國家容易動亂同稅收減少.呢個特徵喺其他電腦遊戲唔常見,例如三國志 (打機)唔使講就可以開拖,就算要正式宣戰嘅電腦遊戲,正式宣戰嘅代價都好細.


text:
薯片
薯片(美式英文:Potato chip;英式英文:Potato crisp),係指由薯仔製成嘅零食.製作方法係把薯仔切成薄片,然後炸或焗到脆口並加以調味就得.除咗最簡單攞鹽來調味之外,市面上買到唔同口味嘅薯片,亦會用味精同唔同香料調味.
原味[編輯]
1853年8月24號,佐治靲(George Crum)喺美國紐約州一流嘅度假勝地 Saratoga Springs 做廚師.嗰度嘅月光湖旅館餐廳(Moon Lake Lodge)提供法國式炸薯條,而佐治就按照標準嘅法國尺寸製作薯條.呢種食品喺17世紀風靡法國,嗰時湯瑪斯傑佛遜係美國駐法大使,佢好鍾意食薯條.於是乎就將製作方法帶到美國,並喺蒙蒂些露(Monticello)將炸薯條當作一道晚宴菜肴招待客人.
喺月光湖旅館,一個人客(有啲文獻稱係百萬富翁范德比爾特)認為廚師佐治做嘅炸薯片太厚,佢唔鍾意,唔肯畀錢.於是佐治再做咗啲薄一啲嘅,佢一樣唔滿意.激到嬲嘅佐治就決定教訓呢位客人,佢將薯條非常薄,炸到非常脆,用叉都拮唔起.噉做達唔到佢嘅預期目的,嗰位人客反而好鍾意呢種淺黃色,似紙咁薄嘅薯片.其他人客亦要求佐治幫佢哋做呢種薯片.從此之後,菜單上出現咗薩拉托加薯片,並成為特色食品.
無幾耐,呢種薯片就包裝出售,啱啱開始嘅時候只係喺當地發售,即刻就風靡整個新英格蘭地區.終於佐治開咗佢自己嘅餐廳,餐廳嘅最大特色就係薯片.嗰時馬鈴薯要手人批皮同切片.喺1920年代薯仔批皮機嘅發明令到薯片從小規模製作變成銷售量最大嘅零食.
薯片批皮機嘅發明,令薯片加快流行.一個南方嘅旅行推銷員靴曼利(Herman Lay)幫助推廣呢種嘢食.佢帶住皮喼喺美國南部嘅雜貨店賣呢種機器,之後佢更開咗公司,令佢個名幾乎成為薯片嘅同義詞.利氏薯片係第一個成功市場化嘅美國品牌.由1960年代開始,薯片開始於全世界流行起來.
喺密封包裝發明之前,薯片係存喺大桶或罐頭度,喺底部嘅薯片成日會唔新鮮或受潮.之後Laura Scudder發明咗將兩張蠟紙燙埋一齊嘅袋,從此創造咗密封包裝並且保存薯片嘅新鮮度到開封嘅時候.時至今日,薯片係以乾燥空氣充入膠袋後密封包裝,防止壓碎.
調味薯片[編輯]
薯片一直無加入調味料,咁減少咗佢嘅魅力,直到一間叫Tayto嘅愛爾蘭薯片公司嘅擁有者,喺1950年代發明咗加入調味料嘅方法.雖然佢只有一間小公司(呢間公司嘅組成幾乎係佢製作薯片嘅家人),但係呢個老闆一直證明佢自己係個創新嘅人.試完又試(trial and error)之後,佢製造咗世界上第一批加咗調味料嘅薯片,芝士洋蔥(Cheese and Onion)同醋鹽(Salt and Vinegar).
首先賣出用食鹽調味嘅薯片,不過鹽係包喺另一個封好嘅包裝再放進薯片袋度,有需要嘅時候先加入.佢嘅發明一夜間成為食品工業嘅大事,重有一啲規模大嘅美國薯片公司老闆來到小小嘅 Tayto 公司,要睇下呢項產品並且商談用呢項新科技嘅版權.最後Tayto公司被賣出,咁令改變薯片製造方法嘅公司老闆同呢個小家庭非常有錢.全球嘅公司都想要買 Tayto 公司呢項技巧嘅版權.
Tayto 公司嘅發明改變咗成個薯片嘅發展.嗰時之後薯片製造商喺薯片度加入天然或人工調味料,都有唔同程度嘅成功,受到唔同程度嘅歡迎.連發明人George Crum都感到好意外嘅係:一個本來只有好細嘅市場份額嘅產品,而家擁有咗好多唔同嘅口味同好大嘅市場.最受歡迎嘅薯片包括酸奶油洋蔥(sour cream and onion),燒烤同乳酪口味嘅薯條.喺其他嘅一啲地方重有好多其他口味嘅薯片.好似係愛爾蘭最大嘅薯片製造商Tayto 公司生產嘅傳統口味嘅「食鹽同醋(salt and vinegar)」薯片.
一啲薯片製造商,好似利事(Lay's),針對唔同地區嘅喜好出產唔同嘅口味.喺北美洲特別值得注意嘅係,喺部分加拿大地區有好多種口味可以選擇,包括酸瓜(dill pickle),番茄醬,甚至係布甸口味.呢啲特別嘅口味偶爾會喺美國限時發行.
除咗以上之外,重有雞,牛扒,海苔,芝士,椒鹽,海鮮,麻辣等口味.不過好多時候,佢哋都係以食品添加劑去調配出類似嘅味道,甚至係用阿斯巴甜,糖精.


text:
英國國會開幕大典
英國國會開幕大典(英文:State Opening of Parliament)係英國通常喺每年11月初喺上議院議事廳舉行嘅儀式.喺儀式上面,上下兩院議員會先後去上議院議事廳,恭聽國王或者女王致辭,標誌著新一屆英國國會會期正式開始;至於到咗有國會大選嘅年份,國會開幕大典就會喺大選之後嘅首次國會會議召開之前舉行.
而家在位嘅英國女王伊利沙伯二世自從1952年登基以來,除咗喺1959年同1963年分別因為陀住安德魯王子同埋愛德華王子而出席唔到之外,每年都親自主持國會開幕大典.喺伊利沙伯二世無出席嗰兩場國會開幕大典上面,坎特伯雷大主教曾經受託負責主持大典,而女王致辭就由大法官代行.
儀典程序[編輯]
準備工作[編輯]
國會開幕大典係英國一項歷史悠久嘅傳統,至今仍然保留咗唔少繁複嘅儀式.
喺大典開始之前,王室警衞會先巡查西敏宮國會大樓嘅地庫,以防止有人策動陰謀.呢項傳統最早可以追溯到1605年嘅火藥陰謀:當年一班有前無後嘅天主教極端分子計劃喺西敏宮地庫放炸藥,企圖炸死信新教嘅英王詹士一世同埋佢嘅大部份新教貴族,但係陰謀最終因為準備點火藥引嘅Guy Fawkes被王室警衞捉到而胎死腹中.從此以後,巡查地庫就成為咗每屆大典開始之前指定嘅象徵式工作.
另一方面,君王喺離開白金漢宮前往國會之前,都要先留低一位下議院議員喺白金漢宮做「禮節性人質」.咁樣做,係因為傳統上,國會對王室往往懷有敵意,因此需要一位下議院議員做「人質」,以保證君王嘅人身安全.喺政府管治班子主要由上議院議員組成嘅時代,由下議院議員擔當「人質」重可以算係合理;但係自從政府管治班子變成由下議院議員主導之後,作為「國王/女王陛下政府」嘅組成部份,「人質」嘅角色就變得好混淆.不過時至今日,呢種做法已經剩返象徵意義,而負責去白金漢宮做「人質」嘅下議院議員,通常會係執政黨嘅其中一位黨鞭.喺君王安全返到皇宮之後,呢位「人質」先至可以獲釋.
喺君王抵達國會之前,帝國皇冠(Imperial State Crown)會由專用嘅馬車由倫敦塔小小心心咁運送到西敏宮嘅維多利亞塔,然後由駁船長(bargemaster)負責將皇冠轉送畀宮務大臣嘅審計官.審計官之後就會將帝國皇冠,堅忍之冕(Cap of Maintenance)同埋國家寶劍一齊存放喺皇家畫廊裏面備用.
君臨國會[編輯]
喺每一次嘅國會開幕大典裏面,君王都會坐馬車抵達西敏宮嘅國會大樓(近年嘅馬車已加裝咗空調),然後由維多利亞塔嘅皇家入口進入西敏宮.由於西敏宮係王室宮殿,因此君王一抵達西敏宮,西敏宮嘅屋頂就要掛起英國皇家旗(而唔係英國國旗),直到君王離開為止.通過皇家入口之後,君王同埋隨從會經過皇家大梯同諾曼門廊(Norman Porch),然後喺禮服廳裏面着上國家禮袍同埋戴起帝國皇冠.君王準備好之後,就會同王夫/王后一齊穿過皇家畫廊,抵達上議院議事廳.
國會開幕大典傳統上都係喺上議院議事廳,而唔係下議院議事廳舉行.呢個傳統最早可以追溯到1642年,時任英王查爾斯一世闖入下議院議事廳,企圖拘捕五名下議院議員,但係下議院議長公然抗旨,拒絕供出五人嘅藏身之所;從此以後,就再冇在位英王進入過下議院議事廳.
君王進入上議院議事廳嘅時候,所有在場人士都要即時企起身,等到君王登上御座,再着令
「諸卿就坐如次.」
"My Lords, pray be seated."
之後先至可以坐低.跟住君王會命令掌禮大臣去傳召下議院議員.
傳召下議院[編輯]
掌禮大臣接到指令之後,隨即就會舉起權杖,示意喺上議院議事廳大門前面候命嘅黑杖傳令官傳召下議院議員.喺上議院門衞同埋一位督察嘅陪同下,黑杖傳令官會抵達下議院議事廳大門口.喺黑杖傳令官到達下議院議事廳大門口嗰一刻,下議院議事廳嘅大門會喺佢面前被人大力閂埋,以象徵唔准皇室代表干預下議院辯論嘅權利.黑杖傳令官必須用佢支黑杖大力敲打大門三次,先至會被人放入去.進入下議院議事廳之後,黑杖傳令官會行到議事廳裏面嘅欄柵後面,向下議院議長鞠躬,再行前到議事廳裏面議事臺上面嘅公文箱旁,向下議院議員宣詔:
Mr./Mrs. Speaker, the King/Queen command this honourable house(向左右各鞠一個躬)to attend His/Her Majesty immediately in the House of Peers.
議長先生(女士),國王/女王現諭示本院眾位議員閣下(向左右各鞠一個躬)立即前往貴族院覲見.
接到指示之後,喺抓住禮節性權杖嘅警衞官嘅陪同下,下議院議長會立即率領一眾下議院議員前往上議院議事廳.喺議長後面帶頭嘅,一般係英國首相同埋第一反對黨領袖兩個人,而佢哋後面嘅下議院議員,亦都會兩個人一組,一排一排列隊前進.按照慣例,下議院議員去緊上議院議事廳嗰陣,唔使保持嚴肅,途中重可以隨便講笑.不過,一入到上議院議事廳之後,所有下議院議員都要保持絕對嚴肅,而且祇可以企喺議事廳欄柵外嘅地方(同下議院一樣,凡係上議院議事廳開緊會嗰陣,唔係上議院議院嘅都唔可以越過欄柵),企好之後重要向君王鞠躬.
法律無規定兩院議員一定要出席國會開幕大典,佢哋可以選擇唔出席.例如主張愛爾蘭同北愛爾蘭統一嘅新芬黨,佢哋嘅國會議員就每年都杯葛國會開幕大典.
御座致辭[編輯]
當上下兩院所有議員到齊上議院議事廳之後,君王就會發表一篇預先準備好嘅演講,稱為「御座致辭」(又名「國王/女王致辭」).呢篇演講唔係由君王親自寫嘅,而係由英國內閣擬定嘅,內文會勾劃出政府下一個立法年度嘅施政大綱,亦會講述下一個立法年度打算喺下議院進行嘅立法工作.傳統上,篇演講會寫喺羊皮紙上,並由大法官負責將篇演講親手遞畀坐喺御座上面嘅君王;而君王演講結束之後,大法官會再一次行到御座前面,由君王手上拎返篇演講.喺以前,為咗表示尊崇,無論係遞交定抑或係拎返演講,大法官都要面向君王,以倒後行嘅方式由御座前面嘅台階退下;不過,今日嘅大法官已經唔需要再遵守呢種傳統.
君王發表呢篇演講嘅時候,會盡量以一樣嘅聲線宣讀晒成篇演講,以表示中立,即係話佢既唔支持,亦唔反對呢篇演講嘅內容.由於內閣係「國王/女王陛下政府」嘅一部份,因此宣讀演講嘅時候會一概使用「我個政府」("My government")等字眼.而交代晒下一個立法年度所有主要嘅立法工作後,女皇會按慣例自己加句「相應措施亦將一應呈上於諸位前」("Other measures will be laid before you.")一句,暗示政府有更多空間喺未來引入演講裏面無交代到嘅其他草案.通常情況下,篇演講會以呢句話結尾:
“My Lords and Members of the House of Commons, I pray that the blessing of Almighty God may rest upon your counsels.”
諸卿及諸位下院議員,我謹祝願全能上帝之恩能施於諸位的忠告之上.
君王致辭完之後,一眾下議院議員就會向女王鞠躬,然後返去下議院議事廳.
傳統上,上下兩院嘅議員喺君王致辭嘅時候,必須要肅靜恭聽,唔可以交談.唯一嘅例外係喺1998年:正當女王喺演講裏面宣告政府計劃緊喺下一個立法年度廢除世襲貴族自動成為上議院議員嘅權利嗰陣時,突然有極少數工黨議員大嗌「係啦!」同「聽下啦!」嘅口號,隨即有幾名在場貴族反嗌「唔係!」同「可恥!」作為回應.女王並冇因此而中斷發言,亦無作出過任何停頓.而事後大嗌嘅人就被朝野同埋輿論大肆抨擊,指佢哋有失體統,而且對女王非常無禮.
致謝辯論[編輯]
君王離開之後,上下兩院議員會各自返去自己所屬嘅議事廳,然後各自通過一條形式性嘅草案,象徵佢哋嘅辯論無受到皇室嘅干預或者影響.上議院嘅呢個草案叫做《教區委員會草案》,下議院嘅就叫做《被剝奪公民權人士草案》.呢兩份草案無實質作用,祇係用來象徵新一屆會期辯論開始嘅,所以亦都唔會有二讀等等嘅程序.通過咗草案之後,兩院就會就御座致辭嘅內容進行辯論,並且「回應國王/女王陛下之美辭演講」(Address in Reply to His/Her Majesty's Gracious Speech).有關嘅辯論一般會持續幾日,每日更加會就演講入面唔同嘅部份,譬如外交,財政等事務進行辯論.由於演講係由內閣擬定嘅,因此呢場辯論會粗略反映兩院對政府來年施政方針嘅睇法.完成辯論之後,兩院會就御坐致辭進行致謝投票.呢次投票等同於對政府嘅信任投票;如果投票唔通過,政府就會倒臺.
選出議長[編輯]
喺內閣成員宣誓就職之後,英國下議院就會重選議長.議長產生咗之後,會按照由17世紀初流傳到今日嘅習俗,「好唔情願咁」被人拉上(英文:dragged unwillingly)議長席位.舊陣時,議長隨時會激嬲國王,頸上面個人頭隨時會不保,當選嘅議長往往唔願意就職,所以要被人「好唔情願咁」拉上議長席,結果就留低咗呢個習俗.時至今日,呢種做法已經剩返象徵意義,而下議院議長伊個職位,更加已經成為咗極受尊崇嘅身份.


text:
熊狸
熊狸,英文名 Bearcat 或 Binturong(來自馬來語,另有講法來自他加祿語),學名Arctictis binturong.係一種靈貓科動物.熊狸屬於蹠行動物,行路嘅時候腳掌着地,呢點同熊相似;熊狸嘅眼一遇到強光會變成一道鋻縫,呢點就似貓.熊狸嘅名字就係由呢兩點相似性嚟命名嘅.
分布[編輯]
熊狸生活喺雨林,長年響樹上活動.熊狸分布喺東南亞,越南,婆羅洲,馬來西亞,印尼,菲律賓等.中國雲南都有分布.因為砍伐森林行為嚴重破壞佢哋嘅棲息地,加上偷獵令佢哋嘅數量驟減.而家熊狸喺好多國家正處於瀕危狀態.熊狸有三個亞種,半島亞種分布喺菲律賓,其餘亞種分布喺菲律賓以外嘅地方.半島亞種係體形最大嘅亞種.
特點[編輯]
熊狸係一種夜行動物,日頭喺樹上面瞓覺,夜晚出嚟.
熊狸身長60-95厘米,重9-14公斤.條尾同個身差唔多咁長.作為靈貓科成員,熊狸有好多特立獨行嘅地方.熊狸係靈科中體形第二大嘅種類,乸體形比公大20%.同時,熊狸亦係靈貓科之中唯一生素色皮毛嘅動物,其他靈貓科成員一般都帶斑紋.熊狸乸嘅性器官居然生得似公嘅性器官(因為有陰蒂骨,呢點好似鬣狗),事實上,雌雄性器官相似係貓形亞目嘅一種原始特徵嘅遺留.
另外,熊狸亦都係靈貓科之中唯一條尾有抓握功能嘅動物.佢嘅尾生有蓬鬆粗糙嘅毛,具有抓握功能,起到第五隻手嘅功能.實際上,只有兩種食肉目動物嘅尾有咁嘅功能,熊狸喺其中之一.而且喺東半球,熊狸重係唯一條尾有抓握功能嘅哺乳動物.熊狸生小圓耳,細眼.雖然屬於食肉目,但係犬齒唔發達,切齒亦唔似其他食肉類咁特化.主要食果實,亦都食鳥蛋,嫩葉,嚙齒動物同雀鳥.同熊一樣,熊狸係一種歸入食肉目嘅雜食性動物.
熊狸喺受威脅嗰陣會變得非常之惡,而喺開心嗰陣會發出咯咯笑嘅聲.喺人工飼養下,熊狸可以活20年,最高記錄26年.對同等體形嘅動物中已經算係長命.
熊狸識爬樹,能夠喺樹枝間跳躍攀爬搵食,同時利用條尾纏繞樹枝協助維持平衡.佢哋嘅後肢能夠往後彎曲好大嘅角度,以便頭向下由樹上爬落嚟.
熊狸用喺條尾嘅嗅腺喺樹上蹭擦來標記地盤,同其他同類進行嗅覺交流,爬樹嗰陣會留低一條嗅痕.熊狸嗅腺分泌嘅物質氣味經常被形容為「似熱爆穀」.
繁殖[編輯]
- 發情期:81 日
- 懷孕期:91 日
- 每次生:通常2個仔(最多6個仔)
- 性成熟期:1年
起源[編輯]
熊狸係靈貓科動物.靈猫科動物最早出現喺漸新世,係靈貓型亞目(包括貓科同埋鬣狗科)嘅共同祖先分開來的.
其他[編輯]
- 馬來西亞嘅原住民通常將熊狸當係寵物飼養.
- 美國紐約州立大學賓罕頓分校以熊狸作為吉祥物.
- 曾經有種講法認為熊狸唔識循逆時針方向轉圈,後來證實係錯嘅.
- 喺香港,以前嘅荔園動物園都養過(喺馬騮籠隔離),重係盲嘅.但介紹牌竟然話佢係「熊貓」.